
in  WordPerfect®  is. 

4.  Die  outeur  se  naam  en  adres  moet  op  die  eerste  bladsy  vermeld  word;  in  die  geval  van 
gedigte  op  elke  afsonderlike  bladsy. 

5.  Die  manuskripte  moet  taalversorg  en  finaal  geredigeer  wees. 

6.  Ongeveer  4 000  woorde  word  as  algemene  riglyn  gestel  vir  die  lengte  van  artikels.  Langer 
artikels  sal  by  wyse  van  uitsondering  oorweeg  word. 

7.  Illustrasies,  diagramme  en  grafieke  sal  slegs  aanvaar  word  indien  die  betrokke  illustrasie, 
diagram  of  grafiek  van  so  ’n  kwaliteit  is  dat  dit  gereed  is  om  in  die  meestermanuskrip 
geplaas  te  word. 

8.  Literatuurverwysings  word  volgens  die  verkorte  Harvardmetode  gedoen.  Bibliografiese 
besonderhede  word  in  die  literatuuriys  verskaf  en  nie  by  wyse  van  voetnote  nie.  Aantekeninge 
moet  voor  die  literatuurlys  geplaas  word. 

9.  Medewerkers  sal  so  gou  doenlik  oor  die  aanvaarding  al  dan  nie  van  hul  bydraes  verwittig 
word.  Afgekeurde  bydraes  sal  slegs  teruggestuur  word  indien  hulle  van  ’n 
geadresseerde  en  voldoende  gefrankeerde  koevert  vergesel  word.  Ongelukkig  kan 
geen  korrespondensie  oor  afgekeurde  bydraes  gevoer  word  nie. 

1 0.  Kopiereg  berus  by  die  outeurs. 

Henriette  Roos 

Die  “vaslê  en  behou  van  wat  eens  hier  gebeur  het”: 
vrouestemme  in  Karel  Schoeman  se  Verkenning  en 
Dogter  van  Sion 

1.  Inleidend 

In  1991  het  Karel  Schoeman  se  roman  Afskeid  en  vertrek  verskyn,  ’n  verhaal 
waarvan  ek  die  laaste  paar  paragrawe  van  die  slotgedeelte  ervaar  as  ’n 
leidraad  wat  die  leser  temgkykend  en  vooruitskouend  deur  die  hele 
Schoeman-oeuvre  kan  voer.  In  hierdie  gedeelte  word  beskryf  hoe  die 
skrywer-verteller  Adriaan  nadink  oor  persoonlike  ervarings  van  liefde  en 
afskeid  en  verlies,  oor  maatskaplike  verval  en  politieke  geweld,  en  dan 
wonder  oor  waardeur  en  hoe  die  menslike  behoefte  aan  vertroosting  en 
sinsoeke  tog  gerusstelling  kan  vind.  Hy  oorweeg  die  troos  wat  liefde  en 
herinneringe  kan  bied,  maar  kom  tot  die  slotsom  dat  dít  nooit  voldoende 
kan  wees  nie: 

“Liefde  bly  dus,  en  herinnering;  maar  dit  kan  nie  al  wees  nie,  dit  kan  nooit  genoeg 
wees  nie.  Verlange  bly,  verlange  om  die  patroon  te  soek  en  te  vind:  verlange  ondersoek 
vraend  die  meanders  en  tas  die  buitelyne  af,  ongedurig  en  onseker  soos  ’n  blinde,  lig 
sy  kop  op  soos  ’n  blinde,  draai  sy  kop  speurend  om  ’n  geluid  te  probeer  opvang,  en 
bly  uiteindelik  ook  nie  beskaamd  in  sy  verwagting  nie.  Onder  sy  vingers  begin  die 
verkrummelende  klip  vorm  aanneem  asof  dit  dui  op  die  bestaan  van  ou  randstene 
waar  daar  eens  ’n  pad  geloop  het  en  daar  nog  altyd  weë  gevind  sou  kan  word;  in  die 
stilte  waar  die  wind  die  geur  van  klam  aarde  aanwaai,  begin  daar  uiteindelik  ’n  fyn, 
reëlmatige  gepols  waarneembaar  word. 

Woorde  bly,  die  woorde  waarvoor  daar  geluister  is  en  wat  moeisaam  bymekaargesoek 
is,  woorde  wat  stadig  en  peinsend  langs  mekaar  gelê  is:  knielend  op  die  grond,  bukkend 
oor  die  werk,  gesig  na  die  aarde  gekeer,  wy  die  soeker  hom  of  haar  aan  die  enkele 
taak,  om  die  klipskilfers  en  fragmente  een  vir  een  naas  mekaar  te  lê  en  die  een  of  die 
ander  op  te  neem  of  opsy  te  lê,  te  verplaas  of  te  verwerp,  totdat  die  mosaïekpatroon 
voltooi  is.  Woorde  waai  deur  die  lug  in  hierdie  land,  woorde  soos  die  wolke  en  wind 
en  newel,  fladderend  en  stromend,  woorde  wat  klank  en  vorm  besit  maar  geen  inhoud 
nie,  woorde  wat  vermom  en  verdoesel,  wat  niks  verklaar  en  geen  belofte  inhou  nie. 
Woorde  waai  oor  hierdic  land  soos  verflenterde  vaandels;  en  in  die  onrustige  deining 
van  hulle  skadu  kniel  die  soeker  op  die  grond  en  kyk  nie  op  nie,  betas  die  klippie  en 
betrag  dit,  en  buk  om  dit  langs  die  ander  neer  te  lê,  geboë  oor  die  patroon  wat  geleidelik 
en  in  stilte  ontstaan. 

Woorde  bly  dus,  versigtig  en  presies  soos  klein  blink  steentjies  waamit  patrone  opgebou 
word.  En  wat  meer  as  dit:  wat  nóg?  Wie  weet... 


Wat  bly,  maak  uiteindelik  ook  nie  saak  nie;  nou  wil  hy  by  die  huis  kom  en  die  lampe 
aanskakel  en  by  sy  lessenaar  gaan  sit  en  werk  (...)  Jy  tel  die  klippie  op,  raak  bewus 
van  sy  gewig,  voel  sy  koelheid  teen  jou  vingertoppe,  weeg  dit,  en  sit  dit  neer  op  sy 
bepaalde  plek.  Wat  die  patroon  is  wat  onder  jou  hande  gestalte  kry,  en  of  dit  ooit 
voltooi  sal  word,  gaan  jou  nie  aan  nie:  die  donker  bewaar  sy  geheime.  Jy  doen  jou 
deel. 

(Schoeman  1990:  250-252.) 

Binne  die  veelvlakkige  konteks  van  hierdie  uitspraak  het  ek  twee  resente 
tekste  van  Schoeman  weer  gelees  en,  veral  met  die  beeld  van  fragment, 
mosaïek  en  patroon  as  aanknooppunt,  ’n  beduidende  verband  tussen  die 
roman  Verkenning,  wat  afspeel  in  1804,  en  die  biografíe  Dogter  van  Sion. 
Machtelt  Smit  en  die  J8de-eeuse  samelewing  aan  die  Kaap  1749-1799 
nagespeur.  Wanneer  die  oorkoepelende  skrywer/verteller  in  Verkenning 
die  aard  en  rol  van  sy  karakters  oorskou  en  twyfel  of  hulle  ooit  volledig 
openbaar  kan  word,  wonder  hy: 

“ Hoeveel  duisterheid,  vergetelheid  en  doelbewuste  verswyging  is  ten  slotte  nie  in  die 
donker  van  hierdie  land  ingevleg  nie,  in  die  lewens  van  die  dolende  bevolking,  die 
swerwers,  die  talle  mense  sonder  aantoonbare  herkoms  of  verlede,  die  enigmatiese 
skoenmakers,  timmermans  of  smede,  die  geheimsinnige  oud-soldate  of  -matrose,  die 
onterfdes,  drosters,  voortvlugtiges,  die  opdrifsels  uit  Europa  wat  nooit  tuis  sal  wees 
in  die  vreemde  wêrelddeel  waar  hulle  bestem  is  om  hulle  lewens  te  eindig  nie.  ’n 
Enkele  gesig  te  midde  van  duisende  wat  lankal  vergete  geraak  het,  ’n  enkele  man, 
gefingeer  of  nie,  in  die  anonieme  massa,  ’n  enkele  stem  miskien  om  in  ’n  tapkamer  of 
in  die  klowe  op  die  hitte  van  die  dag  terloops  en  toevallig  iets  van  al  daardie  vergete 
lewens  te  verwoord  en  ’n  verdere  fragment  te  help  vaslê  en  behou  van  wat  eens  hier 
gebeur  het’ ’. 

(Schoeman  1996:  317) 

Dit  is  daardie  proses  van  “’n  verdere  fragment  te  help  vaslê  en  behou  van 
wat  eens  hier  gebeur  het”,  wat  Schoeman  self  in  die  eerste  bladsye  van  sy 
biografie  van  Machtelt  Smit  beskryf  as  “...om  uit  ’n  verskeidenheid  van 
wydverspreide  bronne  brokstukkies  inligting  bymekaar  te  soek  en  daaruit 
’n  soort  mosaïekbeeld  te  probeer  saamstel  wat,  indien  dit  van  oor  ’n  afstand 
betrag  word,  hopelik  ’n  skyn  van  oortuiging  sal  besit  en  iets  van  die  vervloë 
werklikheid  sal  kan  oordra”  (Schoeman  1997:  24). 

Ek  wil  in  hierdie  opstel  probeer  nagaan  hoe  die  weergawe  en  herskepping 
van  ’n  historiese  werklikheid  binne  ’n  biografiese  dokument  en  ’n 
romanwêreld  geproblematiseer  is  en  uitgevoer  word,  en  hoe  binne  hierdie 
komplekse  verhouding  tussen  geskiedenis  en  verbeelding  veral  die  beeld 
van  die  laat  agtiende-eeuse  vrou,  broksgewys  in  die  twee  tekste  ’n  spesifíeke 
vorm  aanneem. 

2.  Die  opsigtelike  band 

Die  flapteks  van  Verkenning(\996) beweer dat “hierdie (...) roman “ingegee 
(is)  deur  historiese  gegewens  en  (...)’n  werklike  raamwerk  (...)  van  die 
kort  bewind  van  die  Bataafse  Republiek  vroeg  in  die  negentiende  eeu  en 
die  einde  van  die  Nederlandse  tydperk  in  die  Suid-Afrikaanse  geskiedenis”, 
’n  klaarblyklik  eksplisiete  aanduiding  van  die  band  met  die  geboekstaafde 
geskiedenis.  In  sy  voorwoord  tot  Dogter  van  Sion,  beweer  Schoeman  dat 
sy  biografie  van  Machtelt  Smit  “uitgegroei  (het)  tot  ’n  soort  ensiklopedie 
van  die  laat  agtiende  eeu  aan  die  Kaap”,  maar  ook  dat  hy  as  doelwit  had 
“om  eietydse  bronne  so  te  benut  dat  die  resultaat  so  leesbaar  en  aangrypend 
sal  wees  soos  ’n  roman”  (Schoeman  1997:  8).  Met  hierdie  implikasies  dat 
die  genres  van  roman  en  gedokumenteerde  biografie  nie  rigied  van  mekaar 
hoef  geskei  te  word  nie,  of,  soos  Van  Vuuren  (1997:64)  vermoed,  dat:  “sy 
geskiedkundige  ...  werk  ook  gedeeltelik  onderhewig  is  aan  ...die  wet  van 
die  vermenging  van  feit  en  fiksie”,  word  ’n  eerste  verband  tussen  die  twee 
werke  gelê.  ’n  Oorsigtelike  beskouing  van  die  verhaallyne  of  die 
onderwerpe  en  die  hoofkarakters  van  die  twee  werke,  skep  egter  die  indmk 
dat  hierdie  tekste  nie  werklik  veel  met  mekaar  gemeen  het  nie. 

In  Verkenning  is  ’n  gesigslose,  anonieme  jong  Nederlander  die  hooffiguur 
- iemand  wat  in  die  lente  van  1 804  per  toeval  aan  die  Kaap  moet  vertoef  en 
wat  dan  onder  vreemde  omstandighede  deur  Goewerneur  Janssens  opgedra 
word  om  na  die  verste  grense  van  die  destydse  volksplanting  te  reis  sodat 
hy  met  die  terugkeer  aan  die  Goewerneur  verslag  kan  doen  omtrent  die 
“potensiële  bron  van  onms  en  ondermyning  (in)  hierdie  geweste”  (bl.  32). 
Hierdie  predikantseun,  lid  van  ’n  gesiene  familie,  verkry  vanselfsprekend 
toegang  tot  die  hoë  sosiale  kringe  aan  die  Kaap;  hy  ontvang  bekend- 
stellingsbriewe  aan  sleutelfigure  in  die  administrasie;  ondemeem  sy  reis 
onder  beskerming  van  ’n  welvarende  skaapboer  en  veldkomet  uit  Graaff- 
Reinet  se  omgewing.  Hoewel  hy  aanvanklik  ongemaklik  is  met  die 
ongesofistikeerde  koloniale  leefwyse,  is  hy  tog  sosiaal  bedrewe  in  die 
Kaapse  wêreld  van  visites  en  etes  en  toneelopvoerings.  Sy  reis  na 
Stellenbosch  tot  Roodezand  (Tulbach),  oor  Hexrivier  na  die  sendingstasie 
Zakrivier  en  die  tog  na  Graaff-Reinet  en  verder,  word  daarenteen  ’n  stadige 
maar  onkeerbare  inbeweeg  en  oorgawe  en  uiteindelike  verloregaan  in  die 
vreemde  en  gevaarlike  Afrika.  Die  vroue  van  die  Kaap  is  vir  die  Nederlander 
in  die  meeste  gevalle  ’n  bron  van  verwondering  of  verleentheid,  en  vir  die 
grootste  deel  van  sy  reis  word  hy  opeenvolgend  vergesel  deur  twee  jong 
mans.  Eers  die  impulsiewe  Johannes  -’n  dromer  wat  die  beperkinge  van 
die  mwe  boerelewe  probeer  ontwyk  met  ideale  van  sendingdiens  maar 
wat  dan  uiteindelik  na  ’n  studietyd  in  Nederland  ’n  eerbiedwaardige  Kaapse 

predikant  sou  word.  Vir  dic  laaste  deel  van  die  reis  is  hy  in  die  geselskap 
van  ’n  misterieuse  Europeër,  vermoedelik  ’n  verloopte  priester  uit 
Antwerpen,  iemand  wat  as  volslae  opportunis  wel  in  Afrika  oorleef,  terwyl 
dit  die  jong  Hollander  is  wat  êrens  op  die  grense  van  die  distrik  deur  ’n 
Boesman  se  gifpyl  gedood  word. 

Verkenning  is  ’n  teks  waarin  Schoeman  op  meesleurende  wyse  met 
taalregisters  en  vertellerstemme  ’n  veelvlakkige  verhaalwêreld  skep:  ’n 
uitsonderlik  heterogene  groep  karakters,  wydse  en  variërende  niimtes,  ’n 
breë  sosiale  spektmm,  ’n  vertelling  wat  uittreksels  uit  argivale  bronne, 
realistiese  verslaggewing,  fantasievlugte,  liriese  landskapbeskrywings  en 
individuele  bewussynswêrelde  insluit.  Dit  is  ’n  fassinerende  moderne 
weergawe  van  die  reisverhaalgcnre;  ’n  teks  wat  boei  deur  die  intrige,  die 
narratiewe  struktuur,  die  metafiksionele  aard  en  die  tematiese  inslag 
daarvan. 

Machtelt  Smit,  die  veelgeprese  “Mother  Smith”  van  die  Londense 
Sendinggenootskap,  vonn  die  fokuspunt  van  Schoeman  se  Dogter  van  Sion. 
Dit  is  egter  die  politieke,  sosiale  en  godsdienstige  toestande  aan  die  Kaap 
gedurende  die  laaste  helfte  van  die  agtiende  eeu  wat  in  fyn  besonderhede 
beskryf  word,  met  spesifieke  aandag  vir  veral  die  slawe  en  die  rol  van 
enkele  uitnemende  vrouefígure  binne  die  godsdienstige  opset.  Die  aard 
van  hierdie  biografie  word  van  meet  af  aan  deur  die  outeur  gekwalifiseer: 
dit  dek  nie  die  hele  of  selfs  die  belangrikste  deel  van  die  lewe  van  Machtelt 
Smit  nie,  dit  berus  nie  in  die  eerste  plek  op  oorspronklike  navorsing  nie, 
dit  is  nie  die  werk  van  ’n  historikus  nie  (bl.  7 en  8).  Maar  Dogter  van  Sion 
is  nie  ontspanningsleesstof  nie;  in  ’n  bestek  van  360  bladsye  teks,  35 
glansfoto’s,  64  bladsye  met  2180  voetnote  en  bronverwysings  en  ’n 
bronnelys  van  550  titels  plus  ’n  redelilce  volledige  alfabetiese  register,  word 
van  indringende  en  oortuigende  navorsing  verslag  gedoen. 

Lees  ’n  mens  egter  die  twee  tekste  saam,  begin  die  verwantskap  duideliker 
vorm  aanneem,  die  mees  opsigtelike  dalk  binne  die  mimtelike  en  kulturele 
konteks.  Die  lompe  cn  merendecls  onsuksesvolle  pogings  van  die  Kaapse 
burgerfamilies  gedurende  die  laat  agtiende  eeu  om  ’n  Nederlandse  leefstyl 
na  te  boots  deur  middel  van  kleredrag,  ’n  sosiale  en  administratiewe 
hiërargie  en  ’n  dogmatiese  kerklike  struktuur  word  breedvoerig  in  Dogter 
van  Sion  uiteengesit.  Hierdie  selfde  gegewens  - met  aandag  vir  die 
voorkoms  van  die  “Vlek”  (die  algemene  benaming  vir  Kaapstad  in  die 
tyd;  dws.  ’n  gebied  kleiner  as  ’n  stad  en  groter  as  ’n  dorp  - bl.67)  se  strate, 
huise  en  buitegebiede,  die  interieurs  van  die  huise,  die  Kasteel  en  die  baai, 
asook  die  opset  op  die  verdergeleë  nedersettings  en  boereplase  in  die 
Tulbaghdistrik  - word  in  Verkenning  teruggevind  as  beskrywings  van  dit 

wat  sowel  deur  die  ouktoriale  verteller  beskryf  word  as  dit  wat  deur  die 
perspektief  van  die  jong  Nederlander  weergegee  word.  Twee  sulke  parallelle 
“tonele”  wil  ek  as  voorbeeld  van  die  hele  patroon  uitlig: 

(Afbeelding  1 en  2:  twee  skilderye,  die  eerste  van  Strandstraat  en  die 
Buitengracht  geskilder  deur  Anna  Maria  Barrow  omstreeks  1 800;  die  tweede 
deur  Dirk  de  Jong  in  Oktober  1 875  van  die  huis  van  ds.  Fleck  aan  die  bokant 
van  die  Kompanjiestuin.  Illustrasies  no.  5 en  6 in  Dogter  van  Sion .) 

Die  toneel  wat  op  die  eerste  van  hierdie  twee  skilderye  uitgebeeld  word, 
word  in  Verkenning  op  bl.  45  en  46  bykans  woordeliks  op  merkwaardig 
ooreenstemmende  wyse  beskryf.  Ek  haal  kortliks  en  samevattend  aan: 


“De  Kaap  de  Goede  Hoop,  in  Zuid-Africa.  Deze  uithoek.  Dit  vlek  aan  de  Kaap.  Reguit 
strate,  tussen  die  baai  en  die  helling  van  die  berg,  tussen  die  Buitengracht  en  die 
Buitenkant.  Reëlmatige  wit  huise  wat  skitterend  die  son  weerkaats;  stof,  hitte.  Die 
felheid  van  die  weerkaatsing  is  pynlik  vir  die  waamemer:  verblind  met  oë  half 
toegeknyp  moet  hy  dit  van  onder  die  beskutting  van  sy  hand  betrag.  Grasdakhuise, 
gewelhuise,  dubbelverdiepinghuise;...  die  Lutherse  kerk  op  sy  hoogte  in  Strandstraat... 
Die  openbare  putte  en  fonteine  waar  slawe  water  haal...’n  dromende  wit  dorp  aan  die 


5.  Huise  aan  die  oostekant  van  die  Buitengracht  met  Strandstraat  links,  ’n  detail  van  ’n 
panorama  van  Kaapstad  wat  omstreeks  1800  deur  Anna  Maria  Barrow  geskilder  is. 
Dit  toon  die  kleiner  en  eenvoudiger  wonings  van  die  Vlek,  waaronder  daar  nog  ’n 
paar  ouderwetse  grasdakgeboue  met  gewels. 

6.  Die  huis  van  ds.  Christian  Fleck,  na  ’n  skildery  wat  in  Oktober  1795  deur  die  Nederlandse 
kunstenaar  Dirk  de  Jong  gemaak  is.  Dit  was  geleë  aan  die  bo-ent  van  die  Kompanjiestuin, 
ongeveer  op  die  perseel  van  die  huidige  Mount  Nelson-hotel  in  Oranjestraat.  By  die 
tuinhekkie  is  daar  ’n  venter  met  sy  juk,  en  links  ’n  wasvrou  op  pad  na  die  wasplek  met 
haar  bondel  op  haar  kop. 


rand  van  die  water  in  die  wye  amfíteater  van  die  berge...’n  touleier  voer  sy  ossespan 
op  die  eerste  skof  van  hulle  lang  en  moeisame  terugreis  oor  die  waaisand  van  die 
Kaapse  Duine”. 

Die  tweede  skildery  vorm  die  sigbare  verwysingsbasis  vir  verskeie 
waamemings  en  beskrywings  wat  in  die  eerste  afdeling  van  die  roman, 
getitel  “Kaapstad”,  voorkom.  ’n  Mens  lees  van  slawe  wat  “beweeg  langs 
die  reguit  wit  strate  van  die  stad,  vertoef  langs  ’n  muur  of  hekpaal  om  te 
gesels...’nbriefíe  aflewerby  die  groot  huis...waama  die  hek  wat  die  stalpoort 
afsluit  weer  toeslaan,  en  ’n  enkele  ou  slavin  wat  met  haar  koopware  in  die 
smal  strook  skadu  roerloos  langs  die  hek  bly  sit...”  (bl.  82);  “van  mans  met 
emmers  water  of  mandjies  met  voorrade  aan  jukke  gebalanseer...vroue  met 
bondels  wasgoed  op  hulle  koppe  op  pad  na  die  wasplek  of  die  bleikveld” 
(bl.  47);  (s)tad  van  ...  wit  huise  met  leë  stoepe  en  blinde,  afgeslote 
sierpleisterfasades  wat  niks  prysgee  nie...  drywende,  verbleikte  kleur  in 
die  gevlekte  skadu  van  die  eikebome,  en  die  blou  massa  van  die  berge  wat 
daarbo  uitrys  om  ’n  ander  skaal  aan  die  uitsig  te  verleen  as  wat  huise, 
gragte,  bome,  kerktoring  en  kasteel  alleen  vermag”  (bl  84). 

Dit  is  egter  nie  net  die  gedokumenteerde  gegewens  nie,  maar  ook  die  outeur 
se  bevindinge  en  interpretasies  in  Dogter  van  Sion,  wat  die  leser  weer  in 
Verkenning  terugvind.  Benewens  as  bronmateriaal  vir  die  algemene 
milieuskildering,  verskyn  dit  ook  weergegee  as  spesifíeke  verhaalsituasies, 
in  die  aard  en  handelinge  van  karakters,  gereflekteer  deur  besondere 
spreekwyses  (soos  die  ou  aanspreekvorme  “moei”  en  die  verkleinwoord 
“motje”  in  plaas  van  “tante”  en  “tannie”  wat  eers  later  in  die  agtiende  eeu 
in  algemene  gebruik  gekom  het)  en  selfs  in  die  vermelding  van  boektitels. 
Schoeman  se  bevindings  in  Dogter  van  Sion  oor  die  heterogene 
bevolkingsamestelling  in  die  Kaap  en  op  die  buitegebiede  is  in  die 
verhaalgegewe  van  Verkenning  ingevleg.  Die  opmerklike  teenwoordigheid 
van  Europese  oudsoldate  en  matrose  as  knegte  en  dikwels  later  welvarende 
vryburgers,  en  van  wie  die  oorgrote  meerderheid  van  Duitse  afkoms  was 
(Schoeman  1997:  34, 38, 47  en  verder),  die  alomteenwoordigheid  van  slawe 
en  vryslawe  uit  Afrika,  die  Ooste  en  Madagskar  en  die  relatief  hoë 
lewensstandaard  onder  die  vryburgers  as  gevolg  van  die  wydverspreide 
besit  van  slawe  is  uitgebreid  in  Dogter  van  Sion  bespreek.  Hierdie  historiese 
situasie  kontekstualiseer  verskillende  episodes  waar  die  hoofkarakter  in 
Verkenning  met  die  volgens  hom  vreemde  optrede  binne  die  huishoudings 
en  op  die  plase  gekonfronteer  word:  die  uitbundige  danspartye  en  oordadige 
maaltye,  die  vrypostige  aard  van  die  Kaapse  meisies,  die  oordrewe 
standbewussyn  onder  die  gegoede  families,  die  arrogansie  en  selfte- 
vredenheid  ten  spyte  van  die  gebrekkige  geletterdheid  of  afwesigheid  van 
intellektuele  stimulasie. 

Een  van  die  belangrikste  temas  in  Dogter  van  Sion  is  die  ontstaan  en  verloop 
van  die  Piëtistiese  godsdiensbeweging  aan  die  Kaap,  die  hewige  konflik 
tussen  hierdie  gelowiges  en  die  amptelike  Gereformeerde  Kerk  en  die 
uitbreiding  van  die  sendingaksies  dwarsdeur  die  kolonie.  Binne  hierdie 
konteks  ontwikkel  die  skakel  tussen  die  twee  tekste  veral  deur  die 
uitbeelding  van  verskillende  vrouefigure,  van  wie  die  belangrikste  Machtelt 
Smit  is.  Terwyl  die  roman  die  kennismaking  tussen  die  jong  Nederlander 
en  die  byna  bejaarde  motjie  Smit  plaas  in  laat  Oktober/November  1804  in 
die  gehuggie  Roodezand,  fokus  die  historiesc  teks  op  die  eerste  helfte  van 
haar  lewe.  Die  enigste  beskikbare  afbeelding  van  Machtelt  Smit  is  een  wat 
eers  in  1824  verskyn  het,  maar  dit  is  dié  beeld  wat  egter  in  sowel  Dogter 
van  Sion  as  Verkenning  “gebruik”  word.  Johannes  neem  die  Nederlander 
na  motje  Smit;  ’n  besoek  waaraan  verskillendc  verhaalkarakters  besondere 
waarde  heg,  waarskynlilc  omdat  sy  ’n  buitengewone  figuur  was  weens  haar 
leefwyse  (sy  is  ’n  alleenstaande  vrou  wat  ’n  gesiene  posisie  beklee)  en 
haar  gesindheid  (sy  is  een  van  die  leiersfigure  van  die  deur  die  Kerk  so 

gehate  sendingaktiviste).  Dat  haar  afkoms  moontlik  net  so  kontroversieel 
was  - sy  was  die  agterkleindogter  van  ’n  slavin  uit  Afrika,  een  van  die 
eerstes  wat  na  die  aankoms  van  Van  Riebeeck  in  die  Kaap  aangekom  het, 
en  sy  was  ook  verwant  aan  verskeie  tydgenootlike  vryswartfamilies  - word 
egter  nooit  in  die  roman  vermeld  nie,  maar  staan  sentraal  in  die  biografie. 
Wanneer  die  jong  Nederlander  in  Verkenning  die  vrou  sit  en  beskou,  is  sy 
w7aameming  van  haar  ’n  byna  presiese  beskrywing  van  die  afbeelding  soos 
dit  verskyn  in  Dogter  van  Sion  ( bl.  176-177): 

Die  byna  kloosteragtige  strakheid  van  die  vertrek  waarin  ons  sit,  gee  niks  omtrent 
haar  status  of  welstand  prys  nie,  en  ewe  min  die  sobere  grys  rok,  gehekelde  omslagdoek 
en  swart  mus  wat  sy  dra,  so  ingetoë  soos  die  gewaad  van  ’n  kloostersuster  of  diakones. 
Selfvertroue  besit  almal  in  hierdie  land  tot  die  punt  van  voorbarigheid  of  \xypostigheid, 
en  haar  oop,  ondersoekende  blik  en  onomwonde  \Tae  hoef  ewe  min  ’n  aanduiding 
van  gesag  of  posisie  te  wees.  ..Die  plooie  van  haar  mussie  omraam  egter  ’n  gesig 
waarin  die  oë  wakker  en  oplettend  bly,  hoe  min  haar  uitdrukking,  gebare,  woorde  of 
stemtoon  ook  verraai:  deur  die  masker  van  afgetrokkenheid,  afsydigheid  of  onthegting 
flikker  daar  telkens  weer  ’n  teken  van  lewe  uit,  ’n  aanduiding  van  onvermoede  en 
onpeilbare  dieptes.” 


Hierdie  direkte  “oorskryf ' van  die  historiese  gegewe  - of  dit  nou  in 

dokumentêre  vorm  of  as 
afbeeldings  bestaan  - na  die 
verhaalwêreld,  vorm  seker  die 
sigbaarste  verband  mssen  ro- 
man  en  biografïe. 


(Afbeelding  3 : nommer  33  van  die 
illustrasies  in  Dogter  vati  Sion: 
enigste  afbeelding  van  Machtelt 
Smit,  die  ets  is  waarskynlik  in 
Engeland  gemaak  en  verskyn  in 
die  Memoirs  van  1824). 

3.  Die  geskiedenis  herskryf 

Die  leser  kom  mettertyd  agter  dat  essensiële  kenmerke  van  die  laat  agtiende- 
eeuse  samelewing  soos  beskryf  in  Dogter  van  Sion,  in  Verkenning 
getransponeer  word  na  die  Bataafse  tydperk  - ’n  periode  van  ’n  dekade  of 
meer  later.  Die  verskynsel  dat  die  historiese  tydgegewe  binne  die  fiksionele 
werk  op  verskeie  maniere  gemanipuleer  word,  vorm  deel  van  ’n  hele 
stmktuurpatroon  van  herskrywing  wat  in  Verkenning  ontwikkel.  Laat  ek 
eers  na  enkele  spesifieke  voorbeelde  van  sulke  episodes  verwys. 

Een  van  die  eerste  Kaapse  inwoners  met  wie  die  Nederlandse  besoeker 
kennismaak,  is  die  welaf  en  baie  gesiene  weduwee  Cornelius  De  Lairesse. 
Sy  is  ’n  toonbeeld  van  ’n  integere  maar  ook  deftige  lewensstyl  - die 
liefhebbende  peetmoeder  van  die  jong  Johannes,  aanhanger  van  die 
Piëtisme,  beskermvrou  van  ’n  hele  groep  vroulike  afhanklikes  en  slawe, 
woonagtig  in  ’n  pragtige  opstal  net  buite  die  stad.  Die  jong  man  ontmoet 
haar  by  verskeie  geleenthede  en  die  twee  kom  goed  en  gemaklik  oor  die 
weg,  moontlik  omrede  haar  verfynde  en  nog  sterk  Nederlandse 
ingesteldheid  wat  al  hoe  meer  ’n  uitsonderlike  verskynsel  in  die  Vlek 
geword  het.  ’n  Breedvoerige  beskrywing  word  van  haar  gegee: 

“Die  ou  dame  sit  by  die  venster  (...)  glimlaggend  by  haarself  in  die  uitgesnyde  armstoel 
wat  klaarblyklik  die  eresetel  in  die  kamer  uitmaak,  ’n  bankie  onder  liaar  voete:  tenger 
en  krom  soos  wat  sy  is,  beklee  sy  haar  plek  met  onmiskenbare  waardigheid,  ’n  wye 
fraiingdoek  van  duur  Indiese  sy  om  haar  skouers  geslaan  en  ’n  toegcvoude  waaier  in 
haar  hand.  Op  haar  skerp  gesiggie,  omsluit  deur  die  plooitjies  van  haar  mussie,  is  die 
uitdrukking  lewendig;  die  helderblou  oë  is  wakker  en  vraend,  die  manier  waarop  sy 
my  begroet  is  gemaklik  en  selfversekerd,  en  die  Nederlands  waarmee  sy  my  aanspreek, 
is  korrek”  (bl.  59). 

In  ’n  latere,  alleenstaande  paragraaf  kom  daar  weer  ’n  beskrywing  voor 
wat  haar  nie  by  naam  identifiseer  nie  maar  volgens  die  verhaalkonteks 
weer  na  mevrou  De  Lairesse  verwys: 

“’n  Ou  vrou,  ’n  ou  dame,  oorlewende  lid  van  die  Kaapse  adel  uit  die  Kompanjiestyd, 
dogter  van  ’n  onderkoopman,  weduwee  van  ’n  amptenaar  en  verwant  aan  ’n  voormal ige 
Goewerneur  van  adellike  herkoms.  ’n  Swart  kap  oor  ’n  nousluitende  mussie:  die  fyn 
plooitjies  omring  ’n  spits,  wakker  gesig.  Sy  dra  ’n  wit  rok  - sou  dit  van  sy  wees  - met 
’n  reëlmatige  patroon  van  verspreide  blou  sterre  wat  waarskynlik  met  die  hand  daarop 
geborduur  is,  en  ’n  wit  sjaal  met  lang,  syagtige  fraiings  is  om  haar  skouers  geslaan. 
Sy  sit  regop  tewyl  haar  portret  geskilder  word,  die  hande  gevoue  op  die  skoot,  bewus 
van  haar  rang  en  waardigheid  in  die  klein  plaaslike  samelewing,  haar  naam,  haar 
fortuin,  haar  huis,  haar  grondbesit  en  haar  slawe,  maar  die  oë  is  oplettend,  nuuskierig, 
geïnteresseerd.  Sy  moet  sestig  of  sewentig  jaar  oud  wees.  Sy  het  goed  geërf,  sy  is  ryk; 
sy  het  tienduisend  gulden  geskenk  vir  die  bou  van  ’n  kerk  in  die  buitedistrikte, 

vyftienduisend  vir  die  oprigting  van  ’n  oefenhuis  in  die  stad  waar  dienste  vir  slawe 
gehou  kan  word”  (bl.  67-68). 

Die  ooreenkoms  tussen  hierdie  beskrywing  en  die  afbeelding  wat  in  Dogter 
van  Sion  verskyn  van  “die  welgestelde  weduwee  Margaretha  Anna  Moller 
geb.  Heyning  (1743-1815),  ’n  bekende  ondersteuner  van  die  vroeë  send- 
ing”,  is  onmiskenbaar: 


(Afbeelding  4:  illustrasie  no  3 1 in 
Dogter  van  Sion) 


In  hierdie  geval  is  die  bekende  voorkoms  en  aard  van  ’n  historiese  fïguur 
toegeken  aan  ’n  fiksionele  personasie  en  met  ’n  gewysigde  naam,  sodat  ’n 
valse  outentisiteit  geskep  word.  Daar  is  egter  ander  episodes  in  die  roman 
waar  die  oënskynlik  geloofwaardige  gegewe  eksplisiet  van  enige  historiese 
waarheid  gestroop  word.  Reeds  in  die  eerste  afdeling  van  die  verhaal  word 
die  leser  van  hierdie  “ondermyning”  bewus:  In  die  bestek  van  die  eerste 
ongeveer  40  bladsye  word  die  dae  net  na  die  aankoms  van  die  jong 
Nederlander  beskryf,  met  ’n  skerp  fokus  op  die  teenwoordigheid  van  ’n 
aantal  Nederlandse  skepe  in  die  Kaapse  baai,  die  voorkoms  van  die  stad, 
op  enkele  individuele  karakters  en  op  die  ontmoeting  met  Goewemeur 

Janssens  wat  gevolg  word  deur  ’n  formele  ete  in  die  geselskap  van  ’n  paar 
jong  offisiere  en  Janssens  se  huisdokter,  die  beroemde  dr.  Hinrich 
Lichtenstein.  Die  opdrag  van  Janssens  aan  die  jong  man,  en  ’n 
opvolggesprek  tussen  die  jongeling  en  dr.  Lichtenstein  vind  dan  in  twee 
opeenvolgende  episodes  plaas  waarvan  in  fyn  besonderhede  deur  die 
jongeling  in  die  eerstepersoonsvorm  vertel  word.  Deur  die  gesprekke  met 
historiese  figure  soos  Janssens  en  Lichtenstein  en  die  vermelding  van  ’n 
toekomstige  ontmoeting  met  landdros  Stockcnstrom  op  Graaff-Reinet, 
ontwikkel  die  hele  situasie  binne  ’n  baie  geloofwaardige  atmosfeer. 
Wanneer  die  jong  man  laat  die  aand  na  sy  losiesplek  terugkeer  en  hom 
gereedmaak  vir  slaaptyd,  kom  daar  egter  sonder  enige  tipografiese 
aanduiding  ’n  merkwaardige  verandering  van  tyds-  en  vertelperspektief. 
Uit  hiérdie  gedeelte  blyk  dat  die  gedetailleerde  en  kleurryke  aanvangs- 
beskrywing  van  “...die  hele  helder  baai  vol  skepe...  ’n  verbeeldingsvlug, 
’n  hersenskim,  ’n  droom...”  was.  Vanuit  hiérdie  ouktoriële  verteller  se  hede 
is  dit  bekend  dat  daar  in  Oktober  1804  oorlog  geheers  het  en  geen  skepe 
die  Nederlandse  hawens  kon  verlaat  nie;  dat  daar  geen  predikant  in  Meteren 
was  wat  die  vader  van  die  jongeling  kon  wees  nie;  dat  daar  teen  die  einde 
van  1804  nie  meer  troepe  in  Graaff-Reinet  gestasioneer  was  nie;  dat  dit 
“hoogs  onwaarskynlik  was  dat  die  Goewerneur  lukraak”  aan  ’n  onbekende 
jong  besoeker  ’n  uiters  belangrike  opdrag  sou  toevertrou  (Schoeman  1996: 
41-42).  Byna  teen  die  einde  van  die  jongman  se  reis  word  ’n  soortgelyke 
situasie  ervaar  wanneer  weer,  soos  Van  Vuuren  (1997:63)  dit  stel,  die 
fiksionele  mat  onder  die  leser  se  voete  uitgetrek  word.  Na  ’n  uitvoerige  en 
aangrypende  weergawe  deur  die  ek-verteller  van  sy  ontmoeting  met  die 
bejaarde  dr.  Van  der  Kemp  op  die  florerende  sendingstasie  net  buite  Graaff- 
Reinet,  kom  daar  hierdie  verstommende  kommentaar  van  die  ouktoriële 
verteller: 

“In  die  lente  van  1804,  toe  die  jong  Nederlandse  besoeker  op  Graaff-Reinet  aankom, 
was  Van  der  Kemp  reeds  meer  as  ’n  jaar  lank  (weg  van  Graaff-Reinet  en)  op 
Bethelsdorp  werksaam,  en  terwyl  die  ou  man  in  uitgerafelde  strooihoed  en  hempsmoue 
’n  algemene  historiese  geldigheid  besit,  moet  die  groentetuin,  die  hutte  en  die  roerlose 
ou  vrou  hurkend  by  die  deur  dus  almal  verval,  stort  die  dekgras  geluidloos  in  oor  die 
raamwerk  van  pale,  en  wis  onkruid  die  buitelyne  van  die  denkbeeldige  beddings  uit. 
Die  hitte,  die  klippe,  die  stof,  die  modderige  poele  van  die  rivier  wat  uitflits  tussen  die 
bosgasie,  die  omsluitende  berge,  dit  alles  is  eg,  en  die  hedendaagse  reisiger  kan  hulle 
indien  verlang  nog  opsoek  en  nagenoeg  ongewysig  terugvind;  dog  watter  maatstaf 
moet  mens  ten  slotte  aanwend  om  tussen  eg  en  versinsel  te  onderskei?”  (Bl.  366). 

Hierdie  bevraagtekening  en  ondermyning  en  ontkenning  van  die 
geboekstaafde  geskiedenis  en  die  waarheidsbasis  van  gegewens  wat  as 

geskiedenis  aanvaar  is,  is  regdeur  die  vertelling  en  vanuit  ’n  oorkoepelende 
ouktoriële  perspektief  aanwesig.  Tegelykertyd  vind  daar  ook  ’n  besinning 
plaas  oor  die  vermoëns  van  ’n  outeur  om  binne  die  beperkinge  van  die 
fiksionele  werk  ’n  geloofwaardigc  weergawe  van  die  verlede  te  herskep. 
Die  sterk  metafiksionele  inslag  van  hierdie  Schoemanroman,  is  reeds 
uitvoerig  en  oortuigend  elders  deur  Van  Vuuren  (1997:  57-78)  weergegee. 
Ek  wil  weer  na  enkele  van  daardie  metafiksionele  uitsprake  verwys,  maar 
dan  vanuit  ’n  ander  en  ook  nie-teoretiese  perspektief  vir  die  doel  van  hierdie 
opstel.  Dit  is  die  ‘waarom’  en  ‘met  watter  gevolg’  van  hierdie  ondersoek 
van  die  skryfproses,  veral  soos  dit  die  verhouding  tussen  die  twee  tekste 
Verkenning  en  Dogíer  van  Sion  raak,  wat  my  interesseer. 

Die  ouktoriële  verteller  verwys  meermale  na  die  onvolledige  en  relatiewe 
aard  van  historiese  “waarhede”  en  van  geskiedskrywing.  Byvoorbeeld: 
daardie  stadtonele  waaraan  deur  beskrywings  en  afbeeldings  reeds 
legitimiteit  verleen  is  (vgl.  die  bespreking  hierbo  van  die  parallelle  tussen 
die  tekeninge  afgebeeld  in  Dogter  van  Sion  en  die  beskrywings  in 
Verkenning ) word  later  só  bevraagteken:  “Waar  is  dit  heen,  daardie 
werklikheid  wat  eens  bestaan  het  asof  geen  alternatief  denkbaar  is  nie? 
Die  wit  gruis  van  die  straat  weerkaats  skitterend  die  felheid  van  die 
oggendson,  pynlik  vir  die  oë,  en  roksome,  slepe  en  skoene  is  oordek  met 
poeieragtige  stof.  Dit  is  eg,  dit  is  werklik,  dit  bestaan;  waarheen  het  dit 
verdwyn?”  (bl.  84).  Maar  ook  die  vermoë  van  die  romanskrywer  om  deur 
fiksie  ’n  volledige  beeld  of  die  volle  waarheid  te  herskep,  word  betwyfel. 
Herhaaldelik  noem  die  verteller  die  beperkinge  van  die  verteldaad:  jy  kan 
die  karakter  net  agtervolg,  hom  nooit  inhaal  nie  (bl.  86);  met  redelike 
sekerheid  kan  die  Hollandse  milieu  waaruit  Johannes  se  grootvader 
afkomstig  is  vermoed  word,  maar  “verder  is  dit  weer  eens  ’n  kwessie  van 
tas,  raai  en  vermoed...”  (bl.  255);  personasies  ontwikkel  of  stagneer  buite 
die  outeur  se  wete  en  wil:  “En  Cornelia,  waarskynlik  ’n  interessanter  en 
meer  belowende  fíguur?  Oor  haar  is  niks  meer  bekend  nie,  en  mens  moet 
dus  raai  en  tentatief  die  buitelyne  van  ’n  waarskynlike  lewensloop  aandui...” 
(bl.  263).  En  dan  uiteindelik:  “Dit  is  nie  meer  moontlik  om  iets  toe  te  voeg 
of  te  verander  nie:  hiermee  moet  mens  volstaan....  Jy  neem  waar  en 
konstateer  die  feite,  versoen  met  jou  onvermoë  om  iets  te  verander  aan 
wat  jy  sien”  (bl.  365). 

Wat  is  dit  dan  wat  hierdie  skrywer/verteller  meen  dat  die  verhalende 
teks  wél  kan  doen?  Telkens  word  die  skryfdaad  self  as  ’n  proses  van 
verkenning  beskryf:  ’n  moeisame  handeling  wat  meestal  geen  oplossings 
of  antwoorde  lewer  nic,  maar  wat  bloot  deur  die  kennis  wat  stap  vir  stap 
opgedoen  word,  bevredig.  Op  dié  wyse  word  ’n  alternatiewe  werklikheid 

geskep;  een  wat  nie  “aan  perke  gelê  kan  word  deur  wat  in  die  (ander) 
werklikheid  toevallig  reeds  plaasgevind  het  nie”  (bl.  169).  “Dit  is  geen 
feitelike  verslag,  geen  herskepping  van  iets  wat  op  ’n  chronologies 
bepaalbare  oomblik  in  ’n  agterhaalbare  verlede  gebeur  het  nie.  Aan  die 
ander  kant  is  dit  egter  ewe  min  versinsel,  maar  iets  met  ’n  eie  bestaansreg 
en  geldigheid  wat  nou  besig  is  om  te  gebeur,  hier  op  papier”  (bl.  170). 

4.  Stemme  wat  nuwe  stories  vertel 

Hoe  om  ’n  alternatief  te  vind  vir  die  geboekstaafde  geskiedenis  en  vir  die 
soort  vertelling  waarin  daardie  historiese  oorlewering  bloot  nagepraat  word, 
is  een  van  die  belangrikste  motiewe  wat  in  Verkenning  ontwikkel.  Die 
vertellerskommentaar  in  Verkenning  impliseer  die  moontlikheid  van  so  ’n 
alternatiewe  gesag  deur  die  deurlopende  verwysings  na  die  aanwesigheid 
en  belangrikheid  van  rigtinggewende  “stemme”.  Dit  is  dié  soort  stemme 
wat  in  die  tradisionele  historiografie  weinig  aandag  kry:  meestal  anonieme 
en  onbepaalbare  stemme,  hoewel  soms  ook  die  stemme  van  geïdentifiseerde 
dog  magtelose  figure.  Binne  die  verhaalwêreld  van  Verkenning  hoor  die 
jongeling  byvoorbeeld  uit  die  mond  van  die  oënskynlik  stom  Cornelia, 
die  sku  gesellin  van  die  weduwee  De  Lairesse,  ’n  hartstogtelike  belydenis 
van  geloof  en  erkenning  van  fmstrasie: 

“Haar  stem  is  nog  gedemp,  maar  die  intensiteit  waarmee  sy  praat,  is  vir 
my  verrassend,  en  teenoor  hierdie  ontlading  van  gevoel  besef  ek  dat  ek  nie 
beleefd  kan  swyg  of  lig  en  nie-verbindend  antwoord  nie,  hoe  onbegryplik 
haar  ontsteltenis  vir  my  ook  is”(bl.  126).  By  ’n  latere  geleentheid  luister 
die  jong  man  na  die  ontroerende  woorde  van  vier  Hottentot  bekeerlinge 
van  die  sendingstasie  op  Zakrivier,  en  vra  hy  homself  af  waarom  hulle 
woorde  nie  dieselfde  belang  dra  as  die  van  ander  uitsprake  waarna  hy 
moes  luister  nie:  “Waarom  nie  ook  hulle  getuienis  nie,  wonder  ek,  ewe 
goed  as  enige  ander  getuienis  wat  ek  gedurende  hierdie  reis  aangehoor  of 
toevallig  opgevang  het  of  nog  sal  aanhoor  nie?  En  weet  desondanks  terwyl 
ek  luister,  ek  hierdie  hartstogtelike  berigtc  nie  sal  opteken  nie  en  dat  die 
geskiedenis  van  hulle  onderskeie  bekerings  nie  die  Goewemeur  se  lessenaar 
sal  bereik  of  in  sy  leêrs  bewaar  word  nie.  Dit  sal  vergeet  word”  (bl.  288). 
Dit  is  egter  juis  hierdie  soort  stemme  waaromtrent  die  skrywer/verteller 
homself  voortdurend  aanmaan  om  na  te  luister,  soos  ook  die  stemme  wat 
opklink  uit  plakkate  omtrent  slaweveilings,  die  inligting  vervat  in 
boedelopgawes,  die  nagtelike  roerings  en  fluisteringe  in  ’n  slawelosie,  die 
gedikteerde  briewe  waarin  'n  bekeerde  slavin  haar  dankbaarheid  teenoor 
die  Europese  beskermvrou  uitspreek,  kort  uittreksels  uit  die  memoires  van 
'n  ou  vrou.  Dit  is  hierdie  stemme  wat  in  die  metatekstuele  kommentaar 

beoordeel  word  as  die  wat  werklik  betroubaar  is  - “(d)ie  stemme  bly  die 
sekerste”  (bl  45,  49,  213  en  verder)  - omdat  hierdeur  die  solank  versweë 
of  stilgemaakte  protes  teen  dit  wat  as  vanselfsprekend  of  oppermagtig 
aanvaar  is,  hoorbaar  word. 

Lees  ’n  mens  die  roman  en  die  biografie  in  samehang  met  mekaar,  blyk  dat 
in  beide  tekste  ’n  opmerklike  fokus  op  vrouestemme  val.  In  Dogter  van  Sion 
begin  die  eerste  hoofstuk  met  die  uiteensetting  van  die  geslagsregister  van 
Machtelt  Smit  langs  die  matriargale  lyn;  vanaf  haar  oorgrootmoeder  Armosyn 
Claasz  wat  in  Kaapstad  in  1661  gebore  is  as  dogter  van  ’n  slavin  waarskynlik 
uit  die  Weskus  van  Afrika  afkomstig.  Hoewel  die  subtitel  - en  die  outeur  se 
eie  verantwoording  - daarop  dui  dat  die  teks  nie  in  die  eerste  plek  ’n  biografie 
van  Machtelt  Smit  is  nie,  maar  eerder  ’n  bron  van  kennis  en  inligting  oor  die 
agtiende-eeuse  kultuurgeskiedenis  is,  ontwiklcel  die  aanbieding  só  dat  dit 
veral  die  rol  van  die  vrou  op  die  voorgrond  plaas.  ’n  Ven-assende  toevoeging 
tot  die  geykte  beeld  wat  van  dié  era  bestaan,  is  inligting  oor  die  verbasend 
algemene  graad  van  geletterdheid  onder  hierdie  groep;  hulle  gemaklike,  byna 
vrypostige  gedrag  soos  wat  dit  herhaaldelik  gerapporteer  is  in  die 
waamemings  van  Europese  reisigers  en  besoekers;  die  sterk  invloed  van 
vroue  in  die  klein  handels-  en  boerderyondernemings  - deur  Schoeman 
toegeskryf  aan  hulle  oorwegend  Nederlandse  afkoms!;  die  rol  van  die  slavinne 
ten  opsigte  van  taalontwikkeling,  interrassige  verhoudings  en  huwelike  wat 
dic  Suid-Afrikaanse  bevolkingsamestelling  sou  bepaal;  die  oorheersende  rol 
van  vroue  in  die  verspreiding  van  die  Piëtisme  en  latere  sendingwerk.  Dit 
alles  is  waarnemings  en  aksente  wat  bydra  tot  ’n  soort  altematiewe  agtiende- 
eeuse  geskiedenis.  Dat  Schoeman  die  rol  van  die  vrou  op  verskeie  fronte 
herskryf,  blyk  veral  ook  uit  die  groot  aandag  wat  gegee  word  aan  hulle 
opmerklike  rol  in  die  Piëtistiese  beweging,  aan  die  wyse  waarop  hierdie 
bydraes  deur  dic  (manlike)  sendelinge  maar  ook  deur  hulle  self  onderskat  is. 
Dit  was  tekste  waarin  die  besigwees  met  die  daaglike  verpligtinge  tussen 
die  byna  mistieke  geloofsuitinge  ingesluip  het  en  wat  Schoeman  lei  tot  ’n 
interessante  literêr-historiese  uitspraak.  Aan  die  einde  van  ’n  oorsig  van 
verskillende  geskrifte  deur  die  vroue  aan  die  Kaap,  meen  hy: 

“Dic  wcrke  wat  hier  opgenoem  is,  is  meestal  ongekunstelde  en  onbeholpe  verslae  oor 
dinge  wat  selfs  in  die  gunstigste  omstandighcde  moeilik  beskryfbaar  is,  opgeteken 
deur  vroue  met  min  opvoeding  en  beperkte  gawes,  en  siegs  ’n  gedeelte  daarvan  is  ooit 
gepubliseer,  sy  dit  tydens  die  skryfster  se  lewe  of  daama;  maar  in  hierdie  onpretensieuse 
tekste,  wat  deur  literatore  grotendeels  geringgeskat  of  geïgnoreer  is,  is  ’n  waardevolle 
bron  van  inligting  oor  die  Suid-Afrikaanse  verlede,  en  sou  tewens  as  die  begin  van  ’n 
inheemse  bellctrie  gesien  kan  word”. 


(Schoeman  1997:  302) 

Die  tradisionele  rol  wat  aan  die  vrou  toegeken  is  of  wat  omtrent  haar  bekend 
is,  word  óók  in  die  roman  gespeel:  die  Kaapse  vroue  dans  en  hou 
teepartytjies  en  skinder  en  gaan  kerk  toe  om  hulle  nuwe  tabberds  te  vertoon. 
Comelia,  soos  oolc  mevrou  De  Lairesse  se  ander  ongetroude  niggies  en 
haar  slavinne,  het  geen  ander  keuse  nie  as  om  stilswyend  te  dien;  haar 
frustrasies  oor  haar  ingeperkte  posisie  word  waarskynlik  getemper  deur 
haar  byna  mistieke  religieuse  belewenisse.  Die  jong  meisies  in  Stellenbosch 
en  op  die  plase  giggel  en  loer  rond  en  trou  vroeg,  en  word  dan  deugsame 
en  paaiende  huisvroue.  Dit  is  binne  hierdie  sfeer  dat  Johannes  aan  die 
Nederlander  vertel  hoe  hy  begeer  om  ’n  mansvriend  te  hê  met  wie  hy  kan 
praat  want,  hoewel  hy  goed  oor  die  weg  kom  met  Cornelia:  “...  ten  slotte  is 
sy  ook  maar  ’n  vroumens,  hoe  kan  sy  eintlik  raad  gee  oor  mans  se  sake,  al 
weet  sy  ook  hoeveel  oor  die  werk  van  die  Here,  sy  en  motjie  Machtelt  op 
Roodezand,  hulle  is  tog  maar  vroumense  ...”  (bl.  139). 

Dit  is  egter  die  klem  op  vroue  wat  nie  die  tradisionele  rolle  speel  nie  wat 
die  leser  opval.  Hierdie  historiese  feite  (en  in  hoe  ’n  mate  is  dit  wel  “histo- 
ries”  of  “feite”?)  soos  gerapporteer  in  Dogter  van  Sion,  neem  in  Verkenning 
’n  sentrale  plek  in.  In  die  eerste  plek  is  daar  natuurlik  Machtelt  Smit  self. 
Die  ontmoeting  met  haar  word  vanuit  verskillende  perspektiewe  belangrik 
geag.  Johannes  vereer  haar  as  godsdienstige  leier,  die  ek-verteller  sien  in 
haar  die  verpersoonliking  van  wat  hy  in  Afrika  so  vreemd  vind,  die  leser 
besef  dat  sy  aan  die  Nederlander  die  verdere  verloop  van  sy  reis  en  sy 
uiteindelike  dood  “voorspel”  en  die  uitvoerige  beskrywing  van  hoe  sy 
briewe  sit  en  skryf,  verwys  terug  na  verwante  situasies  in  Dogter  van  Sion. 
Negatiewe  reaksie  kom  van  ds.  Ballot  en  sy  apatiese  vrou  wanneer  hulle 
die  diepe  weersin  van  die  amptelike  kerk  in  Machtelt  Smit  se  posisie  as 
middelpunt  van  ’n  gewaande  “Hydra-monster  van  ongeoorloofde  sen- 
ding”  verwoord.  In  die  preek-episode  waaraan  drie  en  ’n  halwe  bladsye 
afgestaan  word,  beklemtoon  die  ouktoriële  verteller  die  gesag  waarmee 
die  vrou  praat;  die  aanklank  wat  sy  by  haar  “vermoedelik  ongeletterde, 
meerrassige  en  veeltalige  gehoor”  vind;  bekla  hy  die  feit  dat  hoewel  “(i)n 
nagelate  briewe  ...  die  klank  van  daardie  stem  nog  gedeeltelik  nagegaan 
kan  word,  of  in  elk  geval  die  gedagtewêreld  waarin  sy  geleef  en  die  woorde 
waarmee  sy  haar  uitgedruk  het”,  daar  “(u)it  die  beskikbare  fonds  van 
verouderde  woorde  en  frases  wat  herwin  kan  word  en  die  vervloë  sekerhede 
van  ’n  wêreld  wat  onherroeplik  verdwyn  het, ...  dit  egter  bykans  onmoontlik 
(is)  om  ’n  redelike  oortuigende  benadering  van  haar  eenvoudige  aanspraak 
te  improviseer  vir  ’n  generasie  vir  wie  die  terminologie  grotendeels 
onbegryplik  sal  wees  en  vir  wie  daar  min  sekerhede  oorgebly  het”  (bl. 
202-203).  Ek  ervaar  egter  daardie  “improvisasies”  juis  as  oortuigend:  dalk 

omdat  dit  nie  net  hierdie  bekende  agtiende-eeuse  fíguur  is  wat  met  die 
leser  praat  nie,  maar  ook  ’n  hele  ander,  groter  groep  aan  wie  stem  gegee 
word  sodat  sowel  in  die  biografie  as  in  die  bladsye  van  die  fíksionele  wêreld, 
die  verlede  opnuut  en  anders  opklink. 

In  teenstelling  met  die  sterk  fokus  wat  op  Machtelt  Smit  in  Dogter  van 
Sion  val,  word  die  Nederlandse  Yda  de  Jong  daarin  slegs  twee  keer  vermeld. 
Hierdie  Woerdense  diensmeisie  het  ds.  Vos,  een  van  die  heel  eerste  Suid- 
Afrikaansgebore  predikante  aan  die  Kaap,  in  1 794  na  Roodezand  vergesel. 
In  Vos  se  nagelate  geskrifte  word  vlugtig  melding  gemaak  van  Yda  de 
Jong  se  bekering  en  dat  sy  hom  van  hulp  was  omdat  sy,  benewens  haar 
huislike  verpligtinge  (sy  werk  harder  as  drie  slavinne,  beweer  hy  trots), 
ook  die  Heidene  onderrig  en  leer  sing  het.  Uit  ’n  brief  wat  sy  self  in  1806 
aan  die  Nederlandse  Sendinggenootskap  geskryf  het,  en  waarvan  daar  slegs 
’n  Engelse  vertaling  nog  bestaan,  blyk  egter  dat  haar  twaalijaarlange 
werksaamhede  in  die  Sending  van  veel  groter  omvang  was  as  wat  Vos  wou 
toegee.  In  Verkenning  ontmoet  die  ek-verteller  Yda  de  Jong,  en  in 
teenstelling  met  haar  ineengedoke  metgesel  sien  hy  haar  as  “’n  vrou  wat 
met  ferme  hand  die  leisels  voer,  regop  op  die  sitplek  ...  skerp,  agterdogtig, 
byna  uitdagend  ...  ’n  slagvaardige  Nederlandse  boerevrou  aanmerklik 
jonger  en  aggressiewer  as  die  man,  met  fletsblou  oë,  skerp  gelaatstrekke 
en  ’n  wilskragtige  mond  en  ken”  (bl.  208-209).  Johannes  egter,  in  antwoord 
op  die  jong  Nederlander  se  navraag,  ag  haar  blykbaar  minder  in  vergelyking 
met  sy  bewondering  vir  haar  temerige  ou  ma:  “O,  hy  en  suster  Yda  is 
getroud,  sy  werk  ook  al  jare  onder  die  slawe,  nog  sedert  die  tyd  toe  meneer 
Vos  hier  predikant  was,  sy  ken  elke  slaaf  in  die  vallei  op  sy  naam.  Dit  is 
egter  asof  sy  hom  minder  interesseer,  en  hy  begin  weer  afgetrokke  en 
afsydig  raak”  (bl.  212). 

’n  Besondere  interessante  fíguur  in  Verkenning  is  die  boerevrou,  mevrou 
Langenbrink,  eggenote  van  die  skaapboer  en  veldkornet  onder  wie  se 
beskerming  die  jong  man  na  Graaff-Reinet  reis.  Hy  ontmoet  die  vrou  eers 
vlugtig  tydens  die  bruilof  op  Stellenbosch,  en  is  dan  net  oppervlakkig  bewus 
van  haar  onverstoorbare  rustigheid  wat  alleen  beïnvloed  word  deur 
vertellings  oor  die  gevaar  van  Boesmanaanvalle.  Wanneer  hy  vanaf  die 
Hexriviervallei  vir  meer  as  twee  weke  alleen  in  hulle  geselskap  is,  kom  hy 
geleidelik  agter  dat  sy,  ten  spyte  van  haar  stilswye  en  konsentrasie  op 
“vroulike”  pligte,  die  eintlike  leier  is.  Wanneer  van  die  reisplan  afgewyk 
moet  word  deur  veranderde  jagplanne  of  om  ’n  onverwagte  medereisiger 
te  akkommodeer,  gebeur  dit  eers  nadat  haar  toestemming  gevra  en  gekry 
is.  Haar  afsydigheid  en  stille  aktiwiteite  herinner  hom  aan  die  kantmaaksters 
van  sy  kinderjare: 

“Sy  swyg  nie  omdat  sy  niks  te  sê  het  nie  ...  in  serene  selfkennis  en  selfvertroue  weet 
sy  dat  dit  nie  nodig  is  om  haar  deur  woorde  of  gebare  te  handhaaf  of  te  laat  geld  nie  ... 
(sy  is) ...  volledig  in  beheer  van  al  die  onderdele  waaruit  haar  bestaan  saamgestel  is  ... 
As  jy  stilbly  en  jou  asem  inhou  om  te  luister,  sou  jy  miskien  die  fyn  geklik  van  die 
vlieënde  klossies  kan  hoor;  dog  die  patroon  ontstaan  byna  ongemerk,  die  weefsel 
groei  aan  onder  vingers  waarvan  die  bewegings  skaars  waarneembaar  is.  Langs  die 
aandvuur  beduie  haar  man  breedsprakig  ná  sy  verkwikkende  sopie,  neem  beslissings 
en  deel  bevele  uit,  en  sy  swyg  afgetrokke,  stoot  nog  ’n  tak  in  die  vuur,  glimlag  effens 
by  haarself  en  meng  haar  nie  in  die  gesprek  in  nie;  dog  wanneer  daar  opgetree  moet 
word,  is  die  optrede  meestal  nie  dié  wat  deur  haar  man  vasgelê  is  nie.  In  werklikheid 
is  dit  sy  wat  in  hierdie  huwelik  en  op  hierdie  tog  die  beslissings  neem,  alhoewel  die 
proses  van  besluitvorming  nie  sigbaar  is  nie.  Slegs  die  noukeurige  luisteraar  sal  die 
skaars  waameembare  geklik  van  die  klossies  kan  hoor”  (bl.  272-274). 

Hoewel  die  Langenbrinks  fiksionele  karakters  is,  word  ’n  historiese  basis 
vir  hierdie  soort  verhouding  in  Dogter  van  Sion  gelê  by  wyse  van 
herhaaldelike  verwysings  na  soortgelyke  sterk  vrouefigure  wat  in  die 
waarnemings  deur  Europese  besoekers  vermeld  word  (bl.  54-58). 

Maar  dit  is  deur  die  opname  van  die  verbeelde  stemme  van  slawevroue  dat 
die  ouktoriële  verteller  dalk  die  interessantste  toevoeging  tot  ’n  historiese 
patroon  in  sy  vertelling  maak,  hoewel  parallelle  situasies  ook  in  die 
biografie,  die  eksplisiet  historiese  teks,  beskryf  of  gerapporteer  word 
(vergelyk  Dogter  van  Sion  bl.  308  en  332).  By  ten  minste  drie  geleenthede 
word  in  Verkenning  ’n  anonieme  verteller  aan  die  woord  gestel  waardeur 
die  direk  voorgaande  of  direk  daaropvolgende  gebeure  in  ’n  nuwe 
perspektief  geplaas  word.  Byvoorbeeld:  net  na  ’n  uitvoerige  beskrywing 
van  die  oordadige  aandmaaltyd  in  die  geselskap  van  die  ds.  Ballot  en  sy 
vrou,  albei  uit  hulle  selftevrede  houding  geruk  deur  wrewel  teenoor  die 
sendingaktiwiteite,  getuig  ’n  naamlose  slavin  in  die  eerstepersoonsvorm 
met  groot  emosie  hoe  die  sendingwerk  van  Yda  de  Jong  haar  geleer  het 
wat  “saligheid  beteken,  en  verlossing,  en  genade,  en  ek  het  leer  lees,  sodat 
ek  baie  van  die  woorde  wat  in  die  boekie  staan,  kon  uitmaak”  (bl.  187- 
1 89).  Die  tweede  episode  speel  af  op  die  plaas  waar  Johannes  by  sy  suster, 
swaer  en  Oupa  bly.  Nadat  die  ou  man  byna  heelnagdeur  herinneringe  van 
’n  lewenslange  oorlewingstryd  aan  die  Nederlander  vertel  - die  herinneringe 
van  ’n  brandarm  Hollandse  seun  wat  hom  in  Afrika  kom  vestig  het  - begin 
’n  nuwe  stem  skielik  praat.  ’n  Hottentotslaaf  wat  snags  by  die  ou  man 
moet  waak  - dit  is  vir  die  leser  moeilik  om  te  besluit  of  dit  ’n  manlike  of 
vroulike  spreker  is  - vertel  in  die  tweedepersoonsvorm  van  die  ou  man  se 
nagtelike  alleensprake  en  van  hulle  eie  harde  lewe  op  die  plaas  (bl.  258- 
260).  En  dan  seker  die  heel  belangrikste  - die  roman  sluit  af  met  ’n  weergawe 
van  ’n  jong  Boesmanslavin  se  bewussynstroom.  Hierdie  vrou  neem  die 

dood  van  die  Nederlander  waar  nadat  hy  op  ’n  verafgeleë  plaas  geskiet  is 
deur  een  van  die  Boesmans  wat  ’n  geveg  met  die  boere  oorleef  het;  ’n 
weergawe  wat  oor  dertien  bladsye  (bl.  382-394)  strek.  Die  naamlose  jong 
vrou,  ’n  vreemdeling  op  die  plaas  waar  sy  die  taal  nie  verstaan  nie  en  waar 
sy  deur  wit  boere  en  swart  slawe,  deur  man  en  vrou  en  deur  hardhandigheid 
en  eensaamheid  geteister  word,  is  die  laaste  stem  wat  gehoor  word.  Terwyl 
haar  monoloog  al  geïnterpreteer  is  as  ’n  aanduiding  van  die  uitsterf  van 
haar  volk  en  taal,  en  as  ’n  voorspelling  van  die  uiteindelike  ondergang  van 
alle  minderheidstale  en  spesifiek  dalk  Afrikaans  (Van  Vuuren  1999:74- 
75),  “hoor”  ek,  veral  weens  die  strukturele  plasing  van  hierdie  stem,  haar 
boodskap  anders.  Sy,  argetipe  van  die  magtelose  en  van  die  inheemse,  is 
die  een  wat  laaste  praat;  wat  sy  verteenwoordig,  oorleef. 

5.  Ten  slotte 

Die  soeke  na  ’n  patroon,  hoe  vaag  dit  ook  mag  wees  of  hoe  voorlopig  die 
kontoere  ook  al,  is  klaarblyklik  die  riglyn  waarvolgens  die  verteldaad  in 
Verkenning  verloop.  Die  leser  ervaar  die  vertelling  as  ’n  jukstaposisie  van 
dokumentêre  en  fiksionele  stemme,  van  karakters,  ruimtes  en  intertekste, 
maar  vir  my  is  dit  ’n  sinvolle  mosaïek,  juis  omdat  met  die  bymekaarbring 
van  fragmente  ’n  patroon  wel  sigbaar  word. 

Seker  die  sterkste  indruk  wat  albei  hierdie  Schoemantekste  laat,  is  die  van 
die  omverwerping  van  geykte  aannames  - die  tradisionele  patroon  word 
versteur.  Verkenning  is  ’n  roman  wat  die  kodes  van  koloniale  reisbe- 
skrywings  navolg  en  ontgin.  Die  geykte  beeld  van  verowering  en  ekspansie 
word  egter  verplaas  deur  ’n  verslag  van  buitestaanderskap  en  onvermydelike 
verlies.  Binne  hierdie  konteks  word  die  figuur  van  die  jong  Nederlander  ’n 
metafoor  van  ’n  era  wat  tot  ’n  einde  kom  - in  die  eerste  plek,  die  era  van 
die  Nederlandse  bewind  aan  die  Kaap,  maar  mimer  gesien,  die  uiteindelike 
beëindiging  van  ’n  Europese  koloniale  invloed  in  Afrika. 

Met  die  saamlees  van  Verkenning  en  Dogter  van  Sion  blyk  dit  asof  historiese 
teks  en  roman  op  samehangende  wyse  vanuit  die  agtiende  eeu  kommentaar 
op  die  Suid-Afrikaanse  hede  lewer.  Deur  albei  tekste  loop  die  motief  van 
toenemende  rasseskeiding,  rassisme  en  die  wit  vrees  vir  die  inheemse  of  die 
anderskleurige.  Slawebesit  was  algemeen  en  binne  die  kolonie  die  sigbaarste 
norm  van  status  en  rykdom.  En  ook  die  vroulike  koloniste,  én  die  gelowige 
vroue  - Machtelt  Smit  self  - het  slawe  besit.  Die  koloniste  se  preokkupasie 
met  en  die  volgens  hulle  geregverdigde  uitdelging  van  die  lewensgevaarlike 
“Bossiesmanne”,  en  die  meedoënlose  behandeling  en  wreedaardige  straf  van 
die  slawe  ontwikkel  as  opmerklike  motieflyne  in  Verkenning  (bl.  102,  104, 
110, 171, 205  en  verder),  en  word  in  verskeie  hoofstukke  in  Dogter  van  Sion 

breedvoerig  bespreek.  Dat  in  die  naam  van  die  Christendom  en  deur  Christene 
slawemy  en  geweld  asof  vanselfsprekend  beoefen  en  goedgepraat  is,  word 
by  wyse  van  eksplisiete  kommentaar  in  die  biografie  gekoppel  aan  die  beleid 
van  rasseskeiding  wat  tweehonderd  jaar  later  in  Suid-Afrika  sou  heers 
(Schoeman  1997:171-175). 

In  die  strukturering  van  beide  tekste  vind  ’n  subjektivering  van  die 
geskiedenis  plaas  sodat  dit  die  randfigure  is  - die  slawe,  die  vroue,  die 
Europese  uitskot  en  nie  die  edele  Hugenote  nie  - wat  die  aandag  kry.  Selfs 
met  die  bybring  van  die  godsdienstige  motief  is  dit  die  sendingwerkers,  so 
dikwels  die  verguisdes  in  die  tradisionele  Suid-Afrikaanse  geskiedenis,  en 
nie  die  amptelike  kerk  nie,  aan  wie  stem  gegee  word.  Dit  is  egter  die 
vrouestem  wat  in  beide  tekste  die  duidelikste  van  alternatiewe  werklikhede 
spreek.  Schoeman  herskryf  nie  die  geskiedenis  só  dat  dit  wat  nie  bestaan 
het  nie,  naamlik  ’n  opmerklike  en  dominante  vrouekultuur,  skielik  onthul 
word  nie.  Hy  herskryf  dit  wel  sodat  dit  wat  tog  bestaan  het,  broksgewys 
bymekaargebring  word  en  nou  hoorbaar  word.  En  die  mosaïek  wat  dan 
ontstaan  toon  die  teenwoordigheid  van  vroue  met  “beperkte  maar  werklike 
roem”  ( Dogter  van  Sion,  bl.  300);  van  vroue  wat  hulle  lewensfeer  “byna 
ongemerk  buite  die  grense  van  huis  en  gesin  uitgebrei  (het)  sonder  om  die 
manswêreld  onmiddellik  bedreig  te  laat  voel”  ( Dogter  van  Sion,  bl.  305); 
van  vroue  wat  die  beperkinge  van  hulle  voorgeskrewe  rol  as  intens 
frustrerend  en  aftakelend  ervaar  het  ( Verkenning  bl.  126);  van  vroue  wat 
ondanks  gewettigde  slawemy  van  hulle  “bevryding”  kon  getuig  ( Verkenning 
bl.  188;  Dogter  van  Sion  bl.  300  en  verder). 

In  die  terme  van  Brinkley  Messick,  soos  aangehaal  in  Kapteijns  (1999:22), 
sou  die  leser  hierdie  stemmekoor  as  ’n  “subordinate  discourse”  kon 
beoordeel;  ’n  diskoers  wat  met  die  dominante,  manlike  kultuur  kan 
saambestaan  omdat  dit  nie  verteenwoordigend  is  van  ’n  “explicitly  and 
publicly  elaborated  ideology  of  resistance,  so  that  it  remains  suffíciently 
unnoticed  by  the  dominant  order  to  avoid  suppression”.  Die  titel  van  die 
biografie  beklemtoon  so  ’n  gedempte  selekspressie;  ’n  nie-kontesterende, 
meestal  persoonlike  en  indirekte  kommentaar  op  die  status  quo  en  eksplisiet 
verwoord  in  die  motto  op  bl.  5: 

“The  daughters  of  Zion  are  not  indeed  called  or  permitted  to  be  guides  or  pastors  in 
Israel;  yet  theirs  is  the  important,  the  delightful  office  of  feeding  the  lambs  of  the 
flock  and  leading  their  tender  charge  to  the  Shepherd  of  sheep.  They  are  not  author- 
ized  to  be  chief  builders  in  the  temple;  but  theirs  is  the  useful,  the  honourable  task  of 
strengthening  and  directing  the  youthful  arms  which  may  hereafter  raise  a noble  su- 
perstructure,  and  thus  in  abiding  (according  to  the  apostolic  injunction)  in  their  own 
calling,  may  they  become,  even  as  Eunice  and  as  Lois,  real  and  efficient  helpers  to  the 
church.  Memoir  of  Mrs  Matilda  (Machtelt)  Smit(h)  1824. 

Deur  in  sowel  Dogters  van  Sion  as  Verkenning  die  vrouestemme  egter  so 
duidelik  te  laat  opklink  en  deur  die  meerdimensionele,  komplekse  en 
uiteenlopende  aard  van  daardie  stemme  oor  te  dra,  word  die  feit  dat  die 
agtiende-eeuse  vrou  haar  omgewing  wel  dinamies  beleef  en  omvorm  het, 
prominensie  gegee.  Met  hierdie  waarneming  word  die  slotwoorde  van 
Afskeid  en  vertrek  (bl.  252)  weer  ter  sake.  Die  aanhaling  waarmee  hierdie 
opstel  begin  is,  eindig  met  ’n  beskrywing  van  die  verteller  wat  sit  en  skryf 
terwyl  die  reën  buite  neerstort: 

Onder  die  asfalt  en  beton  stroom  die  water  see  toe,  en  teen  die  muur  bot  die  takke  van 
die  boom,  teen  die  glas  van  die  geslote  venster  tik  die  bottende  tak,  en  die  uiteindelike 
uitkoms,  ofskoon  verborge,  is  seker.  Die  water  is  sterker  as  die  klip,  en  die  wassende 
lewe  in  die  tak  sterker  as  die  ruit  waaraan  dit  klop;  in  die  donker  blom  die  boom 
ongesien  in  helderheid  ...” 

As  historikus  en  as  romansier  skep  Schoeman  patrone  waardeur  dit  wat 
eens  gebeur  het,  opnuut  vasgelê  en  behou  kan  word;  die  helderheid  van 
die  blom  bly  nie  ongesien  nie. 

Joan  Hambidge 

Om  in  die  goeie  geselskap  van  Sylvia  Plath  te  wees 


Jy  begin  die  dag  met  die  skryf  van  ’n  vers 

Die  dag  begin  met  die  skryf  van  ’n  vers 

’n  Vers  begin  die  skryf  van  ’n  dag 

Die  dag  skryf  die  vers 

Die  vers  skryf  die  dag  soos 

die  water  in  die  spuitfontein  hersirkuleer 

dieselfde  idees;  die  hyskraan  tel  die  woorde 

een  vir  een  op  om  die  gedig  te  help  bou 

soos  ’n  wolkekrabber  wat  bo  alles  uittuimel. 

Oor  die  verre  horison  staan  die  gedig 
oënskynlik  onroerbaar  teen  wind  en  donderstorms. 
Tot  die  slopers  kom  met  afgemete  slae 
- soos  die  aankondiging  van  ’n  outydse  film 
op  ’n  geluidlose  simbaal  - die  gebou  sloop. 

Nie  langer  meer  iets  wat  aan  die  wolke  krap  nie. 
Og  nee.  Eerder  nou  ’n  intuimelende  miernes 
met  skarrelende,  vlugtende  inwoners 
(soos  drome  oor  jou  wat  snags  implodeer) 
en  iewers  weer  nes  maak  (soos  ’n  nuwe  vers 
skryf  oor  dieselfde  onderwerp  van  waarom 
my  oopstel  vir  iemand  of  iets  soos  jy?) 

Daar  is  genoeg  wolkekrabbers  in  die  wêreld. 

Daar  is  genoeg  verse  oor  ’n  pad  na  nêrens. 

Die  digter  wat  elke  dag  ’n  vers  skryf  soos  Plath 
is  opnuut  ’n  klinkende  metaal  en  ’n  luide  simbaal. 

Dit  was  Auden 

Dit  was  Auden, 
kenner  van  die  liefde,  wat  wis 
die  digter  het  die  gedig 
liewer  as  die  geliefde  se  gesig. 

Tog  met  jou  word  elke  woord 
en  wederwoord  uitgewis.  Ongedaan. 

Voor  jou  het  ek  geen  woorde. 

Ek  is  Isis,  soekend  na  jou,  Osiris. 

Die  meeste  liefdesdigters  het  al  sedert  Salomo 


Die  meeste  liefdesdigters  het  al  sedert  Salomo 
die  liefde  (en  verlange)  holmg  berym. 

As  ek  aan  jou  dink,  boonop  ’n  vers  saamflans, 
kom  ek  telkemale  voor  geykte  stellings 
en  leë  woorde  te  staan.  Boonop  het  ander 
dit  al  veel  beter  gestel  dat  ’n  berggans  ’n  veer 
digby  ’n  berg  verloor  het... 

’n  ander  het  sy  geliefde  via  ’n  vers 

om  begrip  en  vergifnis  gevra  - 

ofskoon  vele  tale  (halfpad)  magtig, 

soek  ek  vanoggend  in  ’n  rymwoordeboek 

en  digterlike  handleiding  na  ’n  gepaste  reël; 

kyk  in  Eksteen  se  verslete  lys  na  iets  wat  rym 

met  ek-het-jou-lief... 

mitsdese  wil  ek  vir  jou  sê 

dat  my  liefde  vir  jou  buite 

woorde  of  ryme  lê. 


Gewoonlik  skryf  minnedigters 

Gewoonlik  skryf  minnedigters 
’n  liefdesvers  in  verdriet 
wanneer  hartstog  afgelope  is. 

Met  jou  is  dit  anders.  Jy  verander 

die  voorskrifte  en  struktuur  van  ek-het-jou-lief, 

het-jou-nodig,  jy-is-my-alles... 

Met  jou  kan  ek  vandag  voor  Valentynsdag  bely: 
met  jou  koms  word  die  liefdesvers 
sedert  Petrarca  ’n  smeulende  sonnet, 

’n  kosbare  kwatryn,  ’n  ballade  sonder  berou 
of  l’envoi... 

Met  jou  word  al  my  pynlike  liefdesverse  uitgewis. 
Met  jou  word  alle  liefdesbeelde  uit  Hooglied  nuut. 

Skryfode 


Oor  die  misverstane  woord 

Is  daar  nooit  weer  ’n  gedig  te  skryf  nie. 

I 

Dit  begin  met  die  wekker 

Wat  te  vroeg  lui 

Die  katolieke  nonne  se  gebede 

En  die  oggendverkeer  wat  steur 

En  die  koerant  wat  vir  die  hoeveelste-soveelste  keer 

Die  nuus  van  ’n  brutalc  moord  dra. 

Hoe  brutaal  het  woorde  nie  tussen  ons 

Geword  nie.  Ons  dra  almal  in  hierdie  land  verwyt  op  die  mou. 

Oor  ons  almal  hang  ’n  skadu  van  treurigheid, 

Van  swaarkry.  Almal  ken  ’n  iemand  wat  ’n  iemand  van  ’n  iemand 
Wat  moord  oor  sy  voorhek  sien  kom  het  soos  ’n  opskepgas. 

Daar  is  geen  woord  so  woes  of  leeg 

Soos  die  digterswoord.  Die  digtende  woord  wat  hierdie  tristesse 
Moet  uitblaker.  Kyk,  ek  kan  nie  meer  sonnette  oor  die  liefde 
Of  eensaamheid  maak  nie.  Elke  rymende  aa,  bb-kwatryn  oor  breekbare 
borde 

Klink  so  bourgeois  - soos  ’n  Boergondiese  restaurant 
In  die  hart  van  my  stad. 

II 

Ek  reis  oor  die  rymende  Franse  gebergtes 
Waar  die  stilte  antwoord  gee.  Die  stilte 
Van  skryf.  Vroeër  had  ek  meer  krag,  my  lief. 

Kon  ek  ’n  vers  gaan  haal  soos  ’n  diepseeduiker 
In  die  Fillipyne,  ’n  bungyjumper  by  die  Grand  Canyon 
Of  ’n  pêrelvisser  in  Japan. 

Toe  kon  ek  doof  word  van  ’n  gedig  se  woordelose  asemhaal, 

My  verlustig  aan  die  ryme  se  opstand,  die  ritmes  se  sloerstakings 

Soos  opstandige  werkers.  Ek  kon  woorde  maak 

En  veral  breek.  In  Amsterdam  lui  ’n  kerkklok 

Die  afskeid  aan  ’n  vroeëre  verbintenis  wat  ek  tydsaam,  wanhopig 

In  breekbare  verse  kon  stidp. 

III 


Vandag  treur  ek  oor  jou  en  my.  Oor  ons  liefde 
Ons  nie  beskerm  teen  hierdie  geweld  van  woorde  nie. 
Dat  die  groter  onrus  ons  ook  aanval. 

Laat  ons  altyd  ons  woorde  een  vir  een  omdraai 
Soos  ’n  suinige  pcnningmeester  die  kerk  se  kollekte  tel, 
Of  ’n  hees  kerkklok  op  die  platteland 
Wat  op  ’n  Sondagaand  almal  terugroep. 

IV 

Vir  jou  sal  ek  net  altyd  ’n  sagte  vers  skryf. 

So  sag  soos  ’n  vlerk  van  ’n  fladderende  vlinder. 
Oopgevou,  soos  ’n  digter  iewers  skryf,  met  ’n  boodskap 
Van  hoop. 


Blommetjie  gedenk  aan  jou 

Sy  drink  haar  oggendkoffie,  rook  ’n  sigaret. 

’n  Rusie  smeul.  Dic  oggendverkeer  kondig 
via  toetergeluide  ’n  drama  aan. 

Hoekom  moet  ek  aan  hierdie  kant  van  ons  bed 
Slaap?  Waarom  mag  ek  nie  jou  wasgoed 
Was?  Hoekom  is  jou  boeke  ordeloos 
Op  hopies  neergeplak?  Hoekom  skif 
Die  brood  in  jou  yskas?  Waarom  is  daar  muf 
Op  die  kaas?  En  geen  vars  vrugte  in  jou  huis? 

Hoe  antwoord  ’n  mens  op  hierdie  vrae? 

Ek  verwys  u graag,  liewe  leser,  na  ’n  vers. 

Die  digter  stofsuig  iets  uit  haar  gedagtes. 

In  die  verte  dwarrel  ’n  laken  in  Napels. 
Geskifte  brood  of  muf  op  kos, 

Raak  alles  deel  van  dic  meditasieproses. 

Ook  sy,  geliefde  vrou,  bevind  haar 
Op  die  A-vierruimte  van  my  bed. 

Soms  word  sy  ’n  lang  ballade.  Ander  kere 
’n  sonnet  of  uitgerekte  distigon. 

Vanoggend  sukkel  ek  om  haar  ingeperk 
Te  kry  in  die  strofes  van  my  huis. 

Dus  probeer  ek  weer: 

Lank  na  my  muse  se  vertrek, 

Bly  ek  met  ’n  Rowenta-stofsuier  in  die  hand 
Na  te  dink  oor  ’n  oggendgesprek. 

Oor  wasgoed  stry  sy  en  ek, 

Terwyl  ek  self  wil  orden  na  my  hand 
En  sy  wil  uithelp  in  my  plek. 

Genoeg.  Genoeg.  Met  die  stofsuier  suig  ek 

Ons  belaglike  misverstand  op  (onthou:  geen  vers  word  verpand) 

En  more  spring  daar  nog  ’n  vers  uit  sy  plek. 


Elsa  Nolte 

Die  sprokie  en  twee  verhale' 

Hierdie  artikel  bestaan  uit  drie  dele.  Deel  I is  getitel  Die  sprokie  en  gee  ’n 
kort  oorsig  oor  belangrike  probleme  en  insigte  rondom  die  sprokie  soos 
dit  in  navorsing  na  vore  kom. 

Deel  II  handel  oor  Tessa  de  Loo  se  De  tweeling  (1993)  en  die  verband 
tussen  hierdie  eietydse  roman  en  sekere  sprokies  word  uitgewys.  Uiteraard 
word  daar  vrae  gevra  oor  die  relevansie  van  die  talle  verwysings  na  sprokies 
in  die  teks:  Hoe  geskied  die  verwysings?  Is  dit  belangrik?  Waarheen  lei 
dit  die  leser? 

Deel  III  neem  weer  Etienne  van  Heerden  se  Kikoejoe  onder  die  loep.  Ook 
dié  teks  speel  terug  op  die  sprokie,  of  eerder  op  die  mite.  Die  vrae  wat 
gestel  word,  sluit  uiteraard  by  dié  in  deel  II  aan. 

Die  Sprokie:  Deel  I 

Dit  is  niks  nuuts  om  te  sê  dat  sprokies  baie  oud  is  nie.  So  ook  strek  die 
navorsing  oor  sprokies  oor  etlike  dekades,  selfs  eeue  heen  as  ’n  mens 
byvoorbeeld  dink  aan  Charles  Perrault  (1628  - 1703)  en  sy  17de  eeuse 
navorsing.  Sy  “Rooikappie”  dateer  byvoorbeeld  uit  1697.  Kemvrae  (om 
maar  enkeles  te  noem)  wat  met  verloop  van  tyd  gevra  is,  is: 

• Waar  en  hoe  en  hoekom  het  sprokies  ontstaan  en  waarom  bly  dit  nog 
immer  so  gewild? 

• Is  sprokies  primêr  bedoel  vir  kinders  of  eintlik  vir  volwassenes? 

• Wat  is  die  kenmerke  van  sprokies  - die  uitstaande  genremerkers? 

• Wat  is  die  terapeutiese  waarde  van  sprokies? 

En  twee  vrae  waarmee  ek  veral  gemoeid  is: 

• Wat  is  die  verband  (indien  enige)  tussen  sprokies  en  legendes  (dit  wil 
sê  die  verhale  oor  heiliges  asook  sekere  Bybelse  verhale  en 
Skrifgedeeltes)? 

• En  dan  my  kernvraag:  Waarom  speel  die  sprokie  so  ’n  belangrike  rol 
in  die  eietydse  Afrikaanse  en  Nederlandse  prosakuns? 

Wat  die  eerste  vraag  betref 

Die  vraag  na  die  wáár  en  die  hóé  is  onder  andere  uitvoerig  en  kundig 
nagevors  deur  Marina  Warner  in  haar  boek  From  the  Beast  to  the  Blonde 
( 1 995).  Op  die  “hoekom”  dit  in  die  Nederlandse  en  Afrikaanse  romankuns 
so  prominent  figureer,  sal  ek  hopelik  aan  die  einde  ’n  antwoord  kan  gee. 
En  daarmee  sal  ck  dan  sommer  my  laaste  vraag  beantwoord. 

Wat  die  tweede  vraag  betref 

Bruno  Bettelheim  het  in  sy  The  uses  of  Enchantment  (1976)  van  die 
standpunt  uitgegaan  dat  sprokies  in  die  eerste  plek  (in  die  meeste  gevalle) 
vir  kinders  geskryf  is.  Wat  my  betref,  gaan  ek  my  bepaal  by  sprokies  wat 
vir  volwassenes  bedoel  is,  maar  ek  sal  tog  van  die  winste  van  Bettelheim 
se  ondersoek  gebruik  maak. 

Wat  die  derde  vraag  betref 
Die  kenmerke  van  sprokies 
1.  Die  begin  en  die  einde 

Navorsers  lê  in  die  verband  klem  op  verskillende  sake.  Die  begin  en  eindes 
van  sprokies  dra  byvoorbeeld  definitiewe,  spesifieke  genremerkers.  Baie 
sprokies  begin  so: 

“Lank,  lank  gelede ” 

“In  ’n  sekere  land ” 

“Eens  op  ’n  tyd ” 

“Heel  lang  geleden,  toen  de  rotswanden  nog  met  oerbos  bedekt  waren  ” (“De 

appelboomgaard”  uit  Sprookjes  van  Vrouw  Holle : Paetow  1986:1 1). 


Of: 


“Het  gebeurde  heel  lang  geleden,  toen  er  nog  dwergen  in  de  bergen  woonden ” 

(“De  onderaardse  spinster”  uit  Sprookjes  van  Vrouw  Holle:  Paetow  1986:14). 

Met  ander  woorde  as  Harry  Mulisch  sy  De  aanslag  (1982)  so  begin: 

“Ver,  ver  weg  in  de  tweede  wereldoorlog  woonde  een  zekere  Anton  Steenwijk  met 
zijn  ouders  en  zijn  broer  aan  de  rand  van  Haarlem”  (1982:  7) 

dan  weet  die  leser  dat  hy  hierdie  roman  teen  die  agtergrond  van 
sprokiesliteratuur  moet  lees.2 

En  wat  die  slotte  van  sprokies  betref: 

“....  en  hulle  het  lank  en  gelukkig  saam  geleef ” 


En: 


“Verheugd  ging  hij  naar  huis  en  de  zilveren  kan,  het  kostbare  smeedwerk  van  de 
dwergen,  werd  in  zijn  familie  tot  op  de  huidige  dag  bewaard”  (“De  onderaardse  spin- 
ster”  uit  Sprookjes  van  Vrouw  Holle:  Paetow  1986:  15). 

Volgens  Bettelheim  (1976:143)  in  akkoord  met  Tolkien  moet  ’n  sprokie  ’n 
gelukkige  einde  hê: 

“It  is  ‘a  sudden  joyous  ‘tum’ However  fantastic  or  terrible  the  adventure,  it  can 

give  to  child  or  man  that  hears  it,  when  the  ‘turn’  comes,  a catch  of  breath,  a beat  and 
lifting  of  the  heart,  near  to  tears.’”  3 

Bettelheim  gaan  selfs  so  ver  as  om  te  sê  dat  as  die  verhaal/sprokie  geen 
gelukkige  einde  het  nie  (soos  “Die  bliksoldaatjie”  en  “Die  arme 
vuurhoutjieverkoopster”)  dan  is  dit  geen  sprokie  nie.  Oor  laasgenoemde 
verhaal  is  Bettelheim  se  mening  (1976:105): 

“The  child  in  his  miseiy  may  indeed  identify  with  this  heroine,  but  if  so,  this  leads 
only  to  utter  pessimism  and  defeatism.  ‘The  Little  Match  Girl’  is  a moralistic  tale 
about  thc  craelty  of  the  world;  it  arouses  compassion  for  the  downtrodden.  But  what 
the  child  who  feels  downtrodden  needs  is  not  compassion  for  others  who  are  in  the 
same  predicamcnt,  but  rather  the  conviction  that  he  can  escape  this  fate ” 

2.  Metamorfose  en  die  wonder 

’n  Verdere  kenmcrk  van  sprokies  wat  veral  deur  Marina  Wamer  (1994: 
xv-xvi)  beklemtoon  word,  is  die  gedaanteverwisseling  - die  metamor- 
fose(s).  Vir  haar  is  dit  in  werklikheid  ’n  sleutelaspek  as  sy  beweer: 

“Shape-shifting  is  one  of  fairy-tales’s  dominant  and  characteristic  wonders  ....  meta- 
morphosis  defines  the  fairy-tale.” 

’n  Saak  wat  vir  my  veral  van  belang  is  en  wat  nou  met  bogenoemde  verweef 
is,  is  die  wonder.  Vladimir  Propp  praat  in  sy  betiteling/omskrywing  van 
sprokies  as  synde  die  “Wunder-marchen”.  Die  verflenterde  aspoestertjie 
word  met  die  swaai  van  ’n  staffíe  in  ’n  beeldskone  prinses  verander  wat 
die  prins  waardig  is.  ’n  Wonder  gebeur  telkens  sodat  die  pragtige 
Sneeuwitjie  weer  tot  lewe  gewek  word  en  die  bose  stiefma  gestraf  word. 
Gerusstellend!4  Die  Goeie  gaan  altyd  (in  die  tradisionele  sprokie)  die  Kwade 
oorwin.  Dit  is  ook  ’n  aangeleentheid  wat  baie  belangrik  in  die  sprokie  is. 

3.  Die  stryd  tussen  Goed  en  Kwaad 

Die  stryd  tussen  Goed  en  Kwaad  is  natuurlik  nie  net  ’n  kenmerk  van  die 
sprokie  nie.  Die  sewe  doodsondes  (en  die  sewe  deugde)  is  al  met  ons 
sedert  die  Val.  Belangrik  vir  die  sprokie  is  egter  die  ongenuanseerdheid 
van  Goed  en  Kwaad.  Met  ander  woorde:  die  sprokie  vereenvoudig 
eksistensiële  dilemmas.  Sneeuwitjie  se  stiefma  is  sonder  meer  boos  en  so 
ook  die  heks  in  “Hansie  en  Grietjie”.  En  dan  natuurlik  ook  die  wolwe  in 
“Rooikappie”  en  “Die  drie  varkies”. 

Die  goeie  feë,  die  skone  prinsesse,  harde  werkers  (soos  “Aspoestertjie”) 
en  slaapster(s)  soos  in  “Doringrosie”  is  sonder  meer  goed. 

Bettelheim  stel  dit  baie  sterk  dat  daar  in  die  geval  van  figure  in  die  sprokie 
geen  sprake  van  ambivalensie  kan  wees  nie.  Hy  sê  (1976:  9): 

“The  conviction  that  crime  does  not  pay  is  a affective  deterrent,  and  that  is 

why  in  fairy  tales  the  bad  person  always  loses  out.” 


En: 


“The  figures  in  fairy  tales  are  not  ambivalent  - not  good  and  bad  at  the  same  time,  as 
we  all  are  in  reality.  But  since  polarization  dominates  the  child’s  mind,  it  also  domi- 
nates  fairy  tales.  A person  is  either  good  or  bad,  nothing  in  between”  (1976:  9). 

Goed  teenoor  Kwaad  en  daarmeen  saam  stralende  Lig  teenoor  ’n 
onheilspellende  Duisternis. 

4.  Lyding 

Nog  ’n  sentrale  aspek  van  die  sprokie  (wat  eweneens  ’n  kenmerk  van  alle(?) 
literatuur  is,  is  die  lyding.  Hoeveel  armes,  swakkes  en  sukkelendes  ontmoet 
ons  nie  op  ons  reis  deur  sprokiesland  nie.  So  is  daar  die  gebreklike  Lode  in 
die  Vrou-Holle-sprokie  “Kromme  Lode”. 

As  gevolg  van  ’n  kindersiekte  is  Lode  swak,  dikwels  in  pyn  en  hink  hy 
voort  met  ’n  vergroeide,  gebreklike  been  - vandaar  die  bynaam  Kromme 
Lode.  En  boonop  word  hy  nog  mishandel  deur  sy  sterk,  gesonde  broer. 
Lode  word  inmiddels  verjaag  van  die  vaderlike  erflandgoed  en  gaan 
strompelend  ’n  donker  woud  in.  Hy  ly  die  ganse  dag  lank,  is  bedroef  en 
verduur  baie  pyn.  Toe  hy  in  die  aand  by  ’n  stil  dal  kom,  gaan  sit  hy  op  ’n 
klip  en  huil  soos  ’n  kind.  En  toe  gebeur  die  wonder:  Vrou  Holle  verskyn 
aan  hom  in  die  gedaante  van  ’n  stokou  boerinnevroutjie.  Hy  help  haar  met 
haar  drag  hout  en  gaan  werk  vir  haar.  Noest  voer  hy  alle  opdragte  uit  sodat 
die  sweet  hom  aftap.  Ons  lees: 

“Maar  bij  iedere  zweetdruppel,  die  het  werken  hem  koste,  zweette  hij  ook  stukje  bij 
beetje  de  ziekte  uit  zijn  bloed.  Het  kromme  been  begon  zich  te  strekken  en  werd 
gezond  en  sterk”  (“Kromme  Lode”  uit  Sprookjes  van  Vrouw  Holle : Paetow  1 986:  24). 

Die  bose  broer  (wat  op  geen  manier  tot  besinning  wil  kom  nie)  word 
vervloek  deur  Vrou  Holle  en  gaan  ten  onder.  Lode  weer,  wat  ’n  “lieve 
zoon”  (Paetow  1986:  26)  vir  Vrou  Holle  was,  word  na  ’n  geseënde  landgoed 
gestuur  - daar  waar  die  berge  lê  “blauw  in  de  gouden  zonnestralen”  (Paetow 
1986:  26),  waar  daar  omtrent  geen  plae  of  ongediertes  is  nie  en  waar  die 
koring  vanself  afgeoes  word.  Alle  vorme  van  lyding  is  aan  die  einde  totaal 
afwesig.  Eind  goed,  alles  goed! 

5.  Tyd  en  ruimte 

’n  Saak  wat  nóg  Bettelheim  nóg  Warner  spesifiek  bespreek  (alhoewel 
Bettelheim  dit  kursories  noem  waar  hy  handel  oor  die  begin  van  die 
sprokie),  is  die  vaagheid  en  ongedefínieerdheid  van  tyd  en  ruimte  in  die 
sprokie.  Daar  is  altyd  sprake  van  “’n  tyd  van  lank  gelede”  en  “in  ’n  ver 
land”  of  “in  ’n  bos”  of  “by  ’n  rivier”.  Dat  dit  so  is,  dra  natuurlik  by  tot  die 
wonderwerkende  moontlikhede  wat  met  die  sprokie  opgetower  word.  So 
word  ’n  harde  realiteit,  ’n  meedoënlose  hier-en-nou  ontvlug. 

Wat  die  vierde  vraag  betref 

Wat  is  die  terapeutiese  waarde  van  sprokies? 

Twee  navorsers  wat  ek  onder  oë  gehad  het  en  wat  die  terapeutiese  waarde 
van  sprokies  sterk  beklemtoon,  is  die  reeds  genoemde  Bruno  Bettelheim 
in  sy  genoemde  werk  en  Clarissa  Pinkola  Estés  in  haar  Women  who  run 
with  the  wolves  (1992). 

Bettelheim  is  naamlik  die  volgende  toegedaan: 

• Sprokies  maak  die  kind  se  oë  oop  vir  die  werklikheid:  ouers  word  oud 
en  kan  doodgaan  (gewoonlik  aan  die  begin  van  die  sprokie).  Ten  spyte 
van  die  ongelukkige  begin  is  die  einde  altyd  goed.  Die  Kwade  kan  dus 
ten  beste  gekeer  word. 

• Hy  maak  ook  die  opmerking  dat  sprokies  hulle  primêr  besig  hou  met 
gesinsverhoudinge  en  die  magspel  binne  ’n  gesin.  Sprokies  leer  ’n  kind 
om  sinvolle  verhoudings  met  ouers  aan  te  gaan,  homself  te  handhaaf 
teenoor  sy  broers  en  susters  en  om  met  selfvertroue  die  wêreld  in  te 
gaan.  Opvallend  dat  dit  juis  dikwels  die  jongste,  kleinste  en  swakste 
kind  in  die  sprokie  is  wat  bo  uitkom  soos  in  “Aspoestertjie”,  “Die 
gestewelde  kat’ ’ en  “Die  goue  gans”. 

• Dit  kan  die  kind  help  om  die  volgende  groeifases  suksesvol  te  deurloop: 

om  die  ouerlike  huis  te  verlaat; 

om  ’n  eie  familie  te  stig; 

om  van  ’n  kind  na  meisie  na  vrou  te  ontwikkel; 

om  van  seun  na  man  te  ontwikkel; 

om  van  man  na  wyse  koning  te  ontwikkel. 

En,  let  wel,  die  groei  is  altyd  positief  en  die  afloop  iets  besonders  - die 
beloning  groot. 

• Dit  leer  die  kind  ook  dat  klein  dingetjies  tot  groot  dinge  kan  lei.  Soos 
D.J.  Opperman  sê:  “aan  jou  dade  grens  ’n  ewigheid”. 

Deur  vriendelik  te  wees  vir  ’n  dier  kan  van  die  armste,  jongste  seun  ’n 

prins  maak  (“Die  gestewelde  kat”).  Om  ’n  stukkie  brood  met  ’n 
vreemdeling  te  deel,  kan  jou  lot  verander  (“Die  goue  gans”). 

Wat  ek  hier  wil  byvoeg  en  wat  veral  in  die  Vrou  Holle-sprokies 
beklemtoon  word,  is  dat  fluksheid,  harde  werk  en  medelye  altyd  ryklik 
beloon  word  soos  in  die  geval  van  “Het  vlijtige  Liesje”  en 
“Gouddochtertje  en  Pekmeid”:  Omdat  Gouddogtertjie  hard  by  Vrou 
Holle  gewerk  het,  het  ’n  reën  van  goud  oor  haar  gestroom/geval  toe  sy 
op  die  dmmpel  by  die  poort  afskeid  neem  van  Vrou  Holle  se  ewige 
lentetuin. 

Haar  stiefsuster  se  gedrag  was  net  die  teenoorgestelde  en  ’n  “vat  met 
pek”  (“Gouddochtertje  en  Pekmeid”  uit  Sprookjes  van  Vrouw  Holle: 
Paetow  1986:  34)  het  háár  oorval. 

Gouddogtertjie  het  in  ’n  put  gespring  om  haar  spinklos  wat  daar  ingeval 

het,  te  red.  Sy  verloor  haar  bewussyn  en  as  sy  bykom,  lees  ons: 

“ toen  ze  wakker  werd,  lag  ze  op  een  welige  weide.  Hier  groeide  en  bloeide  alles 

alsof  het  altijd  lente  was.  Het  meisje  huppelde  over  het  gras.  Ze  kwam  een  koe  tegen 
die  loeide:  ‘ Boe,  lief  meisje,  melk  mij  toch!‘Het  meisje  schortte  haarrok  op,  aaide  de 
koe  en  molk  haar.  Toen  huppelde  ze  verder  en  kwam  bij  een  appelboom  die  vol  met 
appels  hing.  ‘Pluk  ons  toch,  pluk  ons  toch,  wij  zijn  allang  rijp!’  riepen  de  appels.  Het 
meisje  pakte  de  appelboom  vast  en  schudde  hem  zo  hard,  dat  de  appels  in  het  gras 
rolden.  Toen  huppelde  ze  verder  en  kwam  bij  een  bakhuis  waamit  de  hete  gloed  haar 
al  tegemoet  kwam.  De  broden  riepen:  ‘Haal  ons  emit,  haal  ons  eruit,  wij  zijn  allang 
gaar!’  Handig  pakte  het  meisje  de  broodschieter  en  haalde  de  geurige  broden  uit  de 
oven.  Toen  ging  ze  verder  en  werd  steeds  vrolijker.  Ze  zag  een  klein  huis  en  een 
aardige,  goed  geordende  tuin  liggen.  Voor  de  deur  zat  een  vriendelijke  vrouw  een 
zilveren  draad  te  spinnen.  Zij  knikte  het  meisje  toe  en  sprak:  ‘Lieve  kind,  jij  komt  op 
tijd,  ik  heb  geen  knecht  en  ook  geen  meid!’”  (Paetow  1986:  33). 

Wanneer  sy  Vrou  Holle  se  huis  verlaat  nadat  sy  fluks  gewerk  het,  lees  ons: 

“Het  meisje  nam  dankbaar  afscheid  en  ging  over  de  bloemenweide  naar  de  poort.  Het 
was  er  donker,  maar  ze  vatte  moed,  bukte  zich  en  ging  de  drempel  over.  Toen  stroomde 
er  een  goudregen  over  haar  heen,  die  haar  hele  gestalte  bedekte  en  als  een  mantel 
omhulde.  Zo  kwam  ze  in  de  bovenwereld  en  herkende  het  huis  van  haar  vader  bij  de 
bron.”  (Paetow  1986:  33). 

Haar  stiefsuster  tree  weer  so  op: 

“ Ze  kwam  de  koe  tegen  die  loeide:  ‘Boe,  lief  meisje,  melk  mij  toch!’  Maar  het  luie 
meisje  riep:  ‘Ik  heb  geen  tijd,  ik  moet  nog  ver!’  en  ze  liep  verder  naar  het  huisje,  dat 

ze  in  de  verte  al  zag  liggen.  Daar  stond  de  appelboom  naast  het  pad  en  zijn  takken 
ruisten.  ‘Pluk  ons  toch,  pluk  ons  toch,  wij  zijn  allang  rijp!’  riepen  de  appels  en  het 

domme  wicht antwoorde:  ‘Ik  heb  geen  tijd,  ik  moet  nog  verl’en  liep  snel 

verder  naar  het  huisje”  (Paetow  1986:  34). 

En  so  gaan  dit  voort  tot  sy  lank  voor  die  jaar  om  is  besluit  om  huis  toe  te 
gaan.  En  die  uiteinde 

“Het  meisje  stapte  pittig  naar  binnen  (deur  die  poort),  maar  toen  zij  onder  de  poort 
stond,  kiepte  er  een  vat  met  pek  om  en  het  stroomde  over  haar  heen,  kleefde  aan  haar 
haren  en  haar  gezicht  en  maakte  haar  kleren  vuil "(Paetow  1986:  34). 

Op  deugsame  dade  volg  die  beloning  - op  die  slegte  - straf  en  ondergang. 

Clarissa  Pinkola  Estés  beklemtoon  weer  die  belang  van  sprokies  in  ’n  vrou 
se  lewe  om  (onder  andere): 

• haarself  te  leer  ken  en  te  vind; 

• te  vertrou  op  haar  intuïsie; 

• die  seëninge  van  haar  “pack”  te  beleef  en  haar  plek  te  kry  soos  wat  dit 
duidelik  word  uit  “Die  lelike  eendjie”; 

• haar  te  leer  om  haar  kreatiewe  gawes  uit  te  leef. 

En  dit  bring  my  by  my  laaste  vraag: 

Wat  is  die  verband  tussen  sprokies  en  legendes? 

Dit  het  vir  my  in  my  studie  van  sprokies  toenemend  duidelik  geword  dat 
daar  ’n  genetiese  band  bestaan  tussen  sprokies,  Bybelse  (dikwels 
apokriewe)  verhale  en/of  legendes  oor  Heiliges.  In  laasgenoemde  is  daar 
byvoorbeeld  altyd  sprake  van  die  stryd  tussen  Goed  en  Kwaad,  Lig  en 
Donker  en  ook  van  lyding.  So  ook  is  daar  eweneens  sprake  van 
metamorfose(s),  die  mirakel/wonder  en  die  gelukkige  einde  - synde  dit 
dan  in  die  Hiemamaals! 

’n  Mens  kan  byna  selfs  reken  dat  die  sprokie  die  sekulêre,  horisontale 
“verhaal”  is  en  die  legende  die  hemelse,  vertikale  “verhaal”. 

Dit  is  dan  ook  nie  moeilik  om  sommige  sprokies  met  ’n  Christelike  inhoud 
te  vul  nie.  En  ek  noem  twee  voorbeelde:  Eerstens  die  geval  van  “Rooikappie”. 
Almal  ken  natuurlik  die  Grimm-weergawe.  In  die  vroeëre  mondelingse 
weergawes  wat  Perrault  se  skriftelike  vertelling  van  1697  voorafgaan, 
verloop  die  verhaal  anders.  So  byvoorbeeld  is  daar  gevalle  waar  Rooikappie 
gedwing  word  om  van  die  vermoorde  Grootmoeder  se  bloed  te  drink  en 
haar  vlees  te  eet  (vgl.  Zipes  1 983:4  e. v.).  Daar  is  ook  sprake  van  ’n moontlike 

verkragting  van  die  meisie  wat  in  sommige  gevalle  afgeweer  word. 

Die  jagter  wat  die  gelukkige  einde  moontlik  maak  en  wat  die  Grootmoeder 
en  Rooikappie  red  (as’t  ware  deur  ’n  tipe  wedergeboorte)  maak  eers  later 
sy  verskyning  in  die  Grimms  se  weergawe  van  1812. 

Teen  hierdie  agtergrond  is  dit  interessant  om  te  kyk  na  die  openingstoneel 
en  die  gegewe  van  die  Middeleeuse  mirakelspel  Mariken  van  Nieumegen 
wat  ongeveer  1490  moes  ontstaan  het. 

Het  ghebuerde  dat  des  heer  Ghijsbrecht  Mariken  zijnder  nichten  seynde  wilde  in  die 
stadt  van  Nieumeghen  om  daer  te  coopene  tghene  dat  si  behoefden,  tot  haer  seggende 
aldus: 

(Mariken!) 

MARIKEN 

Wat  ghelieft  u heer  oom? 

DIE  OOM 

Hoort,  kint,  slaet  mijnder  woorden  goom: 

Ghi  moet  nae  Nimmeghen  nemen  u vertreck 
Om  ons  provande  te  halen,  wi  hebbens  ghebreck 
Van  keersen,  van  olie  in  die  lampe  te  doene, 

Van  azine,  van  soute  ende  van  enzoene 
Ende  van  solferpriemen  soe  ghi  selve  ontcnoopt. 

Daer  zijn  acht  stuvers;  gaet  henen,  coopt 
Te  Nimmeghen  van  dies  wi  hebben  breke. 

Tesser  nu  iuyst  mertdach  vander  weke, 

Te  bat  suldi  vinden  al  dat  u ghereyt. 

MARIKEN 

Heer  oom,  tot  uwer  onderdanicheit 
Kent  mi  bereet  in  alder  (mate). 

DIE  OOM 

Om  tavont  weder  thuys  te  sine  werdet  te  late 
Want  die  daghen  zijn  seer  cort  nu  ter  wilen 
Ende  tes  van  hier  te  Nieumegen  twe  groote  milen 
Ende  tes  nu  tien  uren  of  daer  toe  bet. 

Hoort,  kint,  eest  dat  ghier  so  lange  let 
Dat  u dunct  dat  ghi  met  schonen  daghe 
Niet  gheraken  en  sout  tuwen  behaghe, 

Blijft  daer  vri  te  nacht,  ick  werts  te  gherustere 
Ende  gaet  slapen  tot  uwer  moeyen,  mijnder  suster(e) 

Die  en  sal  u om  eenen  nach  niet  ontsegghen. 

Ick  hebt  liever  dan  dat  ghi  doer  haeghen  ende  heggen 
Thuys  by  doncker  sout  comen  alleene. 

Want  den  wech  en  es  van  bo(e)ven  niet  alte  reene, 
Ende  ghi  sijt  een  schone,  ionghe  lustighe  maecht; 
Men  soude  u lichtelijck  aenspreken. 

MARIKEN 

Heer  oom,  soot  u behaecht, 

So  sal  ick  alle  dinghen  doen,  ende  niet  el. 

DIE  OOM 

G(r)oet  mi  u moeye,  mijn  suster,  ende  vaert  wel. 
Coopt  al  dat  ons  ghebrect,  bi  mate  ende  bi  gewichten. 

MARIKEN 

Ick  sal  heer  oom,  adieu! 


(Jonckheere  & Conradie  (reds.)  1992:50-53) 

Dit  klink  inderdaad  soos  die  begin  van  “Rooikappie”.  En  selfs  die 
illustrasies  lyk  eenders  al  lê  hulle  wêrelde  en  eeue  uitmekaar. 


Houtsnee  uit  die  eerste  druk 
van  1515.  Mariken  verlaat 
haar  oom  om  mark  toe  te 
gaan. 

Die  spel  verloop  dan  soos  volg:  Mariken  gaan  Nieumegen  toe,  word  verlei 
deur  die  duiwel  in  gemaskerde  drag,  leef  met  hom  saam,  verkeer  seksueel 
met  hom,  kom  tot  besinning  en  word  wonderbaarlik  gered  deur  die 
tussenkoms  van  Maria. 

In  die  lig  van  die  Christelike  tradisie  kan  ’n  mens  moontlik  “Rooikappie” 
herinterpreteer.  Die  wolf  in  “Rooikappie”  kan  as  die  duiwel  gesien  word. 
Die  drink  van  die  bloed  en  die  eet  van  die  vlees  kan  in  dié  lig  gesien  word  as 

’n  parodie  op  die  eucharistiese  mis.  Die  jagter ? ’n  Ingryping  van  Bo. 

Op  talle  afbeeldings  van  sekere  heiliges  sien  ons  die  triomfantlike  jagter 
wat  die  dier/die  weerwolf/  die  draak  vemietig  soos  in  die  geval  van  die 
Heilige  Michael  en  die  Heilige  George: 

’n  Tweede  voorbeeld  is  die  sprokie  van  “Raponsie”  wat  eintlik  ’n 
kombinasie  is  van  die  legende  van  die  Heilige  Barbara  en  die  Heilige  Agnes. 
In  die  verhaal/sprokie  van  “Raponsie”  word  ’n  pragtige  meisie  deur  ’n 
heks  in  ’n  hoë  toring  opgesluit.  Met  behulp  van  haar  hare  en  haar 
vindingrykheid  kry  sy  haar  prins. 

Die  verhaal  van  die  Heilige  Agnes  verloop  soos  volg  en  word  baie  mooi 
vertel  deur  die  Hollandse  skrywer  Belcampo  in  sy  boek  Rozen  op  de  rails 
(1979).  Belcampo  wat  ook  ’n  sprokiesskrywer  is,  begin  sy  vertelling  so: 

“Haar  hele  schooltijd  lang  had  het  klaslokaal  waar  Agnes  in  zat  een  eigen  sfeer.  Niet 
omdat  zij  aanminnig  was  - dat  waren  er  vele  - of  omdat  zij  goed  kon  leren  - dat  waren 
er  nog  meer,  er  waren  zelfs  nog  veel  vluggere  dan  zij.  Trouwens  in  andere  klassen 
vond  men  die  evengoed.  Nee,  de  oorzaak  van  het  bijzondere  lag  in  het  haar  van  Agnes. 

Dat  was  van  zo  ’n  lichtgevend  blond dat  haar  hoofd  ongewild  het  hele 

schoollokaal  beheerste”(bl.  41). 

Hierdie  hare  red  haar  as  die  burgemeester  van  hulle  stad,  ter  wille  van  sy 
seun  haar  na  ’n  bordeel  stuur.  As  die  vader  en  sy  seun  haar  in  die  bordeel  in 
gebed  sien,  lees  ons: 


“Het  gouden  haar  kreeg  een  hogere  gloed  en  niet  alleen  het  hoofdhaar  wat  ook  haar 
klasgenoten  herhaaldelijk  hadden  waargenomen,  ál  het  haar.  Zij  leek  nu  ook  van  binnen 
geheel  te  worden  doorgloeid.  En  de  gloed  nam  toe  tot  zij 
over  haar  hele  lichaam  lichtgevend  was  geworden.  En  de 
lichtgevendheid  nam  toe  tot  zij  aan  alle  kanten  licht 
uitstralend  was  geworden  zodat  alles  in  een 

wonderbaarlijke  helderheid  kwam  te  staan  ” 

(Belcampo  1979:  56). 


Sy  word  ook  in  die  skilderkuns  soos  volg 
voorgestel: 

Ek  kan  net  noem  dat  Belcampo  in  sy  weergawe  aansluit  by  ander 
beskrywings  van  die  gebeure  rondom  Agnes  soos  in  die  geval  van  Clara 
Clement  se  A Handbook  of  Christian  Symbols  and  Stories  of  the  Saints  as 
Illustrated  in  Art. 

Die  verhaal  van  die  Heilige  Barbara  word  weer  in  James  Bentley  se  A 
Calendar  of  Saints  soos  volg  uiteengesit: 

“A  fanatical  pagan  named  Dioscorus  lived  at  Heliopolis  in  Syria  at  the  time  of  the 
Emperor  Maximinus  Daia.  He  grew  fearful  that  his  daughter  Barbara  was  growing 
ffiendly  with  Christians  and  may  even  have  taken  up  their  faith.  To  prevent  this,  if  he 
could,  he  shut  her  up  in  a high  tower.  All  this  was  in  vain.  Barbara’s  faith  was  only 
strengthened. 

Eventually  her  father  reported  her  to  the  pagan  authorities.  They  tortured  the  saint, 
but  she  refused  to  recant.  At  this  the  judge  ordered  Dioscorus  himself  to  slay  his  own 
daughter.  He  took  Barbara  up  into  a mountain  and  killed  her  with  his  sword. 

As  Dioscorus  was  coming  down  the  mountain  he  was  struck  by  lightning  and  killed. 
As  a result  Barbara  is  regarded  as  one  who  protects  men  and  women  both  from  light- 
ning  and  from  sudden  death”  (Bentley  1937:  234). 

Hierdie  Barbara  se  aardse  lot  lyk  bedroewend  maar  haar  gevangenisskap 
in  die  hoë  toring  gee  haar  ’n  toegang  tot  die  geluk  in  die  Hemelse  Paradys 
ewig  verlos  van  ’n  bose,  aardse  vader. 

Eintlik  kan  ons  sê  dat  die  hele  etiek  van  sprokies  en  legendes,  uiteraard, 
geskoei  is  op  ’n  Christelike  lees:  doen  aan  ander  soos  jy  aan  jouself  gedoen 
wil  hê;  wees  die  minste,  wees  mededeelsaam  en  toon  medelye  met  siekes, 
die  sukkelendes  en  die  gestremdes. 

Kortom:  Sprokie  en  legendes  straal  ’n  optimistiese/positiewe  wêreld- 
beskouing  uit:  Die  Goeie  word  beloon  en  die  Kwade  word  gestraf,  menslike 
medelye  werp  goue  vrugte  af  en  menslike  arbeid  en  insette  is  nie  verniet 
nie  en  altyd  is  daar  die  paradysagtige  Vallei  van  Skatte,  die  Berg  van  Lig, 
die  Goue  Waterval  en  die  Poort  wat  goud  reën  as  die  gehoorsames  en  die 
arbeidsames  daar  deurstap. 

Teen  hierdie  agtergrond  sal  in  Deel  II  ’n  Nederlandse  teks  bespreek  word: 
De  tweeling  van  Tessa  de  Loo. 

Aantekeninge 

1.  Die  eerste  twee  gedeeltes  van  die  drieledige  artikel  is  in  ’n  verkorte  vorm  in  Engels 
aangebied  by  die  internasionale  ICLA-kongres  wat  in  Augustus  2000  in  Pretoria 
aangebied  is. 

2.  Ons  het  in  De  aanslag  ’n  tipe  raamvertelling  soos  ’n  mens  ook  dikwels  in  ’n  reeks 
sprokies  kry.  ’n  Mcns  dink  byvoorbeeld  aan  Sprokies  van  Moeder  Gans  [wat  deur  dic 
Franse  komponis  Ravel  (1875-1937)  in  musiek  omskep  is  onder  die  titel  Ma  mêre 
l'oye ].  Dan  is  daar  natuurlik  Sherezade  se  Duisend  en  een  nagíe. 

3.  Hier  haal  Bettelheim  aan  uit  J.R.R.  Tolkien  se  Tree  and  Z.er//'(  1965:60;  117-118;  143; 
144). 

4.  Ek  gaan  nie  nou  in  op  die  feministiese  siening  soos  dit  in  die  The  Mad  Woman  in  the 
Attic  uiteengesit  word  nie,  waar  die  vindingryke  stiefma  met  haar  uitdagende  rooi 
skoene  waarmee  sy  wegdans  oor  ’n  ganse  aardbol  heen,  as  ’n  veel  interessanter  figuur 
gereken  word  as  dic  passiewe,  ydele,  temerige  sneeuwitjie. 

Toast  Coetzer* 
plaasroman  II 


wanneer  hierdie  rivier  afkom  in  bruin  desemberwater 
bulder  en  grom  oor  klipplate  deur  matte  en  oor  plate  biesies 
wanneer  my  koue  wange  ’n  eensame  vlek  kapok  laat  smelt 
onder  ysreën  en  miswolke  wat  sny  oor  kootsmitshoek 
wanneer  die  populierbos  ritsel  in  geel  en  die  klipgarage 
rooi  gloei  op  die  werf  in  die  oggend  so  teen  tienuur 
wanneer  die  agtertuin-irisse  glimlag  in  pers  en  pienk  en  wit 
en  ’n  jong  tortelduif  vasvlieg  in  die  skoon  sitkamerruit 
wanneer  die  son  sak  oor  die  nekkies  en  iemand  stof  uitry 
by  elandsdrift  en  die  swygende  aalwyne  vir  my  staan  en  kyk 
soos  ribbokke  teen  die  hange  van  loskop  deur  ’n  visier 
dan  vergewe  niks  my  meer  nie  dan  bloei  my  vingertoppe 
en  dit  sypel  weg  in  hierdie  grond  tussen  die  suurpolle 
dan  twyfel  die  son  teen  twee-uur  en  vrek  skape  op  grenslyne 
en  diep  in  die  nag  kom  knaag  ystervarke  aan  die  bene 
van  wat  ek  kan  onthou  en  van  wie  ook  al  wonder  daaroor 
want  as  al  wat  ek  het  balklepdae  en  koeniebosstories  is 
windpompe  wat  droog  hoes  pypsuig  aan  hierdie  bors  van  klip 
en  hierdie  uitgestrekte  vingers  van  die  aangetaste  klowe 
dan  kom  god  in  ’n  .357  wanneer  die  son  swyg  op  ’n  gesiglose  dag 
en  hy  vat  wat  syne  was 


10  desember  1999 

dis  desember  en  god  stuur  sy  swaeltjies  elandsdrift  toe 

vierhonderd  vyfhonderd  miskien  ’n  duisend  of  twee 

my  karradio  snuif  en  ritsel  deur  die  statiese  selfmoord 

waar  radio  algoa  se  frekwensie  spring  tussen  there  she  goes  again 

en  lance  klusener  wat  100  slaan  op  st  georges 

arm  by  die  venster  uit  ruik  ek  nog  gister  se  reën 

en  my  oë  kyk  verby  laasjaar  se  karlisensie 

na  waar  vandag  s’n  vandaan  kan  kom 

want  die  draaie  se  armholtes  lê  vol  plasse  met  paddas 

die  blouape  span  die  drade  slapper 

* Uit:  Nuwe  stemme  II  wat  deur  Tafelberg  uitgegee  word 

en  hardloop  dapper  oor  die  sinkplaatpad 

so  al  asof  alles  hier  hulle  s’n  is 

die  swaeltjies  merk  vloedmerke  teen  die  telefoonpale 

bel  hulle  kinders  in  europa 

en  maak  die  ou  lug  vol 

met  die  vrugbaarheid  van  1977 

waarheen  ons  op  pad  is 

waar  ons  vandaan  kom 

’n  mercedes  vat  my  verby 

die  gruis  spat  liggies 

teen  my  sonbril  vas 


kersfees  1999 

die  son  skyn  in  die  bergkwaggapark 

ek  kry  you’re  the  fire  op  discount  van  edgars 

my  broer  ook 

ons  ry  en  sien  elande  en  blesbokke  en  volstruise  en  so  aan 

en  my  pa  vertel  die  storie  van 

die  renoster  en  hluhluwe  en  tiervisse  en: 

oom  willem  gooi  destyds 

die  leeus  in  die  wildtuin 

met  lemoene 

en  roep: 

moerskonte! 

ek  en  my  broer  ry  terug  plaas  toe 

drink  bier  uit  oom  bmhn  se  yskas 

die  wolke  reën  anderkant  die  kommandodriftdam 

24  mm  op  altydsomer 

ek  ry  die  motorbike  van  elandsdrift  af 

in  agter  die  reënbui  se  blaaie 

die  pad  is  glad 

maar  by  die  huis  is  net  my  tekkies  vuil 
oom  johann  vra  hoekom  ry  ons  dan  so  stadig 
nes  oom  jim  destyds 


niemand  bad  vanaand  nie 
kayeni  het  nie  vuur  aangesteek  nie 

Speels-onthuts  moes  ons  later  jare  hoor  sy  trou, 
katools  bedink  waar  mánlief  hande  aan  haar  slaan! 

Toe  vemeem  sy’s  kinderloos  ...  dra  sonbril  oor  die  blou  ... 
(Elbé?  Ursula?  - Wat,  in  godsnaam,  was  haar  náám?!) 


Petrus  de  Kock 
Die  Manhattan-brief 

in  hierdie  herfse  ver  land 
wil  ek  jou  met  my  hande  stil  dra 
en  soms  met  die  prikkel  van  tong 
net-net  beskryf  as  die  son  van  Celan 

of  as  die  storie  digtrek, 
gordyne,  blare  oor  grond, 
is  dit  my  storie  om  jou  met  hortjies 
toe  te  spyker ... 

want  ’n  winter  waai  met  wit  asem 

om  vlaglose  pale 

ysblink 

tik  die  sekondes  van  somer  af, 
blaar  vir  blaar 

stilstand 

* 

’n  land  het  skielik  - sonder  grond  of  lug 
of  water  of  boom,  uit  die  donker 
verrys  - 

en  net  aan  die  glykant  van  die  oog 
was  daar  ’n  wegbuig  van 
’n  halwe  arm,  met  hand 

van  skrik  het  burgers  van  die  verskietende  laaglande 
oor  brue  gestort,  pelgrims,  vlugtelinge,  reisigers, 
toeriste,  honde,  beeste,  katte  en  kamele 

want  ’n  land  het  skielik  sonder  voorsorg  of  nabetragting 
soos  ’n  slak 
uit  seë  geslym  - 

met  aan  die  muur  ’n  skildery 
van  kerkers  en  tombes  vir  stof 
met  stilte 

sentimeter  vir  bitter  sentimeter,  om  die  nuwe  ruimte 
borslangs  voel-voel  te  verken, 
al  was  dit  nou  nog  eers  oggend 

van  die  wakkerword  - het  die  bergreekse  vlugtelinglangs 
verskuif  met  afbeeldings  van  ou  gode,  kerse,  bidrame  ... 
hortend,  lag  en  gil,  hul  monde  stroptoue  met  baarde  bekoek, 
slinkse  katte  het  in  die  bome  gesit,  kraaie  het  in 
alle  koerse  verskiet  want  ’n  landskap  het  gekom, 
soos  ’n  geskeerde  wang,  met  stilte,  en  seë  swart  om  weer 
in  te  verdwyn  ... 

al  was  dit  nou  eers  oggend 
van  die  droom 

* 

met  die  spirale  van  jou  woorde 
wakker  geword, 

en  steeds  is  dit  ons  wat  kraaie  verdink 
as  die  slaap  in  sand  leegloop 

met  jou  gesmoorde  stem  die  buitelug 
getoets, 

stadig  en  seker  die  vlerke  een  na  die  ander, 
gelig 

waai,  kom  waai  my  wind 
weg  van  die  asem, 
ek  draai  op  my  elmboog, 
weg 


die  bitter  koffie 
uit  kanne, 

liter  na  liter  - hoeveel  meer,  en  nog 
die  diner  sit  vol  mense, 

pannekoeke,  spek,  toast,  fruit  preserves,  maple-stroop, 

monde  kou,  oë  hou  vensters  en  ander  mense  dop, 

karre  in  die  straat,  rolstemme  asof  doller  note  tonge  laagweeg 

radio,  nie  RSG  of  Jakaranda: 

The  Motor  City  ’s  Classic  Rock  Station 

my  eiers  kyk  vir  my 

en  ek  vir  my  toast 

en  die  toast  luiperdkruip,  lê  laag  - 

asof  gestrand  in  die  vreemde  land  van  die  piering 
al  ooit 

toilet  gesoek  9am,  EST 
op  5th  Av  - 
New  York? 

raad  vir  die  (be)soekers, 
moenie  eet  nie, 
verkieslik  nie  om  te  kak  nie, 
in  die  stad 

van  moltreine  tong  in  gange  holtes  en  skril  wiele, 
taxi’s  geel  gestreep  oor  die  wange, 
lugskrapers  spieëldoeke  gevou 
en  skares  trappers  g’n  tyd: 

ag  meneer  askies, 

al  ooit  in  knyp  gewees,  maagkramp 

dalk  van  die  gemorskos,  of  loopkoffíe,  of  Bagel 

ag  meneer  ‘skies, 

geen  heenkome  dolend  in  strate,  geraas,  sirenes 
kramp,  knyp,  soek, 

sweet 

Fransjohan  Pretorius 

Afrikaans  as  spreek-  en  skryftaal  op  kommando  tydens 
die  Anglo-Boereoorlog 


Van  J.du  P.  Scholtz  vemeem  ons  dat  die  huistaal  en  alledaagse  omgangstaal 
van  die  blanke  volksplanters  aan  die  Kaap  lank  voor  die  einde  van  die 
agtiende  eeu  nie  meer  Nederlands  nie,  maar  Afrikaans  was.  Dit  was  ’n 
vorm  van  Nederlands  wat  aan  die  Kaap  sedert  1 652  in  uitspraak  en  vormleer 
en  in  minder  mate  ook  in  sinsbou  en  woordeskat  sterk  van  Nederlands 
afgewyk  het  (Scholtz  1980:  3). 

Volgens  Scholtz  het  die  verskynsel  dat  alle  Afrikaners  aan  die  einde  van 
die  agtiende  eeu  Afrikaans  gepraat  maar  Nederlands  as  hulle  kultuurtaal 
bly  beskou  het,  en  dat  die  afstammelinge  van  die  inheemse  Khoi  en 
ingevoerde  slawe  ook  Afrikaans  gepraat  het,  beteken  dat  Afrikaans  lank 
beskou  is  as  by  uitstek  die  taal  van  onontwikkeldes.  Dit  was  net  geskik  vir 
mondelinge  gebmik  in  die  private  lewe  en  in  die  verkeer  met  swartes 
(Scholtz  1980:  3-4). 

Teen  die  einde  van  die  negentiende  eeu  het  daar  om  verskeie  redes,  waarop 
hier  nie  ingegaan  word  nie,  ’n  kentering  gekom  deurdat  Afrikaans  nie  tot 
die  onontwikkeldes  beperk  was  nie.  In  ’n  gesprek  met  ’n  gewaande  (vir 
ons  onbekende)  Afrikaanse  digter  hou  die  later  bekende  digter,  Jan  F.E. 
Celliers  vol  om  wat  hy  noem  “ons  eigen  huiselijk  Afrikaansch”  met  die 
man  te  praat  wat  van  mening  is  dat  die  hoogste  en  beste  onafskeidelik 
verbonde  is  aan  die  Engelse  taal  (Oberholster  1978:  98).  Celliers  se 
standpunt  om  Afrikaans  te  wil  praat,  impliseer  dat  ook  sosiaal 
vooraanstaande  Afrikaners  soos  die  Celliers’s  (en  Jan  se  vader  was  die 
eerste  redakteur  van  De  Volksstem ) onder  mekaar  Afrikaans  gepraat  het 
en  daarop  trots  was,  ofskoon  hulle  ’n  perfekte  Nederlands  kon  skryf.  Ek 
wil  dus  konstateer  dat  die  algemene  spreektaal  op  kommando  tydens  die 
Anglo-Boereoorlog  van  1899-1902  Afrikaans  was. 

Uit  verskeie  geskrifte  van  Nederlandse  vrywilligers  aan  Boerekant  blyk 
dit  dat  dit  hulle  opgeval  het  dat  die  burgers  se  spreektaal  op  kommando 
beslis  nie  Nederlands  was  nie.  Hulle  het  dan  ook  dikwels  die  taal  van  die 
burgers  op  kommando  in  hul  geskrifte  probeer  weergee  en  dit  tussen 
aanhalingstekens  geplaas.  Dit  slaag  egter  nie  altyd  nie,  want  dit  is  duidelik 
dat  die  Nederlander  se  poging  ’n  mengsel  is  van  wat  hy  hoor  en  wat  hy  nie 
hoor  nie  en  dan  nog  soms  Nederlandse  vorme  insluit  sodat  sy  lesers  die 
betekenis  kan  begryp. 

H.  Jeltes,  ’n  verpleër  van  die  Nederlandse  Roode  Kruis  Ambulans  by  die 

Boeremagte,  is  een  so  ’n  Nederlander.  In  sy  dagboek  wat  hy  van  5 Desember 
1 899  tot  9 April  1 90 1 van  sy  kommando-ervaring  gehou  het,  en  in  1 90 1 by 
A.  Egmond  in  Enkhuizen,  Nederland,  gepubliseer  is,  vind  ons  onder  meer 
die  opmerking  van  ’n  veldkornet  die  dag  wanneer  die  Ambulans  die 
Mosambiekse  grens  by  Komatipoort  oorsteek:  “Ik  is  banje  blij,  dat  die 
Hollanders  ons  nou  ook  niet  vergeet,  nie!  En  zoo  die  oorlog  een  dag  weer 
rech  kom,  zal  ons  nooit  vergeet  nie,  wat  jullie  voor  ons  het  gedaan”  (Jeltes 
1901:  1). 

Met  die  Ambulans  se  aankoms  in  Pretoria  op  7 Desember  1899  word  hulle 
in  ’n  ruim  woning  ontvang.  Hy  teken  aan:  “Weldra  kwam  ons  gastvrouw 
met  de  tijding,  ‘dat  ons  moest  kom  kost  vat’,  hetwelk  ons  wel  wat  vreemd 
in  de  ooren  klonk.  Doch  ik  begreep  wel,  dat  ik  moest  komen  eten.  De 
goede  vrouw  zei:  ‘Je  moet  maar  niet  lang  wach,  nie;  anders  wordt  die  kos 
koud!’”(Jeltes  1901:2). 

Middel  Januarie  1900  vra  Jeltes  ’n  bejaarde  Boer  hoe  dit  gaan.  Hy  kry  ten 
antwoord:  “Het  gaat  maar  banje  mooi.  Die  Engelschen,  hullie  is  net  as 
sprinkhane.  Een  mensch  verjaag  hullie  den  eenen  dag  en  den  anderen  kom 
hullie  weer  terug.  Als  die  ding  zoo  deur  gaat,  is  ik  maar  bang,  dat  hullie 
zal  een  dag  deurbreek.  Maar  ons  zal  hoop,  dat  God  zoo  nie  wil,  nie.  Maar 
als  Hij  zoo  wil,  kan  een  mensch  er  nie  veui  an  doen,  nie”  (Jeltes  1901:  9). 
Teen  die  einde  van  Mei  1900  val  die  Transvalers  deur  die  Noord-Vrystaat 
terug  na  die  Zuid-Afrikaansche  Republiek.  “Wie  is  jij?”,  vra  een  van  die 
ruiters  vir  Jeltes,  en  toe  hy  homself  identifiseer  en  vra  of  die  Boere  gaan 
stelling  inneem,  kom  die  antwoord:  “Ik  is  nie  kommedant,  nie.  Ga  maar 
na  ons  kommedant  en  vraag  maar  voor  hem.  Ons  moet  trap  [ = padgee, 
FP]  en  ons  zal  net  zoo  lang  trap,  dat  die  Engelschen  ons  verlaat  en  dan  is 
die  ding  klaar....  De  Engelschen,  vechten  durf  hullie  nie,  maar  wel 
omtrekken  met  hul  groote  macht’ ’ (Jeltes  1901 : 1 1 . Jeltes  of  die  Nederlandse 
drukker  het  tussen  die  woorde  “ons”  en  “kommedant”  nog  die  woord  “dien” 
ingevoeg,  maar  dit  is  kennelik  ’n  fout).  Nog  tydens  die  temgtog  verhaal 
Jeltes  van  die  verwarring  wat  heers:  “Waar  moest  het  heen?  Iedereen  vroeg 
zulks  en  kreeg  ten  antwoord:  ‘Ik  weet  glad  nie.  Ik  denk,  ons  ga  na  Pretoria 
en  ons  zal  daar  positie  vat’”  (Jeltes  1901:  12).  Teen  hierdie  tyd  het  Jeltes 
al  die  komma  voor  die  tweede  “nie”  weggelaat). 

Ná  die  Britse  inname  van  Pretoria  in  Junie  1900  kom  Jeltes  ’n  Boerevrou 
en  haar  vier  dogters  teë  wat  oor  hulle  vader  en  broers  op  kommando 
bekommer  is.  Die  moeder  troos  hulle:  “Jullie  moet  niet  huil  nie.  God,  Hij 
zal  die  ding  wel  maken,  zooals  Hij  wil”  (Jeltes  1901:  16). 

Tydens  die  slag  van  Bergendal  in  Augustus  1900  daag  ’n  Boerseun  van 
vyftien  by  Jeltes  op  met  ’n  wond  aan  sy  hand.  “Het  gaat  banje  goed”, 

verseker  die  knaap  hom.  “Ons  hé  maar  banje  kwaai  gehad...  Maar  hullie 
kon  toch  nie  bij  ons  kom  nie.  Ons  positie  was  te  sterk”  (Jeltes  1901:  18). 
Dit  wil  voorkom  of  die  gebruik  van  Afrikaans  vir  die  laaste  helfte  (agt 
maande)  van  sy  verblyf  nie  verder  vir  Jeltes  interesseer  nie,  want  hy  haal 
dit  nie  weer  aan  nie. 

Vir  Cornelis  Plokhooy,  Nederlandse  onderwyser  in  die  Zuid-Afrikaansche 
Republiek  sedert  1897  en  lid  van  die  Hollanderkorps  met  die  uitbreek  van 
die  oorlog  (Beyers  1981:  490),  is  die  Afrikaans  van  die  Boere  eweneens 
opvallend  genoeg  om  te  probeer  aanteken.  Sy  herinneringe  verskyn  in 
1901  by  F.  Duym  in  Gorinchem.  Toe  hulle  op  21  Oktober  1899  in  die  slag 
van  Elandslaagte  oorval  word,  skreeu  kommandant  J.P.  la  Grange  Lombard 
volgens  Plokhooy:  “Vluch,  kaerels!  vluch;  ons  kan  nou  niet  langer  staan, 
nie!”  (Plokhooy  1901:  26).  Wanneer  ’n  Nederlander  praat  van  ’n  ryperd, 
skryf  Plokhooy  dit  “rijpaard”;  maar  op  die  volgende  bladsy  praat  ’n  Boer 
van  ’n  “rijpaerd”  (Plokhooy  1901:  41  en  42).  En  wanneer  ’n  paar 
Nederlanders  hul  lewens  waag  om  vlugtende  perde  en  muile  voor  die  neuse 
van  die  Britte  terug  te  bring,  verwyt  die  Boere  hulle:  “Jullie  kan  niet  zoo 
met  jullie  leve  spot  nie  - dat  mag  niet.  Jullie  Hollanders  is  te  wild  - as  die 
oorlog  nog  lang  vat,  zal  daar  maar  min  Hollanders  oór  wees!”  (Plokhooy 
1901:42). 

In  Desember  1899  maak  ’n  Britse  patrollie  vanuit  Ladysmith  ’n  nagtelike 
aanval  op  ’n  Boere-brandwagpos  en  verniel  die  Long  Tomkanon.  Hier 
kan  ons  gedeeltes  van  die  dialoog  weergee  wat  Plokhooy  opgeteken  het: 
“Jan,  hoor  je  niet,  dat  daar  een  klippie  weg  rol,  nie!”...  “Blij  stil  - daar  is 
die  Rooies!”...  “Oom  Bastiaan,  ik  hêt  een  gehoor  val.  Hulle  is  nou  vlak 
bij,  daar  mot  een  mooi  klompje  wees”...  “Kêrels,  jullie  mot  nou  vasttrap; 
ons  het  mos  gezë,  dat  zal  bij  ons  kanon  nie  gebeur,  nie.  Jullie  skiet  nie  een 
skoot  nie,  voor  ik  voor  jullie  zë”  'skiet’.  Ons  zal  voor  hulle  nou  laat  denk, 
dat  ons  hier  ook  al  slaap  en  dan  zal  die  verrassing  voor  hulle  nog  te  grooter 
wees,  as  hulle  onverwacht  een  bietje  mauseipille  te  slikke  krij”...  “Nog 
niet,  kêrels!  wach  nog  zoo’n  bietje!”...  “Skiet,  kerels!  skiet!”...  “Toe  maar, 
kêrels!  toe  maar!  - takel  hulle  maar  toe  - wat  maak  hulle  hier!”  (Plokhooy 
1901:70-72). 

In  Januarie  1900  verduidelik  ’n  Boer  aan  Plokhooy  waarom  die  Boere  nie 
maklik  vrywillig  aanmeld  om  aan  die  bestorming  van  Platrand  deel  te 
neem  nie:  “Ja,  neef  - jullie  is  banje  dom,  dat  je  nog  niet  begrijp  nie  dat 
vrijwillig  storm,  zonde  is  - en  een  groote  zonde  ok.  Je  verzoek  het 
‘Opperwezen’  met  zulke  malle  dingen  te  doen,  zonder  daartoe  georder  te 
wees.  Ons  Boeren  zal  storm  als  de  officieren  dat  commedeer  - maar  ons 
zal  nog  nooit  storm  nie,  als  het  niet  ronduit  georder  wordt  nie  - want  as 

ons  offïciere  het  georderd  hebbe,  dan  is  die  verantwoording  nie  op  ons 
hoof  nie  - als  ons  val.  Voor  die  mensche,  wat  vrijwillig  gaat  storme,  kan  jij 
maar  zé:  'Hulle  bloed  is  op  hulle  hoof!’”...  Mijn  beste  vrind,  jullie  Hol- 
landers  is  banje  dapper  - jullie  is  nie  bang  voor  een  vijand,  al  is  hij  nog  zoo 
sterknie  - dat’s  mooi  - maar  waarom  is  jullie  zoo  dwaas  - om,  as  je  voor  je 
eigen  oogen  zien  kan,  dat  je  mot  verloor  - toch  nog  te  blij  lê  en  skiet?  Nou 
het  jullie  laas  weer  dapper  gevech  - jullie  het  banje  mensche  verloor.  Wat 
kan  nou  die  dooie  vrinden  nog  maak?  Niets.  En  as  jullie  een  bietje  gauwer 
gevlug  was  - dan  had  een  partij  van  hulle  nog  geleef  en  wie  weet  hoe  veul 
Engelschen  die  mensche  nog  had  ken  doodskiet”  (Plokhooy  1901:  76-77). 
Teen  April  1900  verseker  kommandant  George  Brand  sy  Nederlandse 
medekrygers:  “Nou  kerels,  jullie  kan  maar  vlug,  wacht  mij  dáár  maar.  Ik 
rij  nie  harder  nie;  want  die  Rooies  kan  mij  toch  nie  raak  nie!”  (Plokhooy 
1901:110). 

Ook  vir  Hendrik  ver  Loren  van  Themaat  wat  hom  as  vrywilliger  by  die 
Boeremagte  aansluit,  boei  die  Afrikaans  wat  hy  as  spreektaal  in  Suid- 
Afrika  aanhoor,  kennelik.  Hierdie  Nederlandse  meester  in  die  Regte  hoor 
in  die  trein  onderweg  van  Mosambiek  na  Pretoria  op  7 Desember  1899  vir 
die  eerste  keer  suiwer  Afrikaans,  maar  hy  verstaan  in  hierdie  stadium  weinig 
van  wat  gesê  word  (Ver  Loren  van  Themaat  1903:  10.  Kyk  ook  54). 
Wanneer  C.W.H.  van  der  Post,  verteenwoordiger  van  die  Vrystaatse 
regering,  in  Maart  1900  ’n  toespraak  in  Afrikaans  hou,  merk  Ver  Loren 
van  Themaat  op:  “Hoe  eigenaardig,  hoe  kemachtig  is  deze  taal”  (Ver  Loren 
van  Themaat  1903:  35). 

In  die  Voorwoord  tot  sy  boek  verklaar  Ver  Loren  van  Themaat  openlik  dat 
hy  soveel  moontlik  die  spreekwyse  wat  in  Suid-Afrika  gebmiklik  is,  behou 
het.  Hy  doen  trouens,  soos  Jeltes  en  Plokhooy,  telkens  moeite  om 
Afrikaanse  gesprekke  of  opmerkings  net  so  te  probeer  opskryf  en  tussen 
aanhalingstekens  te  plaas. 

’n  Aantal  voorbeelde  kan  gegee  word.  In  Januarie  1900  vertel  ’n  Boer  vir 
Ver  Loren  van  Themaat  hoe  die  veldkomet  hom  op  ’n  keer  nie  verlof  wou 
gee  nie  toe  sy  vrou  siek  was:  “...die  veldkomet  kon  hem  niet  keer  nie,  hij 
het  toen  zoo  maar  opgezaald  en  weggerij,  ik  vecht  ‘mers  voor  die  land  en 
niet  voor  die  veldkornet,  ik  zal  die  Engelschman  skiet,  als  hij  in  die  land 
kom,  maar  ik  laat  mij  niet  kommandeer  nie”  (Ver  Loren  van  Themaat 
1903:  18).  In  die  loop  van  sy  omswerwinge  teken  Ver  Loren  van  Themaat 
verskeie  opmerkings  van  die  Boere  aan:  “net  nou  bars  daar  een  bom”; 
“die  Hollanders  kan  ‘mers  banje  mooi  zing”;  “Waar  kom  julle  vandaan... 
Goeien  aand...”;  “moe  nie  vlucht  nie”;  “dat  hij  nooit  die  kop  zal  bestorm 
nie”;  “stadig  burgers,  moe  nie  haastig  wees  nie,  daar  is  glad  nie  gevaar 

nie”;  “die  Engelschen  kom  an,  daar  die  overkantsche  bulten  is  al  vol  van 
hulle”;  “hulle  zal  net  nou  kom,  hulle  wil  net  nog  een  rukje  skiet”;  “jij  kan 
die  paard  maar  hou,  maar  moe  nie  afgee  nie”;  “bij  die  huis”;  “bij  die  laer”; 
“kan  niet  zê  nie,  tante”  (Ver  Loren  van  Themaat  1903:  25,  41,  46,  48,  56, 
123,  146,  161,244, 260  en  261).  Selfs ’n  bruinman  word  aangehaal:  “Ik  is 
nou  die  baas,  die  sir  is  weg”  (Ver  Loren  van  Themaat  1903:  260). 

En  die  skryftaal  - was  dit  Afrikaans  wat  in  die  briewe  en  dagboeke  van  die 
gewone  burger  op  kommando  neerslag  gevind  het? 

Benewens  Engels  wat  deur  Engelssprekendes  op  kommando  en  ook  deur 
’n  groepie  geletterde  Afrikaners,  selfs  ’n  voorstander  van  die  Afrikaanse 
taal  (Oberholster  1978:  98-99),  gebesig  is,  het  ’n  wye  spektrum  van 
taalgebruik  tussen  Nederlands  en  Afrikaans  voorgekom.  Aan  die  een  kant 
was  daar  die  hoogs  geletterde  burger  wat  in  staat  was  om  suiwer  of  bykans 
suiwer  Nederlands  te  skryf,  soos  Jan  Celliers  en  Gustav  Preller,  wat  albei 
ná  die  oorlog  ’n  prominente  rol  in  die  sogenaamde  Tweede  Afrikaanse 
Taalbeweging  sou  speel. 

Aan  die  ander  uiterste  was  daar  die  patriotte  wat  in  navolging  van  die 
Paarlse  Taalbeweging  en  die  beginsels  van  die  Genootskap  van  Regte 
Afrikaners  inderdaad  gepoog  het  om  suiwer  Afrikaans  te  skryf  - om  te 
skryf  soos  hulle  praat.  Opvallend  genoeg  het  hierdie  groep  - soos  die 
skrywers  van  suiwer  Nederlands  - uit  die  hoër,  gegoede  en  geleerde  klas 
Afrikaners  gekom.  Een  van  die  treffendste  voorbeelde  was  waarskynlik 
J.P.  Maré  van  die  Middelburgkommando.  Hy  was  die  seun  van  die 
vooraanstaande  eertydse  volksraadslid  vir  Heidelberg  in  die  ZAR,  Jacob 
Maré.  Hy  het  ’n  goeie  Nederlandse  onderwysopvoeding  geniet,  maar  hom 
ten  doel  gestel  om  in  Afrikaans  aan  sy  susters  te  skryf,  soos  ’n  brief  in 
Desember  1899  aan  sy  suster  Lilly  getuig:  “Ik  moet  jou  di  compliment 
maak  dat  jy  net  ’n  eerste  klas  Afrikaansche  brief  kan  schrijwe.  Nou  wil  ik 
ook  ni  meer  Engelsche  briewe  schrijwe  ni  want  julle  ken  di  rooi  taal  nou 
al  goed  genoeg”  (Transvaalse  Argief,  A1580,  Brief,  J.P.  Maré  aan  sy  suster, 
Lilly,  9.12.1 899).  Briewe  wat  hy  wel  in  Nederlands  geskryf  het,  getuig  dat 
hy  dié  taal  goed  beheers  het.  Die  invloed  op  Maré  se  denke  hoef  nie  ver 
gesoek  te  word  nie.  Sy  suster  Sarie  Maré  is  in  1 885  met  J.P.  Toerien  getroud, 
’n  digter-patriot  uit  die  tweede  geslag  van  die  Paarlse  Taalbeweging  met 
die  skuilnaam  Jepete,  redakteur  van  De  Republikein  in  Pretoria,  en  getroue 
medewerker  aan  Ons  Klyntji,  Afrikaanse  blad  van  sy  groot  vriend  S.J.  du 
Toit.  Daar  word  terloops  aanvaar  dat  Jepete  vir  die  woorde  van  die  liedjie 
Sarie  Marais  verantwoordelik  was  wat  op  kommando  gesing  is  (Nienaber 
1975:  238-243;  Nienaber  en  Nienaber  1941:  211-216). 

Die  briewe  van  J.P.  Maré  word  gekenmerk  deur  ’n  verbasend  suiwer 

ons  officiere  het  georderd  hebbe,  dan  is  die  verantwoording  nie  op  ons 
hoof  nie  - als  ons  val.  Voor  die  mensche,  wat  vrijwillig  gaat  storme,  kan  jij 
maar  zë:  'Hulle  bloed  is  op  hulle  hoof!’”...  Mijn  beste  vrind,  jullie  Hol- 
landers  is  banje  dapper  - jullie  is  nie  bang  voor  een  vijand,  al  is  hij  nog  zoo 
sterk  nie  - dat’s  mooi  - maar  waarom  is  jullie  zoo  dwaas  - om,  as  je  voorje 
eigen  oogen  zien  kan,  dat  je  mot  verloor  - toch  nog  te  blij  lê  en  skiet?  Nou 
het  jullie  laas  weer  dapper  gevech  - jullie  het  banje  mensche  verloor.  Wat 
kan  nou  die  dooie  vrinden  nog  maak?  Niets.  En  as  jullie  een  bietje  gauwer 
gevlug  was  - dan  had  een  partij  van  hulle  nog  geleef  en  wie  weet  hoe  veul 
Engelschen  die  mensche  nog  had  ken  doodskiet”  (Plokhooy  1901:  76-77). 
Teen  April  1900  verseker  kommandant  George  Brand  sy  Nederlandse 
medekrygers:  “Nou  kerels,  jullie  kan  maar  vlug,  wacht  mij  dáár  maar.  Ik 
rij  nie  harder  nie;  want  die  Rooies  kan  mij  toch  nie  raak  nie!”  (Plokhooy 
1901:  110). 

Ook  vir  Hendrik  ver  Loren  van  Themaat  wat  hom  as  vrywilliger  by  die 
Boeremagte  aansluit,  boei  die  Afrikaans  wat  hy  as  spreektaal  in  Suid- 
Afrika  aanhoor,  kennelik.  Hierdie  Nederlandse  meester  in  die  Regte  hoor 
in  die  trein  onderweg  van  Mosambiek  na  Pretoria  op  7 Desember  1 899  vir 
die  eerste  keer  suiwer  Afrikaans,  maar  hy  verstaan  in  hierdie  stadium  weinig 
van  wat  gesê  word  (Ver  Loren  van  Themaat  1903:  10.  Kyk  ook  54). 
Wanneer  C.W.H.  van  der  Post,  verteenwoordiger  van  die  Vrystaatse 
regering,  in  Maart  1900  ’n  toespraak  in  Afrikaans  hou,  merk  Ver  Loren 
van  Themaat  op:  “Hoe  eigenaardig,  hoe  kemachtig  is  deze  taal”  (Ver  Loren 
van  Themaat  1903:  35). 

In  die  Voorwoord  tot  sy  boek  verklaar  Ver  Loren  van  Themaat  openlik  dat 
hy  soveel  moontlik  die  spreekwyse  wat  in  Suid-Afrika  gebruiklik  is,  behou 
het.  Hy  doen  trouens,  soos  Jeltes  en  Plokhooy,  telkens  moeite  om 
Afrikaanse  gesprekke  of  opmerkings  net  so  te  probeer  opskryf  en  tussen 
aanhalingstekens  te  plaas. 

’n  Aantal  voorbeelde  kan  gegee  word.  In  Januarie  1900  vertel  ’n  Boer  vir 
Ver  Loren  van  Themaat  hoe  die  veldkornet  hom  op  ’n  keer  nie  verlof  wou 
gee  nie  toe  sy  vrou  siek  was:  “...die  veldkornet  kon  hem  niet  keer  nie,  hij 
het  toen  zoo  maar  opgezaald  en  weggerij,  ik  vecht  ‘mers  voor  die  land  en 
niet  voor  die  veldkornet,  ik  zal  die  Engelschman  skiet,  als  hij  in  die  land 
kom,  maar  ik  laat  mij  niet  kommandeer  nie”  (Ver  Loren  van  Themaat 
1903:  18).  In  die  loop  van  sy  omswerwinge  teken  Ver  Loren  van  Themaat 
verskeie  opmerkings  van  die  Boere  aan:  “net  nou  bars  daar  een  bom”; 
“die  Hollanders  kan  ‘mers  banje  mooi  zing”;  “Waar  kom  julle  vandaan... 
Goeien  aand...”;  “moe  nie  vlucht  nie”;  “dat  hij  nooit  die  kop  zal  bestorm 
nie”;  “stadig  burgers,  moe  nie  haastig  wees  nie,  daar  is  glad  nie  gevaar 

nie”;  “die  Engelschen  kom  an,  daar  die  overkantsche  bulten  is  al  vol  van 
hulle”;  “hulle  zal  net  nou  kom,  hulle  wil  net  nog  een  rukje  skiet”;  “jij  kan 
die  paard  maar  hou,  maar  moe  nie  afgee  nie”;  “bij  die  huis”;  “bij  die  laer”; 
“kan  niet  zê  nie,  tante”  (Ver  Loren  van  Themaat  1903:  25,  41,  46,  48,  56, 
123,  146,  161,244,  260  en  261).  Selfs  ’nbruinman  word  aangehaal:  “Ikis 
nou  die  baas,  die  sir  is  weg”  (Ver  Loren  van  Themaat  1903:  260). 

En  die  skryftaal  - was  dit  Afrikaans  wat  in  die  briewe  en  dagboeke  van  die 
gewone  burger  op  kommando  neerslag  gevind  het? 

Benewens  Engels  wat  deur  Engelssprekendes  op  kommando  en  ook  deur 
’n  groepie  geletterde  Afrikaners,  selfs  ’n  voorstander  van  die  Afrikaanse 
taal  (Oberholster  1978:  98-99),  gebesig  is,  het  ’n  wye  spektrum  van 
taalgebruik  tussen  Nederlands  en  Afrikaans  voorgekom.  Aan  die  een  kant 
was  daar  die  hoogs  geletterde  burger  wat  in  staat  was  om  suiwer  of  bykans 
suiwer  Nederlands  te  skryf,  soos  Jan  Celliers  en  Gustav  Preller,  wat  albei 
ná  die  oorlog  ’n  prominente  rol  in  die  sogenaamde  Tweede  Afrikaanse 
Taalbeweging  sou  speel. 

Aan  die  ander  uiterste  was  daar  die  patriotte  wat  in  navolging  van  die 
Paarlse  Taalbeweging  en  die  beginsels  van  die  Genootskap  van  Regte 
Afrikaners  inderdaad  gepoog  het  om  suiwer  Afrikaans  te  skryf  - om  te 
skryf  soos  hulle  praat.  Opvallend  genoeg  het  hierdie  groep  - soos  die 
skrywers  van  suiwer  Nederlands  - uit  die  hoër,  gegoede  en  geleerde  klas 
Afrikaners  gekom.  Een  van  die  treffendste  voorbeelde  was  waarskynlik 
J.P.  Maré  van  die  Middelburgkommando.  Hy  was  die  seun  van  die 
vooraanstaande  eertydse  volksraadslid  vir  Heidelberg  in  die  ZAR,  Jacob 
Maré.  Hy  het  ’n  goeie  Nederlandse  onderwysopvoeding  geniet,  maar  hom 
ten  doel  gestel  om  in  Afrikaans  aan  sy  susters  te  skryf,  soos  ’n  brief  in 
Desember  1899  aan  sy  suster  Lilly  getuig:  “Ik  moet  jou  di  compliment 
maak  dat  jy  net  ’n  eerste  klas  Afrikaansche  brief  kan  schrijwe.  Nou  wil  ik 
ook  ni  meer  Engelsche  briewe  schrijwe  ni  want  julle  ken  di  rooi  taal  nou 
al  goed  genoeg”  (Transvaalse  Argief,  A1580,  Brief,  J.P.  Maré  aan  sy  suster, 
Lilly,  9.12.1 899).  Briewe  wat  hy  wel  in  Nederlands  geskryf  het,  getuig  dat 
hy  dié  taal  goed  beheers  het.  Die  invloed  op  Maré  se  denke  hoef  nie  ver 
gesoek  te  word  nie.  Sy  suster  Sarie  Maré  is  in  1 885  met  J.P.  Toerien  getroud, 
’n  digter-patriot  uit  die  tweede  geslag  van  die  Paarlse  Taalbeweging  met 
die  skuilnaam  Jepete,  redakteur  vanDe  Republikein  in  Pretoria,  en  getroue 
medewerker  aan  Ons  Klyntji,  Afrikaanse  blad  van  sy  groot  vriend  S.J.  du 
Toit.  Daar  word  terloops  aanvaar  dat  Jepete  vir  die  woorde  van  die  liedjie 
Sarie  Marais  verantwoordelik  was  wat  op  kommando  gesing  is  (Nienaber 
1975:  238-243;  Nienaber  en  Nienaber  1941:  211-216). 

Die  briewe  van  J.P.  Maré  word  gekenmerk  deur  ’n  verbasend  suiwer 

Elmarie  Otto 
’n  Nuwe  Vers  uit  Jesaja 

Op  sewentien  skryf  ek  vir  my  matriekkêrel: 

‘Ek  wil  by  jou  voete  lê 

om  ’n  Rut  te  wees  vir  jou 

as  jy  ween  by  alleen  Maras 

of  worstel  by  ’n  Jabbok 

wil  ek  agter  jou  loop 

om  die  pyn  te  gerf  soos  graan 

en  uit  te  wan  op  die  dorsvloer  van  my  vrou-wees 

die  dorsvloer  waarheen  jy  my  gelei  het 

toe  ek  die  Moab  van  kindwees 

verlaat  het  om  vir  altyd 

te  gaan  waar  jy  mag  gaan’ 

nou  freak  dit  my  uit 

hierdie  metaforiese  oorgawe  en  uitgewande  gedienstigheid 
vele  jare  en  ’n  huwelik  later 
het  dié  pad  my  reguit  in  my  moer  in 
die  hel  in  ook  dat  ek  kon  dink 
die  sekerheid  van  algebra 
vrouwees  = ek  sal  gaan  waar  jy  mag  gaan 
plus  (+)  ’n  pakhuis  vol  graan 
sal  my  van  ’n  hongersnood  red 

toe  die  droogte  kom 

en  daar  nie  meel  in  die  erdekan 

of  olie  in  die  kruik  meer  was 

het  ek  uitgegaan  om  buite  die  stadsmuur  te  sterf 

’n  uitgedorde  karkas  langs  die  hoofpad 

van  binne  deur  maaiers  verteer 

’n  blinkgevrete  songebakte  skelet 

met  los  beentjies  wat  klingel  in  die  wind 

plek-plek  tot  kalk  verpoeier  waar  roofdiere  snags 

aan  bekken  en  borsbeen  kom  aas 

toe  eers  het  die  ou  vrou 

wat  aan  die  kant  van  die  aardbol  woon 

gekom  die  beendere  bymekaar  gemaak 

Elmarie  Otto 
’n  Nuwe  Vers  uit  Jesaja 

Op  sewentien  skryf  ek  vir  my  matriekkêrel: 

‘Ek  wil  by  jou  voete  lê 

om  ’n  Rut  te  wees  vir  jou 

as  jy  ween  by  alleen  Maras 

of  worstel  by  ’n  Jabbok 

wil  ek  agter  jou  loop 

om  die  pyn  te  gerf  soos  graan 

en  uit  te  wan  op  die  dorsvloer  van  my  vrou-wees 

die  dorsvloer  waarheen  jy  my  gelei  het 

toe  ek  die  Moab  van  kindwees 

verlaat  het  om  vir  altyd 

te  gaan  waar  jy  mag  gaan’ 

nou  freak  dit  my  uit 

hierdie  metaforiese  oorgawe  en  uitgewande  gedienstigheid 
vele  jare  en  ’n  huwelik  later 
het  dié  pad  my  reguit  in  my  moer  in 
die  hel  in  ook  dat  ek  kon  dink 
die  sekerheid  van  algebra 
vrouwees  = ek  sal  gaan  waar  jy  mag  gaan 
plus  (+)  ’n  pakhuis  vol  graan 
sal  my  van  ’n  hongersnood  red 

toe  die  droogte  kom 

en  daar  nie  meel  in  die  erdekan 

of  olie  in  die  kruik  meer  was 

het  ek  uitgegaan  om  buite  die  stadsmuur  te  sterf 

’n  uitgedorde  karkas  langs  die  hoofpad 

van  binne  deur  maaiers  verteer 

’n  blinkgevrete  songebakte  skelet 

met  los  beentjies  wat  klingel  in  die  wind 

plek-plek  tot  kalk  verpoeier  waar  roofdiere  snags 

aan  bekken  en  borsbeen  kom  aas 

toe  eers  het  die  ou  vrou 

wat  aan  die  kant  van  die  aardbol  woon 

gekom  die  beendere  bymekaar  gemaak 


en  in  die  lig  van  die  vuur  haar  doepa  gemeng: 
fynbos  se  kruie  boegoe  en  mebos 
papawersaad  en  rosyne  vir  al  die  krismiskoeke 
wat  ek  oor  jare  uit  die  oond  moes  lig 
sy’t  woorde  bygegooi 

klontjies  eensaamheid  rond  en  glad  soos  neute 
’n  knypie  snuif  van  die  swart  hond  op  my  spoor 
koppie  vir  koppie  voeg  sy  by 
verlore  menstruele  bloed  baarmoederwande 
moedersmelk  estrogeen  progestoroon 
die  sweet  van  my  aanskyn 

en  al  die  wensbeentjies  wat  oor  eettafels  uitmekaar  gebreek  is 

op  ’n  mandala  se  slimste  patroon 
pak  sy  die  bene  op  die  sand 
en  die  heel  tyd  sing  sy 
Soos  ’n  hert  in  dorre  streke 
Kent  gij  dat  volk  en  Parigi  o Cara 
sy  sing  soos  Sibongile  Khumalo  soos 
Vusi  Mahlasela  soos  Grace  Bumbry 
wyl  sy  dansend  die  wêreld  se  alleen 
vroue  aan  haar  wye  boesem  wieg 

so  begin  die  stram  bene 
spartel  soos  kaip  op  droë  oewers 
inmekaar  kliek  met  spier  en  neuronetwerke 
tot  dit  pasklaar  is  vir  die  skulplyf 
van  ’n  vrou-mens  wat  oor  die  mandala 
en  oor  die  as  nuwe  mantras  maak: 

as  jy  kom  sal  ek  nie  bang  wees  vir  verskrikking 

sal  ek  sterk  wees  soos  die  vlerke 

van  voëls  wat  migreer  en  ons  sal  vlieg 

oor  die  deurweekte  aarde  oor  torings  van  robyne 

huise  met  fondamente  van  saffiersteen 

ons  sal  koop  - wyn  en  melk  en  in  die  plek 

van  doringbos  sal  sipresse  opskiet 

as  jy  kom  sal  ek  sterk  wees  soos  ’n  mantra 

soos  ’n  nuwe  vers  en  ons  sal  vlieg 

Vertrek 


Dit  was  die  jagters 

niemand  anders  sou  so  gemisloos 

kon  reis  op  daardie  somersaterdag 

toe  jy  moes  gaan 

en  hulle  met  engelvlerke 

van  wilde  eende  en  knapsakke 

bultend  met  biltong  en  die  blink  van  vye 

onder  die  selonsroos  by  jou  venster 

neerstryk  so  lig  en  stil 

sonder  om  ’n  enkele  duik 

in  jou  kussing  eers  te  maak 

Jy  was  bewend  van  bokkoors 
toe  julle  vertrek  so  lig  en  stil 
sonder  dat  ek  ’n  enkele  vlerk 
se  klap  eers  kon  hoor  - 
net  veraf  die  kraak  van  die  Grotes 
in  die  bos  by  Humpata 
Monomotapa  waar  jou  grootvader 
grootwildjagter  jou  blou  hande  in  syne 
neerhurk  by  die  eerste  spoor 

En  toe  ons  jou  rietjiebeentjies 

in  die  kis  gelê  het  Pa  - 

eers  later  sal  brose  been  en  vel 

verweer  tot  bessies  van  karee 

knoppiesdorings  soetdorings 

en  die  mikstert  van  byevangers  - 

die  roosblare  val  so  stil 

in  die  nat  graf  eers  toe 

het  die  eerste  skoot  deur  my  lyf  gemk 

Son  speel  nie  as  hy  op  klipspore 
water  langs  vloei 
by  Keimoes  en  Kakamas: 

teen  hoogmiddag 
vat  die  rooskwarts  vonk 


die  rosyntjiebane 

is  stoofplate  wat  skroei 

in  die  wingerd  dank  die  boere 

skreefoë  teen  die  vuurkolom 

die  Here  vir  nog  ’n  wolklose  dag 

en  korrels  wat  daagliks  plomper  swel 

toe  hy  soos  Ra  van  ouds  by  Riemvasmaak 
die  afdraand  vat 

raak  hy  warm  om  sy  hart  se  plek: 
die  sultanas  is  soetwyn  vanjaar 
en  soos  portwyn  dadels  en  spanspek 

soel  gebak  in  die  nagloed  van  sy  mag 

trek  die  soewereine  son 

by  Klein-Pella  die  kuipe  in 

die  klippers  spat  maar  hy  sit  stewig  in  die  saal 

die  ou  heethoof  het  sowaar  vergeet 
van  daardie  dag  toe  hy 
sy  vier  vuurpêre  in  die  bek  geruk 
halfpad  in  die  hemel  moes  bly  hang 


Jeremia 

I didn’t  read  the  Bible,  I dreamt  it. 

- Chagall 

Jou  portret  het  behoue  gebly 
toe  Jerusalem  in  586  vC  vemietig  is 

in  die  kunssale  van  die  wêreld 
vertoef  jy  nou  kragtig  met  sterk 
breë  skouers  in  Boedapest 
oud  en  moeg  gestry  in  diepe  bepeinsing 
jou  kop  in  jou  hand  ms  jy  in  Rembrandt 
se  fluweel  skadu’s:  ’n  hardegat  profeet 
in  ’n  blou  barokse  kleed  en  ’n  blou  bui 

die  weerbarstige  trek  om  die  mond  is  versluier  nou 
God  se  hand  op  jou  lippe  skaars  voelbaar  nog 
Sy  woorde  in  jou  mond  ’n  mandjie  voorvye  op  my  stoep 
’n  amandeltak  ’n  linnegordel  en  ’n  stuk  grond 
om  low-cost  huise  op  te  bou 

net  soos  jou  kollega  Jona 

verkies  jy  die  groen  komkommerskadu 

weier  volstrek  om  jou  die  argwaan  van  bure 

vriende  familie  volk  en  konings  op  die  hals  te  haal 

Profeet  van  Protes 
verskeur  tussen  volk  en  God 
hoe  brand  dit  nie  in  jou  hart 
as  jy  jou  woorde  sluk 

Maar  God  het  jou  ’n  vestingstad  ’n  brons  muur 
’n  ysterpilaar  gemaak  die  kleipot  kon  jy  breek 
met  witwarm  woorde  oor  die  gloeiende  wind 
wat  oor  die  heuweltoppe  kom: 

die  volk  sal  wildeals  kry  om  te  kou 
gifwater  om  te  drink 
daar  sal  niemand  wees  om  te  treur 
oor  die  kinders  wat  sterf  niemand 
om  hulle  te  begrawe 

soos  hopies  mis  sal  hulle  op  die  grond  bly  lê 
niks  meer  as  prooi  vir  voëls  en  wilde  diere 


die  gal  van  die  oordeel  laat  jou  braak 
teen  die  Een  wat  aanhou  om  woorde 
vir  jou  in  te  gee...waarom  is  daar  geen 
einde  aan  my  pyn... 

God  was  te  sterk  vir  jou 
sien  ek  nou  waar  jy  roerloos 
ineengedoke  langs  die  koperbak 
en  die  tosselkleed  bly  broei 
maar  vol  genade  was  Hy  ook 

Hy  het  jou  soos  ’n  boom 

langs  ’n  waterstroom  geplant 

in  jou  groot  kop  die  wysheid  gelê 

die  bedrieglike  taal  van  die  hart  leer  verstaan 

en  jou  toe  in  olieverf  geraam 

as  die  galery  stil  word  soos  nou 
ligjyjou  sware  kop  ’n  hemelse  lig 
soos  van  die  eerste  son  val  stralend 
op  jou  verweerde  Hollandse  gelaat 

in  jou  oë  sien  ek 

jy  wat  vir  Baruk  in  moes  roep 

om  die  boekrol  met  ink  te  voltooi 

jy  weet  hoe  donners  moeilik  dit  is  om  te  skryf 

S.C.  Ferreira 

Aanpassing  van  kulturele  konteks  in  literêre  vertaling  - 
kan  Nils  Holgersson  se  reis  verder  as  Swede  strek?* 

Vertalers  kry  met  wesenlike  probleme  te  doen  wanneer  hulle  ’n 
bronteksverhaal  wat  in  ’n  vreemde,  verafgeleë  land  afspeel,  op  interessante 
en  verstaanbare  wyse  aan  die  doelteksleser  moet  oordra,  veral  waar  die 
brontaalkultuur  grootliks  van  die  doelteksleser  se  kultuur  verskil.  Dit  word 
nog  moeiliker  as  die  bronteks  ’n  kinderverhaal  is.  Dié  dilemma  word 
versinnebeeld  in  Nils  Holgerssons  underbara  resa  genom  Sverige  (Nils 
Holgersson  se  Wonderlike  Reis  deur  Swede),  die  bekende  kinderverhaal 
van  die  Sweedse  wenner  van  die  Nobelprys  vir  Letterkunde,  Selma 
Lagerlof. 

In  Nils  Holgerssons  underbara  resa  genom  Sverige  (verderaan  kortweg 
Nils  Holgersson),  wat  aan  die  begin  van  die  twintigste  eeu  geskryf  is  en  in 
dieselfde  tydvak  afspeel,  span  Lagerlof  die  betowering  en  ontvlugting  van 
’n  deemisvolle  sprokiesverhaal  in  om  die  Sweedse  natuurlewe,  kultuur, 
geskiedenis  en  tradisie  teen  die  agtergrond  van  die  Sweedse  landskap 
lewensgetrou  by  die  leser  tuis  te  bring. 

Nils  Holgersson  is  ’n  verhaal  wat  besondere  uitdagings  aan  enige  vertaler 
stel.  Om  ’n  sinvolle,  kontekstuele  vertaling  van  Nils  Holgersson  die  lig  te 
kan  laat  sien,  sal  vertalers  hulle  eers  van  die  boek  se  oorsprong  en  agtergrond 
moet  vergewis. 

Nils  Holgersson  die  wêreldreisiger 

Aan  die  begin  van  die  twintigste  eeu  het  die  onderwysowerhede  in  Swede 
’n  omvattende  leerprojek  vir  skole  van  stapel  laat  loop.  Die  plan  was  dat 
die  voorste  skrywers  van  daardie  tyd  die  land  se  aardrykskunde,  natuur  en 
geskiedenis  in  letterkundige  vorm  moes  aanbied.  In  1902  is  Selma  Lagerlof 
deur  die  Sveriges  Almánna  Folkskollárarforening  (Sweedse  Vereniging 
vir  Primêre  Onderwys)  versoek  om  ’n  aardrykskundehandboek  vir 
negejarige  Sweedse  skoolkinders  te  skiyf.  In  die  skeppende  hande  van  die 
begaafde  en  vindingryke  Lagerlëf  het  die  aardrykskundehandboek  ontluik 
in  ’n  boeiende  spanningsverhaal  oor  ’n  veertienjarige  deugniet  wat  as  straf 
vir  sy  onaanvaarbare  gedrag  in  ’n  kabouter  verander  word.  Hy  reis  dan 
saam  met  ’n  swerm  wildeganse  oor  die  lengte  en  breedte  van  Swede  en 
beleef  die  een  asemrowende  avontuur  na  die  ander.  Die  boek  is  uiteindelik 


* (Navorsing  gedoen  onder  leiding  van  Ronél  Johl  en  Marné  Pienaar  van  die  Dept. 
Linguistiek  en  Literatuurwetenskap,  Randse  Afrikaanse  Universiteit.) 


61 


in  meer  as  dertig  talc  vertaal,  en  volgens  Lauterbach  (1953:284)  in  meer 
as  veertig.  Nils  het  dus  inderdaad  ’n  wêrcldreisiger  geword,  maar  hoe 
suksesvol  was  al  hierdie  vertalings? 

Tcr  voorbcreiding  van  haar  taak  het  Lagerlof  stapels  gespesialiseerde 
literatuur  bcstudeer  en  verskeie  rcise  dcur  Swede  onderneem.  Volgens 
Berendsohn  (1931:63)  het  sy  drie  jaar  daaraan  gewy  om  die  natuurlewe 
van  Swede  tc  bestudeer  en  om  die  folklore  van  die  verskillende  provinsies 
te  verwerk.  Dit  is  dus  duidelik  dat  Nils  Holgersson  so  diep  in  die  Sweedse 
kultuur,  tradisie,  geskiedenis,  folklore,  natuur  en  landskap  veranker  is  dat 
die  verhaal  nie  sinvol  buite  die  konteks  daarvan  vertaal  sal  kan  word  nie. 
Op  watter  wyse  kan  vertalers  van  Nils  Holgersson  dan  die  magiese 
betowcring  van  Nils  en  die  ganse  se  avonture  in  vreemde  wêrelde  oordra 
sonder  om  afbreuk  te  doen  aan  Lagerlof  se  feitelik  getroue  beskrywing 
van  die  Sweedse  landskap,  natuurlewe  en  kultuur?  Hoe  vertolk  hulle  die 
vreemde  en  selfs  mistieke  wêreld  van  die  Sweedse  kultuur  op  verstaanbare 
en  interessante  wyse  aan  hulle  jong  lesers? 

Laat  ons  hieroor  eers  by  die  teoretici  kers  opsteek. 

’n  Teoretiese  raainwerk  vir  die  vertaling  van  kultuurspesifieke 
elemente  in  literêre  werke 

Nils  Holgersson  versinnebeeld  die  klassieke  konflik  tussen  gcbondenheid 
aan  die  bronteks  aan  die  een  kant,  en  inagncming  van  dic  doelteksleser 
aan  die  andcr  kant.  In  die  vertaalteorie  word  daar  in  die  algemeen  verwys 
na  die  konflik  tussen  dic  ekwivalensiemodel  en  die  funksionele  model  van 
vertaling  of,  volgens  Nida  en  Taber  (1982:200)  se  defïnisie,  formele 
ekwivalensie  en  dinamiese  ekwivalensie.  Formele  ekwivalensie  beteken 
die  grootste  moontlike  ooreenstemming  in  vorm  en  inhoud  tussen  die 
bronteks  en  die  doelteks.  Dit  kan  veral  by  die  vertaling  van  kinderliteratuur 
belemmerend  op  die  verstaanbaarheid  en  interessantheid  van  die  doelteks 
inwerk,  want  kinders  beskik  oor  dic  algemeen  nie  oor  dieselfde  vermoë  as 
volwassenes  om  die  inhoud  van  die  teks  te  verwerk  nie.  Daarteenoor  verg 
dinamiese  ekwivalensie  ’n  vryer,  meer  kreatiewe  benadering  wat  daarop 
gemik  is  om  by  dic  ontvanger  van  die  doelteks  dieselfde  respons  op  die 
boodskap  te  ontlok  as  wat  die  bronteks  op  die  oorspronklike  ontvanger  sal 
hê. 

’n  Kinderverhaal  soos  Nils  Holgersson  bicd  in  hierdie  konfliksituasie  tussen 
formele  en  dinamiese  ekwivalensie  ’n  besondere  uitdaging  aan  die  vertaler. 
Aan  die  een  kant,  vanweë  dic  aard  van  Nils  Holgersson  se  inhoud  as 
aardrykskundchandboek  vir  Swecdse  laerskoolkinders  cn  die  sorgsame 
noukeurigheid  waarmee  Lagcrlof  dcurgaans  werklikheidsgetroue 

beskrywings  van  die  Sweedse  landskap,  geografie,  stede,  kultuur  en 
geskiedkundige  agtergrond  gegee  het,  stel  dit  aan  die  vertaler  formele  pa- 
rameters  waarbinne,  as  voorbeeld,  ’n  Afrikaanse  vertaling  van  die  boek 
sal  moet  geskied.  Aan  die  ander  kant  sal  blote  formele  ekwivalensie,  sonder 
om  cnigsins  te  poog  om  bogenoemde  elemente  vir  die  doelteksleser  van  ’n 
verwydcrde  kultuur  meer  verstaanbaar  cn  interessant  te  maak,  weinig  indmk 
op  die  doelteksleser  maak.  Vir  vertalers  van  Nils  Holgersson  is  die  uitdaging 
daarin  geleë  dat  hulle  as’t  ware  konflikbeslegting  tussen  die  voorkeure  vir 
formele  ekwivalcnsie  cn  dinamiese  ckwivalensie  moet  doen.  Die  vertalcr 
moet  dus  nie  slegs  ’n  goue  middeweg  tussen  formele  en  dinamiese 
ekwivalensie  probeer  vind  nic,  maar  inderdaad  in  gclyke  mate  aan  beide 
benaderings  gestalte  gee.  Die  vertaling  moet  formeel  met  die  bronteks 
ooreenstem  wat  die  beskrywing  van  die  fisiese  landskap  en  die  akkuraatheid 
van  die  Sweedse  geskiedenis  en  kultuur  betref,  maar  moet  ook  op  dinamiese 
wyse  verstaanbare  konteks  aan  die  kultuurspesifieke  elemente  in  die 
bronteks  verleen. 

Aanpassing  van  kulturele  konteks  in  Nils  Holgersson  — ’n  vergelykende 
analise  van  vier  vertalings 

Gedagtig  aan  die  vertaler  se  dilemma  om  ’n  ewewig  tussen  formele 
ekwivalensie  en  dinamiese  ekwivalensie  te  probeer  vind,  word  ’n  aantal 
voorbeelde  uit  vicr  bestaande  vertalings  daarvan  in  Engels,  Duits, 
Nederlands  en  Afrikaans  vervolgcns  ontleed  en  vergelyk  ten  einde  aspekte 
wat  probleme  vir  die  vcrtaler  kan  oplcwer,  te  identifíseer.  Die  volgende 
vertalings  van  Nils  Holgersson  word  onder  oë  geneem: 

• Die  Engelse  vertaling  deur  Velma  Swanston  Howard  wat  in  twee  dele 
uitgegee  is,  naamlik  The  Wonderful  Adventures  ofNils  en  The  Travels 
ofNils  Holgersson,  Book  Two:  The  Further  Adventures  ofNils. 

• Die  Duitse  vertaling  deur  Pauline  Klaiber,  Wunderbare  Reise  des  kleinen 
Nils  Holgersson  mit  den  Wildgdnsen , uitgegee  deur  Albert  Langen  in 
Munchen. 

• Die  Nederlandse  vertaling  deur  Margaretha  Meijboom,  Niels  Holgerssons 
Wonderbare  Reis,  uitgegee  deur  Gottmer  in  Haarlem. 

• ’n  Afrikaanse  vertaling,  Niels  Holgersson  se  Wonderbaarlike  Reis,  wat 
in  1950  deur  HAUM  en  JH  de  Bussy  in  Pretoria  en  Kaapstad  uitgegee 
is.  Die  vertaler  word  nic  by  name  geïdentifíseer  nie.  Slegs  sy  of  haar 
voorletters  word  vcrstrek,  naamlik  RMR.  Dic  Afrikaanse  vertaling  is 
egter  allermins  ’n  oorspronklike  vertaling  uit  die  Sweedse  bronteks.  ’n 
Vergelyking  tussen  RMR  se  Afrikaanse  vertaling  en  die  Nederlandse 
vertaling  van  Margaretha  Meijboom  toon  dat  die  RMR-vertaling  feitlilc 

’n  woordelikse  naskrywing  van  Meijboom  se  Nederlandse  vertaling  is. 

Bogenoemde  vertalings  word  weer  vergelyk  met  Lagerlof  se  Sweedse 
bronteks  in  die  vorm  van  die  elektroniese  uitgawe,  Nils  Holgerssons 
underbara  resa  genom  Sverige.  Dit  is  deur  Projekt  Runeberg  in 
samewerking  met  Lysator  aan  die  Universiteit  van  Linkoping  in  Swede  op 
die  Internet  gepubliseer  (Lagerlof  1995:  www.lysator.liu.se/runeberg/ 
nilsholg). 

Die  onderstaande  voorbeeldsnitte  behels  ’n  paragraaf  uit  die  hoofstuk  oor 
Nils  en  die  ganse  se  besoek  aan  Karlskrona,  wat  uit  die  bronteks  en  uit  die 
vier  gemelde  vertalings  aangehaal  word.  Dit  handel  oor  Karel  die  Elfde,  in 
die  “persoon”  van  sy  standbeeld,  en  Rosenbom,  die  houtman,  se  uitstappie 
na  die  skeepswerf  en  vlootmuseum  in  Karlskrona  se  vlootbasis.  Dit  is  uit 
’n  vertaaloogpunt  ’n  redelik  moeilike  gedeelte,  omdat  dit  ’n  aantal 
beskrywings  van  fisiese  voorwerpe  bevat  wat  vertalers  nie  sonder  meer 
sinvol  na  die  doelteks  sal  kan  oordra  as  hulle  nie  weet  hoe  die  betrokke 
voorwerpe  in  werklikheid  lyk  nie. 

Sweedse  bronteks  (Lagerlof:  www.lysator.liu.se/runeberg/nilsholg): 
“Dárpá  vandrade  de  báda  karlarna  igenom  de  stora  anlággningarna: 
segelsommareverkstaden  och  ankarsmedjan,  maskin-  och  snickeriver- 
kstáderna.  De  ságo  mastkranarna  och  dockorna,  de  stora  forrádshusen, 
artillerigárden,  tyghuset,  den  lánga  repslagerebanan  och  den  stora, 
overgivna  dockan,  som  hade  blivit  sprángd  i hálleberget.  De  gingo  ut  pá 
pálbroarna,  dár  orlogsfartygen  lágo  fortojda,  stego  ombord  pá  dem  och 
beságo  dem  som  tvá  garnla  sjobussar,  undrade  och  fërkastade  och  gillade 
och  fórargades.” 

Engels  (Howard  1992:112): 

“Thereupon  both  men  wandered  through  the  big  establishment:  sail-mak- 
ing  shops,  anchor  smithy,  machine  and  carpenter  shops.  They  saw  the  mast 
sheers  and  the  docks;  the  large  magazines,  the  arsenal,  the  rope-bridge  and 
the  big  discarded  dock,  which  had  been  blasted  in  the  bed-rock.  They  went 
out  upon  the  pile-bridges,  where  the  naval  vessels  lay  moored,  stepped  on 
board  and  examined  them  like  two  old  sea-dogs;  wondered;  disapproved; 
approved;  and  became  indignant.” 

Duits  (Klaiber:156): 

“Die  beide  Mánner  gingen  durch  die  grossen  Werkstátten,  durch  die 
Segelnáhereien  und  die  Ankerschmieden,  durch  die  Maschinen-  und 

Schreinerwerkstatten.  Sie  besahen  die  hohen  Kranen  und  die  Docks,  die 
grossen  Vorratsháuser,  den  Artilleriehof,  das  Zeughaus,  die  lange  Seilerbahn 
und  das  grosse  verlassene  Dock,  das  aus  den  Felsen  herausgesprengt  worden 
war.  Sie  gingen  auf  die  Bohlenbriicken  hinaus,  wo  die  Kriegsschiffe 
verankert  lagen,  begaben  sich  an  Bord  der  Schiffe  und  betrachteten  sie 
wie  zwei  alte  Seebáren,  fragten  und  verwarfen  und  billigten  und  árgerten 
sich.” 

Nederlands  (Meijboom  1998:74): 

“Die  twee  mannen  wandelden  door  de  grote  gebouwen:  de  zeilmakerij,  de 
ankersmederij,  de  machine-  en  timmerwerkplaatsen.  Ze  zagen  de  kranen 
en  dokken,  de  grote  magazijnen,  de  artillerieafdeling,  het  tuighuis,  de  lang 
touwslagerij  en  het  grote  verlate  dok,  dat  in  de  rots  was  uitgehouwen.  Ze 
liepen  de  steigers  op  waar  de  oorlogsschepen  voor  anker  lagen,  gingen  aan 
boord  en  bekeken  ze  als  twee  oude  zeerobben,  bewonderden  en  keurden 
af,  prezen  en  ergerden  zich.” 

Afrikaans  (RMR  1950:76): 

“Toe  wandel  die  mans  deur  die  groot  gebou:  die  seilmakery,  die 
ankersmedery,  die  masjien-  en  timmerwerkplase.  Hul  sien  die  hyskrane  en 
die  dokke,  die  groot  stoorplekke,  die  artillerie-afdeling,  die  tuighuis,  die 
lang  touslanery  en  die  groot  verlate  dok  wat  in  rots  uitgekap  is.  Hulle  loop 
die  steiers  op  waar  die  groot  oorlogskepe  geanker  lê,  gaan  aan  boord,  en 
bekyk  die  skepe  soos  ou  geharde  seelui,  bewonder  en  keur  af,  prys  of  raak 
vererg.” 

Die  sleutelwoorde  en  -begrippe  in  die  bronteks  en  die  verskillende  vertalings 
daarvan  word  in  die  onderstaande  tabel  woord  vir  woord  met  mekaar 
vergelyk: 


Snccdsc 

bronteks 

(LagerloO 

Engels 

(Howard) 

Duits 

(Klaiber) 

Nederlands 

(Meijboom) 

Afrikaans 

RMR 

dárpá 

Ihcrcupon 

(gccn  ckwivalcnt) 

(gccn  ckwivalcnl) 

toc 

dc  báda  karlama 

bolh  mcn 

dic  bcidc  Mánncr 

dic  twcc  manncn 

dic  mans 

vandradc 

wandcrcd 

gingcn 

wandcldcn 

wandcl 

slora 

anlággningama 

big  cstablishmcnt 

dic  grosscn 

Werksláltcn 

dc  grotc 
gcbouwcn 

dic  groot  gcbou 

scgclsommarc- 

vcrksladcn 

sail-making 

shops 

dic  Scgclnáhcrcicn 

zcilmakcrij 

scilmakcry 

Swcedsc 

brontcks 

(LagcrloQ 

Engcls 

(Howard) 

Duits 

(Klaibcr) 

Ncdcrlands 

(Meijboom) 

Afrikaans 

RMR 

ankarsmcdjan 

anchor  smithy 

dic  Ankcr- 

schmicdcn 

ankcrsmcdcrij 

ankcrsmcdcry 

maskinvcrk- 

stadcma 

machinc  shops 

dic  Maschincn- 

wcrkstaltcn 

machincwcrk- 

plaatscn 

masjicnwcrkplasc 

snickcrivcrk- 

stádcma 

carpcntcr  shops 

dic  Schrcincr- 

wcrkstáttcn 

timmcrwcrk- 

plaatscn 

timmcrwcrkplasc 

ságo  mastkranama 

mast  shccrs 

dic  hohcn  Krancn 

krancn 

hyskranc 

dockoma 

docks 

dic  Docks 

dokkcn 

dokkc 

stora  forrádshuscn 

largc  magazincs 

dic  grosscn 
Vomtsháuscr 

grotc  magazijncn 

groot  stoorplckkc 

artillcrigárdcn 

arscnal 

dcr  Artillcrichof 

artillcricafdcling 

artillcric-afdcling 

tyghusct 

(gccn  ckwivalcnt) 

das  Zcughaus 

tuighuis 

tuighuis 

lánga 

rcpslagcrcbanan 

ropc-bridgc 

dic  langc 

Scilcrbahn 

lang  touwslagcrij 

lang  touslancry 

stora,  ovcrgivna 
dockan 

big  discardcd 
dock 

das  grossc 
vcrlasscnc  Dock 

grotc  vcrlatc  dok 

grotc  vcrlatc  dok 

som  hadc  blivit 
sprangd  i 
hallcbcrgct 

which  had  bccn 

blastcd  in  thc 

bcd-rock 

das  aus  dcn  Fclscn 
hcrausgcsprcngt 
wordcn  war 

dat  in  dc  rots  was 
uitgchouwcn 

wat  in  rots 
uitgckap  is 

pálbroama 

pilc-bridgcs 

dic  Bohlcnbriickcn 

stcigcrs 

stcicrs 

orlogsfartygcn 

naval  vcsscls 

dic  Kricgsschiffc 

oorlogsschcpcn 

groot  oorlogskcpc 

lágo  fortojda 

lay  moorcd 

vcrankcrt  lagcn 

voor  ankcr  lagcn 

gcankcr  lc 

stcgo  ombord  pá 
dcm 

stcppcd  on  board 

bcgabcn  sich  an 

Bord 

gingcn  aan  boord 

gaan  aan  boord 

bcságo  dcm 

cxamincd  thcm 

bctrachtctcn  sic 

bckckcn  zc 

bckyk  dic  skcpc 

tvá  ganila 
sjobussar 

two  old  sca-dogs 

zwci  altc 

Sccbárcn 

twcc  oudc 

zccrobbcn 

ou  gchardc 
scclui 

undradc 

wondcrcd 

fragtcn 

bcwondcrdcn 

bcwondcr 

fórkastadc 

disapprovcd 

vcrwarfcn 

kcurdcn  af 

kcur  af 

gilladc 

approvcd 

billigtcn 

prczcn 

prys 

fórargadcs 

bccamc  indignant 

árgcrlcn  sich 

crgcrdcn  zich 

raak  vcrcrg 

Bostaande  vergelykings  sal  help  om  te  bepaal  watter  vertaalpatroon  of 
-benadering  die  verskillende  vertalers  gevolg  het.  Howard  vertaal  die 
Sweedse  woord  anlággningarna,  wat  instelling,  inrigting,  perseel  of 
konstruksie  kan  beteken,  as  establishment.  Die  Duitse  woord  Werkstátten 
(werkwinkels)  en  Nederlands  gebouwen  wat  in  Afrikaans  gebou  word,  kan 
as  vertolkte  variante  beskou  word  wat  meer  na  raaiwerk  lyk  as  ’n  akkurate 
weergawe  van  die  werklike  voorkoms  van  die  anlággningarna.  Die 

vertaling  van  maskinverkstáderna  (masjineriewerkwinkels)  volg  dieselfde 
patroon  - realistiese  ekwivalente  in  Engels  en  Duits,  maar  die  Nederlandse 
machinewerkplaatsen  en  Afrikaanse  masjienwerkplase  skep  die  indruk  van 
reusepersele  wat  nie  in  die  bestek  van  ’n  vlootmuseum  sal  deug  nie. 
Masjineriewerkwinkels  of  selfs  bloot  werkwinkels  sou  meer  korrek  gewees 
het.  Tyghuset  in  Sweeds  is  ’n  artilleriedepot,  wat  min  of  meer  dieselfde 
betekenis  as  artillerigárden  het.  Dit  verklaar  moontlik  waarom  Howard 
slegs  artillerigárden  vertaal  het  en  nie  tyghuset  nie.  Die  Duitse  Zeughaus 
en  Nederlandse  tuighuis  (arsenaal)  is  nou  aan  mekaar  verwant,  met  die 
Afrikaanse  tuighuis  in  navolging  daarvan  tegnies  wel  nie  verkeerd  nie, 
maar  dit  is  weer  eens  ’n  minder  bekende  woord  as  arsenaal.  Boonop  kan 
die  gebruik  van  tuig  in  Afrikaans  verwarrend  wees  omdat  dit  ook  ander 
betekenisse  kan  dra,  soos  in  vaar tuig,  takelwerk  of  leisels.  Repslagerebanan 
(toubrug)  wat  Howard  korrek  as  rope-bridge  vertaal,  word  in  Afrikaans 
touslanery  na  aanleiding  van  die  Nederlandse  touwslagerij.  Hoewel 
touslanery  wel  in  Afrikaans  erken  word,  is  dit  ook  nie  ’n  algemeen  bekende 
woord  nie  en  dus  sou  toubrug  ’n  beter  keuse  gewees  het.  Fórargades 
(verontwaardig)  het  vir  die  ongemaklike  ekwivalent  raak  vererg  in 
Afrikaans  gesorg  - die  vertaler  kon  gerus  met  ’n  spreekwoord  soos  snork 
van  verontwaardiging  ietwat  meer  dinamies  probeer  wees  het.  Die 
interessantste  ekwivalente  kom  egter  voor  in  die  vertaling  van  tvá  gamla 
sjóbussar  (twee  ou  matrose)  wat  ’n  metaforiese  gedaanteverwisseling 
ondergaan  van  honde  ( sea-dogs ) na  bere  ( Seebáren ) en  robbe  ( zeerobben ) 
in  onderskeidelik  Engels,  Duits  en  Nederlands.  Die  Afrikaanse  vertaling 
steek  vas  by  ’n  verbeeldinglose  seelui. 

Die  vergelykings  toon  dat  die  bronteks  deurgaans  getrou  gevolg  is.  Nogtans 
lyk  dit  of  Howard  ’n  groter  poging  as  die  ander  vertalers  aanwend  om 
dinamiese  ekwivalensie  te  bewerkstellig.  Klaiber,  Meijboom  en  RMR  het 
’n  formele  vertaalekwivalensie  nagevolg,  hoewel  RMR  se  vertaling  eerder 
’n  formele  ekwivalensie  van  Meijboom  se  vertaling  as  ’n  vertaling  van  die 
bronteks  behels.  A1  die  vertalings  skiet  in  ’n  groot  mate  te  kort  omdat  die 
bronteks  spesifíeke  físiese  voorwerpe  beskryf  wat  veel  meer  as  raaiwerk 
deur  die  vertaler  verg.  Daar  moet  by  die  doelteksleser  geen  twyfel  gelaat 
word  wat  die  voorwerpe  is  wat  beskryf  word  en  hoe  hulle  lyk  nie.  ’n  Meer 
konstruktiewe  metode  sal  derhalwe  gevolg  moet  word  om  die  konteks  van 
die  betrokke  kultuurspesifíeke  items  aan  te  pas  en  meer  verstaanbaar  vir 
die  doelteksleser  te  maak.  In  hierdie  bepaalde  voorbeeld  sal  deeglike 
navorsing  oor  Karlskrona  se  vlootmuseum  die  eerste  stap  moet  wees. 

Op  watter  wyses  kan  kulturele  aanpassing  dan  geskied? 

Literêre  verwysings  in  die  bronteks 

Een  van  die  terreine  waarop  kulturele  konteks  in  ’n  vertaling  aangepas 
kan  word,  is  literêre  verwysings.  Daarmee  word  bedoel  verwysings  in  die 
bronteks  na  gebeure  en  karakters  in  ander  letterkundige  werke.  In  Nils 
Holgersson  kom  enkele  sodanige  literêre  verwysings  voor. 

In  ’n  ooglopend  outobiografiese  herinnering  aan  haar  kinderdae  op 
Márbacka  in  die  Varmlanddistrik,  vertel  Lagerlof  van  die  aande  wat  die 
gesin  by  ’n  lamplig  uit  “die  boeke  van  Tegner,  Runeberg,  Mevrou  Lenngren 
en  Bremer”  gelees  het  (RMR  1950:319).  Die  hersiene  Nederlandse  vertaling 
van  1998  volg  die  maklike  uitweg  en  laat  hierdie  verwysings  heeltemal 
weg  (Meijboom  1998:307-308).  Die  Engelse  vertaling  lees:  “...they  had 
gathered  around  the  lamp  and  read  Tegnér  and  Runeberg,  ‘Fru’  Lenngren 
and  ‘Mamsell’  Bremer”  (Howard  1992:227).  Nóg  die  Afrikaanse,  nóg  die 
Engelse  vertaling  wend  enige  poging  aan  om  die  kulturele  konteks  van 
hierdie  literêre  verwysings  aan  te  pas.  Gedagtig  aan  die  behoefte  van  die 
beoogde  doeltaalleser,  naamlik  die  kind,  is  dit  nietemin  nie  van  wesenlike 
belang  om  die  letterkundige  name  volledig  in  konteks  te  probeer  plaas  nie. 
Dit  is  te  betwyfel  of  die  kinderleser  aan  die  suidpunt  van  Afrika  daarin  sal 
belangstel  om  te  weet  dat  Esaias  Tegnér  ( 1782-1 846)  ’n  Sweedse  prediker 
en  patriotiese  digter  was,  dat  Johan  Ludvig  Runeberg  ( 1 804—1877)  ’n  Finse 
digter  was  wat  ook  in  Sweeds  gepubliseer  het,  dat  “fru”  die  Sweedse  woord 
vir  “mevrou”  is,  dat  “Mamsell”  in  Frans  (meer  korrek  “mam’selle”)  die 
algemene  spreektaalvorm  van  die  meer  formele  “mademoiselle” 
(mejuffrou)  is,  dat  Anna  Maria  Lenngren  (1754—1817)  ’n  Sweedse  digteres 
en  skry wer  van  realistiese  satires  was,  of  dat  “Bremer”  verwys  na  Fredrika 
Bremer  (1801-1865),  die  Sweedse  romanskrywer  wat  veral  as  pasifís  en 
feminis  bekend  was  (Larousse  1977:426,  2693,  2976).  Nogtans  moet  die 
vertaler  minstens  poog  om  die  verwysing  na  die  name  ietwat  meer  in 
konteks  te  plaas,  byvoorbeeld  deur  te  meld  dat  dit  belangrike  fígure  uit  die 
Sweedse  en  Finse  letterkunde  is.  Die  betrokke  sin  sou  dan  soos  volg  kon 
lui: 

“Bedags  het  hulle  hard  gewerk,  maar  saans  het  almal  heerlik  saam  sit  en 
ontspan.  Dan  het  hulle  in  die  lamplig  in  die  boeke  van  die  groot  skrywers 
van  Swede  en  Finland,  soos  Esaias  Tegnér,  Johan  Runeberg,  Anna  Lenngren 
en  Fredrika  Bremer,  sit  en  lees.” 

Vreemde  taal  in  die  bronteks 

Daar  is  enkele  voorbeelde  van  vreemde  woorde  of  sinsnedes  in  Nils 
Holgersson.  ’n  Interessante  probleemgeval  vir  die  vertaler  is  die  name  van 
die  ses  senior  ganse  wat  saam  met  Akka  van  Kebnekajse  deur  Swede  reis, 

naamlik  Yksi  van  Vassijaure,  Kaksi  van  Nuolja,  Kolme  van  Sarjektjákko, 
Neljá  van  Svappavaara,  Viisi  van  Oviksfjállen  en  Kuusi  van  Sjangeli.  Op 
die  oog  af  is  dit  niksseggende  bronteksname  wat  liefs  in  meer  verstaanbare 
vorm  vertaal  moet  word.  By  nadere  ondersoek  blyk  dit  egter  dat  Yksi, 
Kaksi,  Kolme,  Neljá,  Viisi  en  Kuusi  die  Finse  telwoorde  vir  die  syfers  een 
tot  ses  is.  Voorts  blyk  die  plekname  waarvandaan  die  ses  ganse  kom, 
werklike  plekke  te  wees.  Sarektjákká  is  byvoorbeeld  een  van  die  hoogste 
bergspitse  in  Swede,  naamlik  2090  meter  hoog.  Svappavaara  is  eweneens 
geleë  in  die  noorde  van  Swede  in  ’n  gebied  waar  ryk  ysterertsneerslae 
voorkom  (Compton’s  Interactive  Encyclopedia). 

In  die  konteks  van  die  verskillende  Skandinawiese  kulture  wat  nou  aan 
mekaar  verwant  is,  sal  die  gebruik  van  Finse  telwoorde  vir  die  Sweedse 
leser  van  die  bronteks  nie  ’n  probleem  oplewer  nie.  Vir  die  doelteksleser 
van  die  meeste  van  Nils  Holgersson  se  dertig  tot  veertig  vertalings  sal  dit 
wel  minder  duidelik  as  vir  Skandinawiese  lesers  wees,  maar  die  mistieke 
bekoring  van  hierdie  eksoties  klinkende  name  uit  verre  en  vreemde  lande 
kan  juis  die  leser  so  boei  en  aangryp  dat  enige  poging  om  die  name  te 
vertaal,  die  waarde  van  die  kulturele  bestuiwing  wat  dit  inhou,  kan  skaad. 

Mitologiese  figure 

In  Nils  Holgersson  is  daar  gereeld  verwysings  na  ’n  bekende  fíguur  in  die 
Skandinawiese  mitologie,  naamlik  die  trol.  Lagerlof  bied  nie  in  die  bronteks 
enige  verduideliking  van  wat  met  trol  bedoel  word  nie,  want  dié  mitologiese 
karakter  is  vanselfsprekend  aan  elke  kind  in  Swede  bekend.  Geeneen  van 
die  vertalers  wend  egter  enige  poging  aan  om  die  begrip  trol  te  omskryf 
nie.  Daar  is  ook  geen  konsekwentheid  in  die  vertaling  van  trol  in  die 
verskillende  doelteksweergawes  nie. 

In  die  hoofstuk  wat  handel  oor  Nils  en  die  wildeganse  se  besoek  aan 
Karlskrona  vertaal  RMR  “trolle”  as  “hekse”,  ook  waar  die  woord  in  ’n 
pleknaam  voorkom:  “Hy  kan  nie  nalaat  om  aan  die  Magle-Steen  bij 
Hekse-Ljungby  te  dink  nie,  wat  die  hekse  soms  op  hoë  goue  pilare 
ophef...”  (RMR  1950:71).  Die  Engelse  vertaling  lui:  “He  couldn’t  keep 
from  thinking  of  Maglestone,  by  Trolle-Ljungby,  which  the  trolls  some- 
times  raised  upon  high  golden  pillars”  (Howard  1995:105).  Die  Sweedse 
bronteks  lees:  “Han  kunde  inte  láta  bli  att  tánka  pá  Maglestenen  vid  Trolle 
Ljungby,  som  trollen  ibland  lyfte  upp  pá  hoga  guldpelare...”  (Lagerlof: 
www.lysator.liu.se/runeberg/nilsholg/k9).  Dit  kan  in  ’n  mate  as  versagting 
vir  RMR  aangevoer  word  dat  hy  of  sy  oudergewoonte  bloot  die 
Nederlandse  vertaling  slaafs  navolg:  “Hij  moes  aan  de  Magle-Steen  bij 
Heksen-Ljungby  denken,  die  de  heksen  soms  op  hoge  gouden  zuilen 

omhoog  heffen...”  (Meijboom  1998:69).  Die  inkonsekwentheid  duur 
voort  in  Klaiber  se  Duitse  vertaling,  want  Trolle  Ljungby  word  nou  selfs 
’n  persoon,  naamlik  “die  towenaar  Ljungby”:  “Er  musste  unwillkurlich 
an  den  Maglestein  von  dem  Zauberer  Ljungby  denken,  den  der  Zauberer 
zuweilen  auf  hohe  goldne  Saulen  stellt...”  (Klaiber:145). 

Trolle  Ljungby  is  inderdaad  die  naam  van  ’n  werklike  plek  in  Swede.  Dit 
is  ’n  kasteel  uit  die  renaissance-tydperk  wat  sowat  16  kilometer  oos  van 
Kristianstad  in  Skáne  geleë  is  (Euro-Atlas:  50).  Sowat  een  kilometer  vanaf 
Trolle  Ljungby  word  die  sogenaamde  maglestenen  (maagstene),  ook  bekend 
as  trolstene,  aangetref.  Volgens  oorlewering  is  die  maglestenen  hier  van 
die  trolle  afgeneem.  (Humleslingan:  www.bromolla.se/turist/humlufl). 
RMR  - weer  eens  in  navolging  van  die  Nederlandse  vertaling  - eindig 
egter  nie  daar  nie.  In  dieselfde  hoofstuk,  trouens  in  die  volgende  paragraaf, 
vertaal  hy  of  sy  “trolle”  as  “spoke”:  “Dit  lyk  of  dit  haaie  en  walvisse  en 
ander  diere  is,  maar  die  seun  meen  dat  dit  seespoke  is  wat  om  die  eiland 
versamel  het  en  dat  hulle  van  plan  is  om  op  die  eiland  te  klouter  en  met  die 
landspoke  wat  daar  woon,  te  veg”  (RMR  1950:71).  Die  Nederlandse 
vertaling  lui:  “Het  leken  wel  haaien  en  walvissen  en  andere  dieren,  maar 
de  jongen  begreep  dat  het  de  zeespoken  waren,  die  zich  om  het  eiland 
hadden  verzameld  en  van  plan  waren  aan  land  te  kruipen  om  met  de 
landspoken,  die  daar  woonden,  te  vechten”  (Meijboom  1998:69).  Howard 
(1995:105)  bly  by  ‘trolls’:  “They  looked  like  whales  and  sharks  and  other 
sea-monsters.  But  the  boy  understood  that  these  were  sea-trolls,  who  had 
gathered  around  the  island  and  intended  to  crawl  unto  it,  to  fight  with  the 
land-trolls  who  lived  there.”  Klaiber  vertaal  dit  soos  volg:  “Sie  sahen  wie 
Wal-  und  Haifische  und  andere  grosse  Meeresungeheuer  aus,  aber  der  junge 
war  daflir,  dass  es  Meergeister  seien,  die  sich  hier  verzammelt  hatten  und 
hinaufklettern  wollten,  um  mit  den  dort  wohnenden  Landgeistern  zu 
kámpfen”  (Klaiber:145).  Die  bronteks  lees:  “Det  ság  ut  som  valar  och 
hajar  och  andra  stora  havsdjur,  men  pojken  fórstod,  att  det  var  havstrollen, 
som  hade  samlat  sig  kring  ón  och  ámnade  kravla  sig  upp  pá  den  fër  att 
strida  med  landtrollen,  som  bodde  dár”  (Lagerlóf  : www.lysator.liu.se/ 
mneberg/nilsholg/k9).  Hier  word  ’n  ooreenkoms  aangetref  tussen  die 
“opklouter”  van  RMR  en  die  “hinaufklettern”  van  Klaiber.  Dieselfde 
ooreenkoms  geld  wat  die  Afrikaans  “spoke”  en  die  Duits  “Geistem”  betref. 
A1  is  trolle  in  Suid-Afrika  veral  danksy  vertaalde  Skandinawiese 
prenteboeke  taamlik  onder  kinders  bekend,  moet  die  vertaler  die  naam 
minstens  probeer  omskryf  of  in  konteks  plaas.  Dat  Meijboom  in  Nederlands 
en  RMR  in  Afrikaans  “trolle”  as  “hekse”  en  kort  daarna  ook  as  “spoke” 
vertaal,  word  as  ”n  mistasting,  verdraaiing  en  selfs  as  onverantwoordelike 

misleiding  van  die  leser  beskou.  Dit  is  nog  meer  onverstaanbaar  dat 
Meijboom  en  RMR  min  of  meer  die  afwykende  patroon  van  Klaiber  volg, 
naamlik  die  gebruik  van  “seespoke”  en  “landspoke”  vir  “havstrollen”  en 
“landtrollen”  waar  Klaiber  dit  as  “Meergeister”  en  “Landgeistern”  vertaal. 
Klaiber  se  mistasting  om  ”n  bestaande  pleknaam  in  Swede,  naamlik  Trolle 
Ljungby,  as  “der  Zauberer  Ljungby”  (die  towenaar  Ljungby)  te  vertaal, 
kom  neer  op  ernstige  wanvertaling.  Die  motief  vir  bogenoemde  vertalings 
se  aanpassing  van  kulturele  konteks  is  duister,  des  te  meer  omdat  die 
Sweedse  woord  en  begrip  “troll”  wel  in  Duits  ( der  TrolJ)  en  Nederlands 
(trol)  voorkom. 

Metafore  en  spreekwoorde 

Metafore  en  spreekwoorde  in  die  bronteks  is  altyd  ’n  goeie  toets  vir  die 
kreatiewe  vermoëns  van  die  vertaler. 

Tydens  Nils  en  die  wildeganse  se  reis  word  hulle  in  die  omgewing  van 
Kristianstad  deur  die  eerste  lentereën  begroet.  Die  voëls  van  die  veld  sing 
verheug  en  vrolik  oor  die  reën:  “‘Die  reën  bring  vir  ons  die  lente  en  die  lente 
gee  vir  ons  blomme  en  groen  blare.  Groen  blare  gee  vir  ons  ruspers  en  insekte; 
ruspers  en  insekte  gee  vir  ons  kos.  Baie  en  goeie  kos  is  die  beste  wat  daar  is!  ’ 
Die  wildeganse  juig  saam  met  hulle  en  roep  vermanend  na  mense  wat 
hardloop  om  uit  die  reën  te  kom:  ‘Hoekom  is  julle  so  haastig?  Sien  julle  nie 
dat  dit  ou  meide  met  knopkieries  reent  nie?’”  (RMR  1950:  61). 

RMR  se  vertaling  van  “ou  meide  met  knopkieries”  lewer  twee  probleme 
op.  In  die  eerste  plek  gebruik  Lagerlof  in  die  bronteks  ’n  metafoor  om  die 
voëls  se  vreugdesang  dat  dit  letterlik  kos  reën,  te  beklemtoon:  “Ser  ni  inte, 
att  det  regnar  surlimpor  och  spettkakor?”  (Lagerlof:  www.lysator.liu.se/ 
runeberg/nilsholg).  Letterlik  vertaal  verwys  dit,  in  die  meervoudsvorm  van 
die  metafoor,  na  suurbrode  oftewel  rogbrode  (surlimpor),  en  koeke  wat  op 
die  spit  gebak  is  (spettkakor).  In  die  Engelse  en  Duitse  vertalings  word  die 
metafoor  vertaal  as  “Can’t  you  see  that  it’s  raining  rye-loaves  and  cook- 
ies?”  (Howard  1995:85)  en  “Seht  ihr  nicht,  das  es  Brot  und  Kuchen  regnet? 
(Klaiber  1 14).  Beide  vertalings  poog  dus  om  die  metafoorvorm  te  behou. 
Die  Nederlandse  vertaling  gebruik  ’n  eg  Nederlandse  idioom,  naamlik  “Zien 
julle  niet  dat  het  pijpestelen  regent?”  (Meijboom  1998:59),  maar  die 
metafoor  gaan  daarmee  verlore.  Die  Afrikaanse  vertaling  bied  dieselfde 
probleem,  want  “ou  meide  met  knopkieries”  sal  nie  juis  as  kos  deug  nie. 
Die  Afrikaanse  uitdaikking  “dit  reën  manna”  sou  in  hierdie  geval  ’n  gepaste 
metafoor  wees. 

In  die  tweede  plek  sal  “ou  meide  met  knopkieries”,  hoewel  dit  moontlik  in 
1950  nog  ’n  algemeen  aanvaarde  vorm  kon  wees,  in  die  hedendaagse  Suid- 

Afrika  as  baie  kwetsend  beskou  word.  Die  uitdrukking  sal  dus  gemoder- 
niseer  moet  word  indien  ’n  nuwe  Afrikaanse  uitgawe  die  lig  sou  sien.  In 
sodanige  geval  sou  dit  met  “dit  reën  paddas  en  platannas”  vervang  kon 
word  indien  die  behoud  van  die  voedsel-metafoor  nie  ter  sprake  was  nie. 
Daar  is  nog  ’n  voorbeeld  van  gebrekkige  metafoorvertaling  in  Nils 
Holgersson.  Pas  nadat  hy  saam  met  die  wildeganse  van  sy  ouers  se  plaas 
af  vertrek  het,  sien  Nils  van  bo  uit  die  lug,  op  die  rug  van  Marten  die  gans, 
die  landskap  van  Skáne  onder  hom  uitgestrek  lê.  Die  landerye  lyk  vir  hom 
kompleet  soos  'n  geruite  doek  (op.cit:  14)  na  aanleiding  van  die  bronteks 
se  det  rutiga  tygstycket  (Lagerlof:  www.lysator.liu.se/runeberg/nilsholg/ 
kl).  Die  vertaalekwivalente  in  die  ander  drie  tale  is  the  big  checked  cloth 
(Howard  1995: 14),  diegeblokte  lap  (Meijboom  1998: 14)  en  das gewiirfelle 
Tuch  (Klaiber:  21).  Dit  val  vreemd  op  dat  RMR  nie  die  veel  meer  beskry- 
wende,  volksmondige  en  kleurryke  Afrikaanse  benaming  lappieskombers 
in  hierdie  verband  ingespan  het  nie. 

Rympies,  limerieke  en  verse 

Rympies,  limerieke  en  verse  in  die  bronteks  bied  eweneens  ’n  uitdaging 
aan  die  vertaler  se  skeppingsvermoë. 

Voor  die  deure  van  die  Admiraliteitskerk  in  Karlskrona  staan  ’n  bekende 
toeristebesienswaardigheid,  naamlik  Rosenbom,  die  houtman.  Hy  dien  as 
’n  kollektebus  ten  bate  van  die  armes  en  staan  algemeen  in  Swede  bekend 
as  “Gubben  Rosenbom”  (Oubaas  Rosenbom).  Hy  is  geklee  - of  liewer 
geverf - in  die  uniform  van  ’n  bootsman  in  die  middel  van  die  18de  eeu. 
Onder  sy  houthoed  is  daar  ’n  muntgleuf  waarin  ’n  mens  ’n  bydrae  kan 
plaas.  Tydens  Nils  se  besoek  aan  Karlskrona  kom  hy  Rosenbom  op  die 
kerkplein  teë.  Laasgenoemde  bedel  oudergewoonte  in  die  rympie  wat 
gegraveer  is  op  die  houtbord  wat  hy  in  sy  linkerhand  vasklem  (Lagerlof: 
www.lysator.liu.se/runeberg/nilsholg): 

Ódmjukaste  jag  er  ber, 

Fast  rósten  nog  dr  matt: 

Kom  lagg  en  penning  ner, 

Men  lyften  uppát  min  hatt! 

Die  onderskeie  vertalers  het  probeer  om  die  rympie  te  vertaal  (kyk  volgende 
bladsy). 

Slegs  die  Duitse  vertaling  het  daarin  geslaag  om  met  ’n  volledige 
rymstruktuur  vorendag  te  kom.  Die  Engelse  vertaling  laat  twee  verse  met 
mekaar  rym,  maar  die  Nederlandse  en  Afrikaans  vertalings  wend  geen 

Engelse  vertaling 
(Howard  1995:108) 

Most  humbly  I begyou, 

Though  voice  I may  lack: 

Come  drop  a penny,  do; 

But  lift  my  hat! 

Duitse  vertaling 
(Klaiber:151) 

Ich  bitt  euch  ganz  bemiitiglich, 
Kann  sprechen  zwar  nicht  gut, 
Kommt,  gebt  ein  Scherflein  herjiii 
mich 

Und  legt’s  in  meinen  Hut! 

Nederlandse  vertaling 
(Meijboom  1998:71) 

Ik  vraag  u nederig, 

Al  is  mijn  stem  ookzwak 

Kom  leg  een  penning  neer 

Maar  neem  mijn  hoed  dan  af. 

Afrikaanse  vertaling 
(RMR  1950:74) 

Ek  vra  u nederig, 

Al  is  my  stem  ook  swak, 

Kom,  sit  ’n  pennie  neer, 

Maar  neem  my  hoed  dan  af 

poging  in  hierdie  verband  aan  nie.  Hoewel  dit  nie  werklik  van  die  vertaler 
verwag  kan  word  om  self  ’n  oorspronklike  letterkundige  meesterstuk  te 
skep  nie,  is  dit  sekerlik  die  verantwoordelikheid  van  die  literêre  vertaler 
om  wel  letterkundig  skeppend  op  te  tree  (dinamiese  ekwivalensie)  waar 
die  bronteks  hom  daartoe  leen,  in  plaas  daarvan  om  die  bronteks 
verbeeldingloos  en  idioomloos  bloot  in  ’n  ander  taal  oor  te  plaas  (formele 
ekwivalensie).  In  die  geval  van  Rosenbom  se  rympie  sou  ’n  meer  kreatiewe 
vertaalpoging  ruimskoots  tot  die  waarde  van  die  doelteks  kon  bydra, 
byvoorbeeld: 

In  alle  nederigheid  wil  ek  jou  smeek, 

Maar  my  stem  laat  my  weer  in  die  steek: 

As  jy  dalk  ’n  munt  kan  spaar, 

Lig  my  hoed  en  plaas  dit  daar! 

Samevatting  van  leemtes  in  die  bestaande  vertalings 

Die  grootste  leemte  ten  opsigte  van  kulturele  konteksaanpassing  wat  in  al 
die  vertalings  van  Nils  Holgersson  na  vore  tree,  is  die  verskillende  vertalers 
se  klaarblyklik  gebrekkige  kennis  van  Swede,  die  Sweedse  kultuur, 
natuurlewe,  landskap,  stede,  besienswaardighede,  geskiedenis,  gewoontes 
en  mitologie.  Dit  het  tot  gevolg  dat  daar  in  talle  gevalle  geen  aanpassing 
van  kulturele  konteks  geskied  waar  dit  wel  nodig  sou  wees  nie,  óf  dat 
aanpassing  van  die  kulturele  konteks  nie  voldoende  is  nie,  óf  dat  die 

aanpassing  foutief  is  omdat  die  vertolking  van  die  bronteks  op  blote 
raaiwerk  berus.  Die  twee  brontekselemente  wat  die  grootste  hoofbrekens 
aan  die  vertalers  besorg  het,  is  gcskiedkundige  verwysings  en  die  fisiese 
beskrywing  van  voorwerpe  en  plckkc. 

Uit  die  vergelykende  voorbeelde  tree  ’n  patroon  na  vore.  Gebrek  aan 
agtergrondkennis  en  spesifieke  kennis,  versuim  om  navorsing  te  doen  en, 
oorhoofs  gesien,  algemene  versuim  om  reg  te  laat  geskied  aan  die 
professionele  standaarde  van  die  vertaalberoep,  lci  noodwendig  tot  strakke, 
starre  afhanklikheid  en  aanhang  van  die  brontelcs.  Dit  lei  op  sy  beurt  tot 
strakke  en  starre  vertalings.  Die  vertalers  se  versuim  om  kulturele 
konteksaanpassing  te  doen,  lei  noodwcndig  daartoe  dat  hulle  deur  die  bank 
skerp  oorhel  na  die  benadering  van  formele  ekwivalensie.  Daar  is  dus  ’n 
korrelasie  tussen  gebrek  aan  kulturelekonteksaanpassing  en  aanklewing 
van  formele  ekwivalensie.  Hoe  minder  aandag  vertalers  aan  kulturele 
konteks  skenk,  hoe  meer  sal  hulle  die  bronteks  as  veilige  toevlugsoord 
aankleef  en  slaafs  en  getrou  die  spore  van  die  oorspronklike  outeur  volg. 
’n  Aspek  wat  nietemin  in  gedagte  gehou  moet  word,  is  dat  die  vertalings 
wat  met  mekaar  vergelyk  is,  almal  reeds  minstens  vyftig  jaar  gelede  gedoen 
is.  Die  literêre  vertaalkuns,  uit  ’n  akademies-teoretiese  oogpunt  gesien, 
was  destyds  nog  nie  naastenby  so  goed  ontwikkel  soos  vandag  nie.  Die 
destydse  vertalers  se  “veilige”,  dog  grootliks  onprofessionele  uitweg  was 
gevolglik  formele  ekwivalensie. 

Die  teenpool  van  hierdie  tendens  moet  aan  die  ander  kant  ook  nie  wees  dat 
vertalers  die  kulturele  kontcks  so  ywerig  najaag  dat  hulle  die  touleier-outeur 
uit  die  oog  verloor  nie.  Die  antwoord  is  weer  eens  ewewig  tussen  die  fonnele 
en  dinamiesc  pole.  Die  magnete  moet  mekaar  aantrek;  nie  afstoot  nie.  ’n 
Professionele  benadering  en  voldoende  kennis,  insig,  agtergrond  en 
navorsingswerk,  stel  vertalers  in  staat  om  konteks  en  sprankel  aan  hulle 
wcrk  te  verleen  sonder  dat  hulle  van  die  bronteks  hoef  af  te  wyk. 

Is  ’n  sinvolle  Afrikaanse  vertaling  met  kulturele-konteksaanpassing  dan 
haalbaar?  In  die  lig  van  die  ooglopende  gebreke  in  RMR  se  1950-vertaling 
is  daar  bepaald  ruimte  vir  ’n  poging  om  ’n  nuwe  Afrikaanse  vertaling  van 
Selma  Lagerlof  se  meesterstuk  die  lig  te  laat  sien.  ’n  Nuwe  Afrikaanse 
vertaling  sal  egter  ’n  vertaler  verg  wat  oor  besondere  eienskappe,  kundigheid 
en  ervaring  beskik.  Een  van  die  belangrikste  voorvereistes  is  dat  die  vertaler 
genot  en  vreugde  uit  die  vertaling  moet  put  in  die  wete  dat  sy  of  haar  vertaling 
dieselfde  bekoring  vir  die  doeltekslesertjie  sal  inhou  as  wat  die  oorspronklike 
verhaal  en  die  talle  vertalings  daarvan  die  afgelope  bykans  honderd  jaar  aan 
miljoene  ander  kinders  besorg  het.  Daar  moet  ook  van  die  vertaler,  net  soos 
van  die  outeur,  gesê  kan  word:  “It  was  [translated]  by  a gifted,  warm-hearted 

seer,  to  whom  the  child-nature  is  not  a murky  pool  in  which  to  fish  at  ran- 
dom,  but  a clear,  reflecting  mirror”  (Howard  1995:ix). 

Bianchin,  Helen.  Die  huwelikskampanje.  - Jacklin,  1999.  (Mills  & Boon  in 

Afrikaans)  (Grootdruk)  

Darcy,  Emma.  Vaderskapkoors!  - Jacklin,  1999.  (Mills  & Boon  in  Afrikaans) 

(Grootdruk) 

Graham,  Lynne.  Baba  per  kontrak.  - Jacklin,  1999.  (Mills  & Boon  in 

Afrikaans)  (Grootdruk)  

Jordan,  Penny.  Ecn  nag  in  sy  arms.  - Jacklin,  1999.  (Mills  & Boon  in 

Afrikaans)  (Grootdruk)  

Kendrick,  Sharon.  Ver  van  jou  goed.  - Jacklin,  1999.  (Mills  & Boon  in 

Afrikaans)  (Grootdruk)  

Lahaye,  Tim  en  Jenkins,  Jerry  B.  Hulle  wat  agterbly:  ’n  roman  oor  die  laaste  dae; 

vertaal  deur  Rosalie  van  Aswegen.  - CUM,  1998.  (sb) 

— . Die  mag  teen  vcrdrukking:  die  voortgesette  drama  van  hulle  wat  agterbly; 

vertaal  deur  Rosalie  van  Aswegen.  - CUM,  1998.  (sb) 

Lee,  Miranda.  ’n  Babawagter  genaamd  Nick.  - Jacklin,  1999.  (Mills  & Boon  in 

Afrikaans)  (Grootdruk)  

Marton,  Sandra.  Die  bruidsuite.  - Jacklin,  1999.  (Mills  & Boon  in  Afrikaans) 

(Grootdruk) 

Mather,  Anne.  Kaliforniese  passie.  - Jacklin,  1999.  (Mills  & Boon  in 

Afrikaans)  (Grootdruk)  

Napier,  Susan.  Saam  met  die  baas  in  die  bed.  - Jacklin,  1999.  (Mills  & Boon  in 

Afrikaans)  (Grootdruk)  

Rivers,  Francine.  Deurweef  met  genade;  vertaal  deur  Marinda  Ehlcrs.  - Staiik 

Christelike  Boeke,  1999.  (sb) 

— . Leota  se  tuin;  vertaal  deur  Marinda  Ehlers.  - Struik  Christelike  Boeke, 

1999.  (sb) 

— . Die  ontsondiger:  die  verhaal  van  ’n  verworpe  mens  wat  ’n  gemeenskap  se 
sondes  op  hom  moes  neem;  vertaal  deur  Esta  Grobler.  - CUM,  1999.  (sb) 
Traylor,  Ellen  Gunderson.  Die  Priester:  lê  die  lot  van  die  mensdom  in  sy 

hande?;  vertaal  deur  Cliff  Smuts.  - CUM,  1999.  (sb) 

Van  Heerden,  Etienne.  Kikuyu;  vertaal  deur  Catherine  Knox.  - Kwela, 


1998.  (sb) R64,99 

Van  Niekerk,  Marlene.  Triomf;  vertaal  deur  Leon  de  Kock. 

Du  Toit,  Erna  en  Kinghorn,  Esmé.  HIGCSE  Afrikaans  eerste  taal.  Module  1 . 

- Cambridge  University  Press,  1999.  (sb) R38,25 

— . HIGCSE  Afrikaans  eerste  taal.  Module  2.  - Cambridge  University  Press, 

1999.  (sb) R38,25 

- Van  Schaik,  1998.  (sb) R19,96 

Module  1.  - Cambridge  University  Press,  1999.  (sb) R38,25 

— . HIGCSE  Afrikaans  tweede  taal.  Module  2.  - Cambridge  University  Press, 

Wybenga,  Daan  en  Jooste,  G.A.  Taalreis  met  Taxi.  - Van  Schaik, 

Le  Roux,  Marlene.  Die  pasaangeër.  - Van  der  Walt,  1999.  (sb) R39,95 

Du  Toit,  Z.B.  Die  nuwe  toekoms.  - Van  derWalt,  1999.  (sb) R1 13,15 

